
Cuvânt înainte 
al căpitanului Arthur Hastings, O.B.E'! 


În prezenta istorisire a mea, am apelat la un procedeu pe 
care l-am mai folosit, şi anume acela de a pune în legătură 
numai întâmplările şi scenele la care am fost prezent. Iată de 
ce anumite capitole sunt redate la persoana a III-a. 

Vreau să-mi asigur cititorii că pot garanta pentru 
întâmplările narate în aceste capitole. Dacă mi-am permis 
utilizarea unei anumite licenţe poetice în descrierea gândurilor 
şi a sentimentelor anumitor persoane, este pentru că sunt de 
părere că mi-am notat toate detaliile destul de minuţios şi pot 
adăuga că toate aceste date au fost „validate” de însuşi 
prietenul meu, Hercule Poirot. 

În concluzie, vreau să precizez că, dacă am insistat pe 
relaţiile personale secundare care s-au dezvoltat drept urmare 
a acestei ciudate serii de crime, este pentru că elementul uman 
şi detaliile intime nu pot fi niciodată ignorate. Hercule Poirot 
mi-a demonstrat odată, într-un mod foarte dramatic, că o 
poveste de dragoste poate fi o consecinţă secundară a crimei. 

În ceea ce priveşte elucidarea misterului ABC, nu pot afirma 
decât că, după părerea mea, Poirot a fost cu adevărat genial în 
modul în care a plănuit totul, procedând altfel decât toţi cei 
care au încercat să rezolve cazul înaintea lui. 


1 Order of British Empire. 


Capitolul 1 - SCRISOAREA 


În iunie 1935, m-am întors acasă de la ferma mea din 
America de Sud pentru o perioadă de aproximativ şase luni. 
Trecusem prin momente dificile acolo şi, asemenea restului 
lumii, sufeream de pe urma crizei. Era necesar să mă ocup de 
diverse afaceri în Anglia şi simţeam că nu aveau să fie 
profitabile decât dacă mă implicam personal. Soţia mea a 
rămas să se îngrijească de fermă. 

Unul dintre primele lucruri pe care le-am făcut când am 
sosit în Anglia a fost să-l caut pe vechiul meu prieten, Hercule 
Poirot. 

L-am găsit instalat într-un apartament modern din Londra şi 
l-am acuzat (iar el n-a putut nega) că alesese acea clădire 
numai datorită aspectului ei geometric şi al proporţiilor sale. 

— Da, prietene, dar nu ţi se pare că această simetrie e 
extrem de plăcută? mi-a replicat Poirot. 

l-am răspuns că, în opinia mea, exagerează cu pătratele, 
după care, făcând aluzie la o glumă veche, l-am întrebat dacă în 
această construcţie ultramodernă găinile erau dresate să facă 
ouă pătrate. 

Poirot a râs din toată inima. 

— Cum de ţi-ai amintit gluma asta? Ei bine, nu! Ştiinţa 
n-a reuşit încă să educe găinile în aşa fel încât să 
satisfacă gusturile epocii moderne; încă mai fac ouă de 
diferite dimensiuni şi culori! 

Mi-am cercetat prietenul cu multă afecţiune. Se ţinea 
extrem de bine şi părea că nu îmbătrânise decât cu o zi faţă de 
ultima oară când ne văzuserăm. 

— Eşti în formă, Poirot, i-am zis. N-ai îmbătrânit deloc. De 
fapt, dacă aşa ceva e posibil, aş putea spune că ai mai puţine 
fire albe decât la ultima noastră întâlnire. 

Poirot mă privi zâmbind. 

— Şi de ce n-ar fi posibil? E chiar adevărat. 

— Vrei să spui că părul tău devine din grizonat negru şi nu 
invers? 

— Exact! 

— Dar, din punct de vedere ştiinţific, e imposibil! 

— Ba nu. 


— Totuşi, e foarte ciudat. E împotriva firii. 

— Ca de obicei, Hastings, ai o minte frumoasă şi inocentă. 
Şi văd că anii n-au schimbat acest lucru. Tu observi un fapt şi îi 
oferi soluţia în acelaşi timp, fără să-ţi dai seama de ceea ce 
faci! 

L-am privit descumpănit. 

Fără a spune un cuvânt, merse în dormitor, de unde se 
întoarse cu o sticlă pe care mi-o înmână. 

Am luat-o, neînţelegând mare lucru. Pe sticlă scria: 


Revivit - Pentru a reda părului nuanţa lui naturală. 

Revivit nu este o vopsea de păr. Disponibilă în 

cinci nuanţe: cenuşiu, castaniu, roşcat, şaten-închis, 
negru. 


— Poirot, am strigat eu, ţi-ai vopsit părul! 

— În sfârşit te-ai prins! 

— Deci asta e cauza pentru care părul tău pare mult mai 
negru decât ultima oară când ne-am văzut. 

— Exact! 

— O, Doamne, am exclamat eu revenindu-mi din şoc. 
Probabil că data viitoare când mă voi întoarce acasă te voi găsi 
purtând mustață falsă, sau faci şi asta deja? 

Poirot sări ca ars. Mustaţa fusese întotdeauna punctul lui 
sensibil şi era foarte mândru de ea. Cuvintele mele îl atinseră 
unde-l durea mai tare. 

— În nici un caz, mon ami! Mă rog Domnului ca ziua aceea 
să fie cât mai îndepărtată. Mustaţă falsă! Quelle horreur! 

Şi ca să mă asigure de autenticitatea indiscutabilă a 
mustăţii sale, o răsuci cu putere. 

— Şi e încă şi foarte stufoasă, după câte observ, am 
remarcat eu. 

— Nest ce pas? în toată Londra nu există mustață mai 
grozavă ca a mea. 

„Şi nici o meserie ca a ta”, am adăugat eu în gând, dar n-aş 
fi îndrăznit să-l rănesc pe Poirot spunând asta cu voce tare. În 
schimb, l-am întrebat dacă mai profesa din când în când. 

— Ştiu că te-ai retras acum ceva timp... 

— C'est vrai. M-am retras să pot cultiva dovlecei! Dar exact 
atunci s-a petrecut o crimă, aşa că am trimis dovleceii la 


dracu’. lar de atunci - şi ştiu foarte bine ce vei crede despre 
asta - sunt ca o primadonă care îşi tot repetă spectacolul de 
adio la nesfârşit! 

Am izbucnit în râs. 

— Cam aşa s-au petrecut lucrurile. De fiecare dată ziceam: e 
ultima oară. Dar imediat, se ivea ceva! Şi trebuie să recunosc, 
prietene, că n-am nici cea mai mică dorinţă să mă retrag. Dacă 
micile celule cenuşii nu sunt puse la treabă, ruginesc. 

— Înţeleg. Le pui la treabă, cu cumpătare. 

— Exact. Imi permit să aleg. Lui Hercule Poirot nu-i 
revine decât crema crimelor. 

— Şi a fost destulă cremă în ultima vreme? 

— Pas mal. Cu puţin timp în urmă am scăpat ca prin 
urechile acului. 

— De un eşec? 

Poirot păru şocat. 

— Nu, nu. Numai că, eu, eu, Hercule Poirot am fost la un 
pas să fiu doborât. 

Am fluierat surprins. 

— O crimă îndrăzneață! 

— Nu atât îndrăzneață, cât neglijentă, preciză Poirot. Ăsta e 
cuvântul, neglijentă. Dar să trecem peste asta. Hastings, să ştii 
că, într-un fel, te consider mascota mea. 

— Chiar aşa? În ce sens? 

Poirot nu-mi răspunse direct, dar continuă: 

— De îndată ce am auzit că soseşti mi-am spus: se va ivi 
ceva. Cred că noi doi vom avea ocazia să vânăm ceva, ca în 
vremurile bune. lar dacă am dreptate, sigur nu va fi vorba de 
ceva obişnuit. Poirot începu să-şi agite mâinile încântat: Va fi 
ceva recherche, delicat, fine... 

Rosti ultimul cuvânt savurându-l din plin. 

— Pe legea mea, Poirot! Oricine te-ar auzi, ar crede că 
tocmai comanzi cina la Ritz. _ 

— Ce, o crimă nu poate fi comandată? Ba da! Însă eu cred în 
soartă, în destin, dacă vrei. lar destinul tău este să-mi stai 
alături şi să mă împiedici să comit o greşeală de neiertat. 

— Ce înţelegi prin greşeală de neiertat? 

— Să scap din vedere ceva evident. 

M-am gândit la răspunsul lui, fără să-i înţeleg însă rostul. 


— Deci, am întrebat eu zâmbind, supercrima asta a avut 
deja loc? 

— Pas encore. Cel puţin... adică... 

Făcu o pauză şi o cută de nedumerire i se încreţi pe frunte. 
Mâinile lui îndreptară automat un obiect sau două pe care le 
mişcasem fără să-mi dau seama. 

— Nu sunt sigur, şopti el. 

Era ceva atât de straniu în tonul lui încât l-am privit 
surprins. Cuta de pe frunte nu dispăruse. Deodată, dând din 
cap foarte hotărât, traversă camera până la un birou de lângă 
fereastră. Nu mai e nevoie să spun că toate hârtiile erau 
aranjate impecabil în sertare, astfel încât găsi imediat ce căuta. 

Înaintă cu paşi mărunți către mine, cu o scrisoare desfăcută 
în mână. O citi, apoi mi-o întinse. 

— Spune-mi, mon ami, ce părere ai? 

Am luat scrisoarea, curios. Era scrisă la maşină, pe o hârtie 
groasă: 


Domnule Hercule Poirot, Vă face o deosebită plăcere 
să dezlegaţi mistere care sunt prea complicate pentru 
neîndemânatica noastră poliţie britanică, nu-i aşa? Dar e 
momentul să vedem, domnule Poirot cel Isteţ, cât de 
isteţ sunteţi de fapt. Poate nu va fi foarte greu să 
dezlegaţi acest mister. Căutaţi Andover, în data de 21 a 
acestei luni. 

Cu sinceritate, 

ABC. 


Am cercetat plicul, pe care era, de asemenea, un scris de 
maşină. 

— Ştampila poştală WC1, zise Poirot în timp ce mă uitam la 
timbru. Deci, ce părere ai? 

— Cred că e opera vreunui ţicnit. 

— Asta e tot ce ai de spus? 

— Dar ţie nu ţi se pare că ar fi vorba de un nebun? 

— Aşa pare, prietene. 

Vorbise pe un ton foarte serios. L-am privit intrigat. 

— Tu chiar iei chestia asta de bună, Poirot. 

— Un nebun, mon ami, trebuie luat în serios, pentru că 
poate fi foarte periculos. 


— Da, bineînţeles, e adevărat... la asta nu mă gândisem... 
Dar ceea ce vreau să spun e că scrisoarea asta pare mai 
degrabă o glumă proastă. Poate a scris-o vreun petrecăreţ care 
a exagerat cu trasul la măsea. 

— Comment? Măsea, care măsea? 

— E un fel de-a spune. E vorba de un tip făcut pulbere, mai 
bine zis care a băut cam mult. 

— Merci, Hastings, dar sunt la curent cu înţelesul 
cuvântului „pulbere”. Deci, ceea ce vrei tu să spui este că nu 
poate fi vorba decât despre... 

— Dar ce, tu crezi că-i vorba de mai mult? am întrebat uimit 
de dezamăgirea tonului său. 

Poirot dădu din cap, plin de dubii, fără să spună nimic. 

— Ce-ai făcut cu scrisoarea asta? l-am întrebat. 

— Ce-aş fi putut face? I-am arătat-o lui Japp, care a fost de 
aceeaşi părere cu tine, şi anume că e vorba de o glumă proastă. 
Primesc chestii de genul ăsta în fiecare zi la Scotland Yard. Şi 
chiar şi eu am porţia mea de glumiţe... 

— Dar pe asta o iei în serios? 

Poirot îmi răspunse încet: 

— Hastings, e ceva legat de scrisoarea asta care nu-mi 
place... 

Deşi nu mă aşteptam, tonul vocii lui mă impresionă. 

— La ce te gândeşti? 

Scutură din cap, în timp ce luă scrisoarea şi o puse din nou 
în birou. 

— Şi dacă o iei într-adevăr în serios, ce poţi face? 

— Acţionez, ca de obicei! Dar ce-i de făcut? Şi cei din poliţia 
locală au văzut scrisoarea, dar nici ei nu i-au acordat vreo 
importanţă. Nu s-au descoperit amprente pe ea şi nu există nici 
un indiciu despre cine ar putea fi autorul. 

— Prin urmare, te bazezi numai pe instinct? 

— Nu pe instinct, Hastings. „Instinct” nu-i cuvântul potrivit. 
Știința - experienţa mea - îmi spune că e ceva în neregulă cu 
scrisoarea asta. 

Gesticulă, negăsindu-şi cuvintele, apoi dădu iar din cap. 

— Poate fac din ţânţar armăsar, dar în orice caz nu avem 
altceva de făcut decât să aşteptăm. 

— 21 e vineri. Dacă vreun jaf sau o spargere va avea loc pe 
lângă Andover, atunci... 


— Ah, ce uşurare ar fi... 


— Uşurare? am întrebat eu mirat de un asemenea cuvânt. 


Un jaf ar putea fi palpitant, dar în nici un caz o uşurare! am 
protestat. 


Poirot dădu din cap cu putere. 


— Greşeşti, prietene. N-ai înţeles unde bat. O spargere ar fi 


o nimica toată în comparaţie cu acel ceva la care mă gândesc 
eu. 


— La ce te gândeşti? 
— La crimă, spuse Hercule Poirot. 


Capitolul 2 - ÎN AFARA POVESTIRII CĂPITANULUI 
HASTINGS 


Domnul Alexander Bonaparte Cust se ridică din scaunul lui 
şi cercetă cu privirea lui mioapă prin dormitorul sărăcăcios. 
Avea spatele înţepenit pentru că stătuse într-o poziţie greşită 
şi, dacă cineva ar fi fost de faţă, ar fi putut constata că domnul 
Cust era în realitate un om destul de înalt. Poziţia în care stătea 
şi miopia lui îl făceau să aibă o percepţie distorsionată. 

Merse până la uşa de care era atârnat un palton ponosit şi 
scoase din buzunarul acestuia un pachet de ţigări ieftine şi o 
cutie de chibrituri. Îşi aprinse o ţigară, apoi se întoarse la masa 
la care stătuse până atunci. Luă un mers al trenurilor, îl 
consultă, după care se uită pe o listă de nume tipărită. Cu un 
stilou trase o linie în dreptul primului nume de pe listă. 

Era joi, 20 iunie. 


Capitolul 3 - ANDOVER 


Am fost impresionat la momentul respectiv de presimţirile 
lui Poirot în legătură cu scrisoarea anonimă pe care o primise, 
dar trebuie să recunosc că nu m-am mai gândit la asta, până pe 
data de 21, când prietenul meu primi o vizită de la inspectorul- 
şef Japp de la Scotland Yard. Il cunoşteam pe inspectorul de la 
Departamentul criminalistic de foarte mulţi ani, aşa că 
reîntâlnirea fu cordială. 

— Măi să fie, exclamă el. E chiar căpitanul Hastings care s-a 
întors din sălbăticie! Văzându-te aici cu Monsieur Poirot, mă 
simt ca pe vremuri. Arăţi bine, dar parcă ai mai chelit puţin. 
Dar asta ni se întâmplă tuturor, chiar şi mie. 

Am tresărit, surprins în mod neplăcut. Crezusem că, 
datorită faptului că-mi pieptănasem părul pe spate, chelia la 
care făcuse aluzie Japp nu se va observa. Oricum, Japp era 
faimos pentru lipsa lui de tact, aşa că am zâmbit şi am fost de 
acord cu faptul că nici unul dintre noi nu întinerea. 

— Cu excepţia lui Monsieur Poirot, aici de faţă, adăugă 
Japp. I-ar sta de minune într-o reclamă la loţiune pentru păr. [i 
creşte o mustață mai frumoasă ca niciodată. Şi unde mai pui că 
la vârsta lui mai iese şi la lumina rampei şi e implicat în toate 
cazurile de pagina întâi. Mistere implicând trenuri, avioane, 
crime din înalta societate, e prezent în orice situaţie şi peste 
tot. Parcă niciodată n-a fost într-o asemenea formă ca de când 
s-a pensionat. 

— l-am spus deja lui Hastings că sunt ca o primadonă care 
îşi tot anunţă retragerea, spuse Poirot zâmbind. 

— Nu m-ar mira să sfârşeşti prin a-ţi investiga propria 
moarte, zise Japp râzând din toată inima. Asta e o idee care ar 
trebui pusă într-o carte. 

— Hastings va fi cel care se va ocupa de asta, zise Poirot 
făcându-mi cu ochiul. 

— Ha, ha, asta da o glumă bună, râse Japp. 

N-am reuşit să înţeleg ce i se părea lui Japp atât de 
amuzant, dar, oricum, am luat-o ca pe o glumă proastă. Săracul 
Poirot era întotdeauna afectat de glumele legate de retragerea 
lui. Poate că expresia feţei mi-a trădat sentimentele, pentru că 
Japp schimbă subiectul. 


— Ai aflat de scrisoarea anonimă a lui Monsieur Poirot? 

— l-am arătat-o lui Hastings zilele trecute, confirmă 
prietenul meu. 

— Aaa! am făcut eu. Uitasem cu totul de scrisoare. Ia să 
vedem, despre ce dată era vorba? 

— 21, preciză Japp. Ăsta e motivul vizitei mele. Ieri a fost 21 
şi, din pură curiozitate, aseară am sunat la Andover. A fost o 
spargere. Nimic important, doar o vitrină spartă - nişte copii au 
aruncat cu pietre şi nişte beţivi au tulburat liniştea publică. Aşa 
că prietenul nostru belgian a mirosit o pistă greşită. 

— Trebuie să mărturisesc că mă simt uşurat, făcu Poirot. 

— Tu chiar ai pus la suflet toată afacerea asta, nu? spuse 
Japp cu afecţiune. Să fii tu sănătos! Primim zeci de scrisori ca 
asta în fiecare zi! Sunt oameni care n-au altceva mai bun de 
făcut decât să compună grozăvii din astea. Dar nu vor să facă 
rău, ci doar să ne pună puţin pe jar. 

— Am greşit, într-adevăr, când am luat lucrurile atât de în 
serios, zise Poirot. Mi-am băgat nasul unde nu-mi fierbea 
tocana. 

— Ai cam încurcat borcanele, zise Japp. 

— Pardon? 

— Nimic, nimic, e vorba doar de un proverb. Ei bine, trebuie 
să plec. Am puțină treabă în vecinătate, ceva legat de nişte 
bijuterii furate. M-am gândit să trec ca să te liniştesc în privinţa 
scrisorii. E păcat să-ţi iroseşti materia cenuşie cu aşa ceva. 

Acestea fiind spuse, Japp plecă râzând cu poftă. 

— Nu s-a schimbat prea mult drăguţul de Japp, nu crezi? 
întrebă Poirot. 

— Parcă a mai îmbătrânit şi e la fel de cărunt precum un 
bursuc, am răspuns eu maliţios. 

Poirot tuşi, după care zise: 

— Ştii, Hastings, există un truc - frizerul meu e un băiat 
foarte ingenios - ţi se lipeşte o meşă pe scalp, după care părul 
tău e aranjat în aşa fel încât nu se vede decât discret. Nu e 
vorba despre o perucă, înţelegi, dar... 

— Poirot, am izbucnit eu. Înţelege o dată pentru totdeauna 
că nu vreau să am de-a face cu frizerul tău afurisit şi cu 
invențiile lui! Ce aveţi toţi cu părul meu? 

— O, nimic, nimic! 

— Că doar nu chelesc, totuşi! 


— Bineînţeles că nu! 

— Verile toride de acolo cauzează căderea părului. Dar cred 
că o să apelez la o loţiune bună pentru păr. 

— Precis6ement. _ 

— Şi, în orice caz asta nu-l priveşte pe Japp. Intotdeauna a 
fost un drac de om, total lipsit de sensul umorului. Genul de om 
care râde în momentul în care cuiva îi este tras un scaun de 
sub fund, când vrea să se aşeze. 

— Mulţi oameni ar râde într-un moment ca ăsta. 

— Sincer, nu înţeleg de ce. 

— Din punctul de vedere al celui căruia îi e tras scaunul, nu- 
i nimic de râs, într-adevăr. 

— Ei bine, am spus eu venindu-mi în fire, recunosc că sunt 
destul de sensibil când vine vorba despre părul meu. Îmi pare 
rău că povestea asta cu scrisoarea anonimă s-a dovedit a fi 
falsă. 

— Recunosc că m-am înşelat în privinţa asta, dar, sincer, 
credeam că mirosisem un caz; s-a dovedit însă inexistent. Asta 
e! Am îmbătrânit şi am ajuns asemenea câinelui de pază orb, 
care latră atunci când nu e cazul. 

— Dacă e să cooperăm, atunci va trebui să căutăm altă 
crimă „cremoasă”, am zis eu râzând. 

— Îţi aminteşti ce-mi spuneai atunci? Dacă ai putea 
comanda o crimă la fel cum comanzi o cină, ce ai alege? 

M-am molipsit de umorul lui. 

— la să vedem. Să trecem meniul în revistă. Jaf? Falsificare? 
Nu cred. Prea vegetarian. Trebuie să alegem o crimă, o crimă 
cu adevărat sângeroasă, cu tot cu ştergerea urmelor, desigur. 

— Normal. Vorbim de hors d'oeuvres. 

— Cine ar putea fi victima? Bărbat sau femeie? Eu cred că 
un bărbat, poate o persoană influentă. Vreun milionar 
american. Prim-ministru. Proprietar de ziar. Scena crimei - de 
ce n-ar putea fi o bibliotecă veche? Nimic nu se compară cu 
atmosfera din aceste locuri. Cât despre arma crimei, ar putea fi 
un pumnal ascuţit sau vreun obiect greu, vreun idol cioplit în 
piatră. 

Poirot oftă. 

— Sau, am adăugat eu, mai rămâne varianta otrăvirii, dar 
asta e o chestie care necesită foarte multă atenţie. Sau o salvă 


de pistol care se aude în noapte. Și ar mai trebui să fie şi o fată 
frumoasă, sau poate două... 

— Cu păr castaniu, murmură prietenul meu. 

— Iar începi cu glumele tale antice. Una dintre fetele 
frumoase va fi bănuită pe nedrept şi vor exista nişte 
neînţelegeri între ea şi tânăr. Ar mai trebui să existe, de 
asemenea, un alt suspect, o femeie mai în vârstă - oacheşă, 
tipul periculos - plus un prieten sau un rival al celui ucis şi o 
secretară tăcută. O să mai apară un om inimos cu 
comportament bizar şi vreo doi servitori concediaţi sau 
administratori şi, nu în ultimul rând, un detectiv de genul lui 
Japp; cam asta e tot. 

— Deci asta ar fi, după tine, o „cremoasă”? 

— Nu prea eşti de acord. 

Poirot mă privi cu tristeţe. 

— Tocmai ai făcut un rezumat al tuturor poveştilor polițiste 
care au fost scrise vreodată. 

— OK, i-am zis. Dar tu ce ai comanda? 

Poirot închise ochii şi se lăsă pe spătarul scaunului. 

Vocea lui străpunse tăcerea. 

— Aş comanda o crimă foarte simplă, fără complicaţii. O 
crimă obişnuită, nimic senzaţional, foarte intime. 

— Cum poate o crimă să fie intime? 

— Să presupunem, explică Poirot, că patru oameni stau la o 
masă şi joacă bridge, în timp ce un altul, cel care aşteaptă să-i 
vină rândul, stă pe un scaun, lângă şemineu. La sfârşitul 
jocului, se constată că omul de lângă sobă e mort. Unul dintre 
cei patru, în timp ce era mână moartă, s-a dus şi l-a ucis, iar 
ceilalţi, prinşi de febra jocului, n-au observat. Dar care dintre ei 
a fost criminalul? 

— Ei bine, am zis eu, nu văd nimic senzaţional în povestea 
asta. 

Poirot îmi aruncă o privire dojenitoare. 

— Normal că nu vezi, pentru că nu e vorba nici de pumnale, 
nici de şantaj, nici de smaralde furate şi nici de otravă. Ai un 
suflet melodramatic, Hastings. Tu nu te mulţumeşti cu o crimă, 
ai vrea o serie întreagă! 

— Recunosc că o a doua crimă într-o carte polițistă, e 
întotdeauna bine-venită. E cam plictisitor dacă crima are loc în 


primul capitol şi trebuie să urmăreşti alibiurile tuturor până la 
penultima pagină. 

Sună telefonul, iar Poirot se ridică să răspundă. 

— Alo? Da, Hercule Poirot la telefon. 

Ascultă timp de câteva secunde, după care se schimbă la 
faţă. Din când în când mai intervenea în conversaţie: 

— Mais oui... Da, bineînţeles... Da, vom veni... Normal... 
Poate ai dreptate... Da, o să o aduc. A tout a l'heure. Apoi: A 
sunat Japp, Hastings. 

— Şi? 

— Tocmai s-a întors la sediu, unde a sosit un mesaj de la 
Andover. 

— Andover? am strigat eu surprins. 

Poirot pronunţă răspicat: 

— O bătrână pe nume Ascher, care ţinea o mică tutungerie, 
a fost găsită moartă. 

Cred că n-am fost niciodată mai şocat ca în acel moment. 
Crescut brusc la auzirea cuvântului „Andover”, interesul meu a 
scăzut pe loc. Mă aşteptam să aud ceva cu totul ieşit din 
comun. Uciderea unei bătrâne, proprietară de tutungerie, mi s- 
a părut dintr-odată total neinteresantă şi sordidă. 

Poirot continuă pe acelaşi ton grav: 

— Poliţia din Andover crede că-l va prinde rapid pe făptaş... 

Pentru o secundă am simţit dezamăgirea prietenului meu. 

— Se pare că femeia nu se înţelegea deloc cu soţul ei. 
Individul e alcoolic şi a ameninţat-o cu moartea de mai multe 
ori. Cu toate acestea, continuă Poirot, având în vedere ce s-a 
întâmplat, poliţia locală ar dori să mai vadă o dată scrisoarea 
anonimă pe care am primit-o. l-am spus că o să plecăm imediat 
către Andover. 

M-am mai animat puţin. La urma urmei, oricât de banală 
părea povestea asta, era totuşi vorba despre o crimă şi despre 
asasini. 

De-abia am mai fost atent la următoarele cuvinte ale lui 
Poirot, dar aveam să mi le amintesc şi să le înţeleg mai târziu. 

— Acesta este începutul, zise Poirot. 


Capitolul 4 - DOAMNA ASCHER 


La Andover am fost întâmpinați de către inspectorul Glen, 
un bărbat înalt şi blond, cu un zâmbet plăcut. 

Cred că cel mai corect ar fi să facem un rezumat al cazului. 

Crima a fost descoperită de ofiţerul Dover la ora 1 A.M., în 
dimineaţa zilei de 22. îşi făcea rondul, când, încercând uşa 
magazinului, a găsit-o deschisă. A intrat şi, iniţial, a crezut că 
nu era nimeni acolo. În momentul în care şi-a îndreptat 
lanterna spre tejghea a zărit trupul răsturnat al bătrânei. Când 
medicul legist a ajuns la faţa locului, s-a constatat că femeia 
fusese doborâtă cu o lovitură puternică în cap, probabil în timp 
ce lua un pachet de ţigări din raft. Decesul survenise în urmă 
cu nouă sau cu şapte ore. 

— Cred că putem stabili cu precizie ora la care s-a produs 
crima, explică inspectorul. Am aflat că o persoană a fost în 
magazin pentru a-şi cumpăra ţigări la ora 17.30. O a doua 
persoană a intrat găsind magazinul gol (sau cel puţin aşa 
credea) la 18.05. Asta înseamnă că totul s-a întâmplat între 
17.30 şi 18.05. Până acum nu avem nici un martor care să 
confirme prezenţa acestui bărbat, Ascher, prin împrejurimi, dar 
rămâne de văzut. La ora 21 era în barul Three Crowns şi băuse 
destul de mult. Când o să punem mâna pe el, îl vom reţine ca 
suspect. 

— Individul nu e chiar uşă de biserică, nu-i aşa, inspectore? 
întrebă Poirot. 

— Cam aşa ceva. 

— Nu locuia cu soţia? 

— Nu. Erau despărțiți de ceva timp. Ascher e neamţ. A fost 
chelner cândva, însă băutura l-a împiedicat să mai lucreze. 
Soţia lui a muncit şi ea o perioadă. Ultimul ei serviciu a fost cel 
de menajeră a unei bătrâne, doamna Rose. Îi dădea bani 
soţului, însă acesta umbla mai tot timpul beat şi începuse să-i 
facă şi scene la locul de muncă. De aceea a acceptat să lucreze 
pentru doamna Rose la The Grange, care se află la vreo 5 km 
distanţă de Andover, la ţară. Ascher nu o mai putea deranja 
atât de uşor acolo. După ce doamna Rose a murit, doamna 
Ascher a primit o mică moştenire, care i-a permis să deschidă o 
mică tutungerie. În acest fel reuşea să supravieţuiască. Ascher 


începuse să-i dea târcoale şi s-o amenințe iar, aşa că îi mai 
dădea bani ca să scape de el. Ajunsese să-i facă un fel de 
alocaţie de câte 50 de şilingi pe săptămână. 

— Au copii? întrebă Poirot. 

— Nu. Au însă o nepoată care lucrează lângă Overton. O 
tânără serioasă şi foarte sigură pe ea. 

— Şi spuneaţi că bărbatul acesta, Ascher, obişnuia să-şi 
amenințe soţia? 

— Exact! Când se îmbăta devenea un real pericol - înjura, 
blestema şi era chiar violent. Doamna Ascher n-a avut o viaţă 
prea uşoară. 

— Câţi ani avea femeia? 

— Se apropia de şaizeci de ani şi era o femeie respectabilă 
şi muncitoare. 

Poirot zise grav: 

— Inspectore, dumneavoastră credeţi că Ascher a comis 
crima? 

Inspectorul tuşi circumspect. 

— E cam devreme să fim siguri, dar aş vrea să aud ce are de 
spus despre seara de ieri. Dacă poate oferi un alibi solid, foarte 
bine, dacă nu... 

Făcu o pauză semnificativă. 

— Nu lipseşte nimic din magazin? 

— Nu. Toţi banii sunt la locul lor şi nu există urme de jaf. 

— Credeţi că Ascher a intrat în magazin, a început să-şi 
bruscheze nevasta, după care a lovit-o? 

— Pare cel mai plauzibil scenariu, dar aş dori să mai arunc o 
privire asupra acelei scrisori ciudate pe care aţi primit-o. Mă 
întreb dacă e posibil ca Ascher să fi trimis-o. 

Poirot îi înmână scrisoarea, iar inspectorul o parcurse 
îngândurat. 

— Nu pare să fie Ascher. Mă îndoiesc că el ar folosi 
sintagme de genul poliţia „noastră” britanică - doar dacă n-ar fi 
extrem de şiret, şi mă îndoiesc că e cazul. Bărbatul e o epavă. 
Mâinile îi tremură prea tare pentru a scrie o asemenea 
scrisoare. Pe urmă, hârtia şi cerneala sunt de bună calitate. E 
bizar totuşi că în scrisoare e menţionată data de 21. Ar putea fi 
vorba despre o coincidenţă. 

— Da, e posibil. 


— Dar nu agreez acest gen de coincidenţe, domnule Poirot. 
Prea se potriveşte tot. 

Nu mai spuse nimic pentru un minut sau două, timp în care 
se încruntă. 

— ABC... Ce naiba ar putea să însemne ABC? Să vedem dacă 
Mary Drower (asta e nepoata) ne poate ajuta. E o poveste 
complicată. Dacă nu era scrisoarea asta, n-aş mai fi avut nici un 
dubiu că Franz Ascher e autorul crimei. 

— Se ştie ceva despre trecutul doamnei Ascher? 

— E din Hampshire. S-a dus să lucreze de tânără la Londra, 
unde l-a cunoscut pe Ascher şi s-au căsătorit. 

Probabil că n-au dus-o prea bine în timpul războiului, iar ea 
l-a părăsit definitiv în 1922. încă mai locuiau în Londra, atunci. 
S-a întors aici ca să scape de el, însă Ascher a descoperit unde 
plecase şi a venit după ea să-i ceară bani... 

Intră un poliţist. 

— Da, Briggs, ce e? 

— E vorba despre Ascher, domnule. L-am adus. 

— Foarte bine. Să intre! Unde l-aţi găsit? 

— Se ascundea într-un vagon de pe o linie de rezervă a căii 
ferate. 

— Aşa, deci! Aduceţi-l! 

Franz Ascher arăta într-adevăr deplorabil şi era un individ 
deloc agreabil. Alterna bâlbâielile cu sughiţul, iar ochii lui 
înceţoşaţi priveau speriaţi prin toată încăperea. 

— Ce vreţi de la mine? N-am făcut nimic. E scandalos că m- 
aţi adus aici. Cum îndrăzniţi, porcilor? Apoi îşi schimbă brusc 
atitudinea. N-am vrut să spun asta. Aveţi milă de un biet 
bătrân. 'Toată lumea se poartă urât cu sărmanul Franz. Bietul 
Franz. 

Domnul Ascher începu să se smiorcăie. 

— Încetează, Ascher, zise inspectorul. Revino-ţi în fire. Nu 
te acuz de nimic, încă. Şi nu te forţăm să dai o declaraţie, dacă 
nu vrei. Pe de altă parte, dacă nu eşti implicat în moartea soţiei 
tale... 

Fu întrerupt de urletele lui Ascher: 

— N-am omorât-o eu! N-am omorât-o! E o minciună. Fir-aţi 
ai naibii de porci englezi, sunteţi toţi împotriva mea. Nu am 
omorât-o eu! 

— Ai ameninţat-o deseori, Ascher. 


— Nu, voi nu înţelegeţi. Era doar o glumă între mine şi 
Alice. Ea înţelegea. 

— Cam ciudată glumă! Ne poţi spune unde ai fost 
aseară? 

— Da, da, vă spun tot! N-am fost la Alice, ci cu nişte prieteni 
buni, mai întâi la Seven Stars şi pe urmă la Red Dog. 

Cuvintele i se rostogoleau în grabă printre dinţi. 

— Dick Willows a fost cu mine, şi bătrânul Curdi, şi George, 
şi Platt, şi mulţi alţi băieţi. Nu m-am apropiat de Alice. Ach 
Gott, ăsta e adevărul, vă spun! 

Ajunse, în cele din urmă, să ţipe. Inspectorul le făcu semn 
poliţiştilor. 

— Luaţi-l şi reţineţi-l ca suspect. Nu ştiu ce să cred, adăugă 
el după ce bătrânul dizgraţios, cu gură spurcată, ieşi din 
cameră. Dacă n-ar fi scrisoarea, aş zice că el a făcut-o. 

— Dar ce-i cu oamenii pe care i-a pomenit? 

— Sunt o adunătură de neisprăviţi care nu s-ar da în lături 
de la falsă mărturie. Dar sunt sigur că a fost cu ei o mare parte 
a serii. Să vedem dacă cineva l-a zărit în preajma magazinului 
între 17.30 şi 18.00. 

Poirot dădu din cap gânditor. 

— Sunteţi siguri că nu a dispărut nimic din magazin? 

Inspectorul ridică din umeri. 

— Depinde. Poate lipsesc un pachet sau două de ţigări, dar 
nu omori pe cineva pentru atâta lucru. 

— Şi nu aţi găsit nimic - cum să mă exprim - n-a apărut 
nimic suspect în magazin? Ceva care să nu pară la locul lui? 

— Era un mers al trenurilor, răspunse inspectorul. 

— Un mers al trenurilor? 

— Da. Era deschis şi aşezat pe tejghea, de parcă cineva s-ar 
fi uitat după trenurile din Andover. Poate chiar bătrâna sau 
vreun client. 

— Femeia vindea şi aşa ceva? 

Inspectorul clătină din cap. 

— Vindea nişte broşuri, însă ce am găsit noi se poate 
cumpăra numai din gări sau din agenţii de turism. 

Ochii lui Poirot sclipiră şi făcu un pas înainte. Inspectorul se 
lumină la rândul său. 

— Deci e vorba despre un mers al trenurilor? Un Bradshow 
sau un ABC? 


— Pe legea mea! Chiar era un ABC. 


Capitolul 5 - MARY DROWER 


Cred că interesul meu pentru cazul acesta a început să 
crească odată cu menţionarea acelui mers al trenurilor. Până 
atunci entuziasmul meu fusese destul de moderat. Asasinarea 
sordidă a unei bătrâne, dintr-un magazin de pe o stradă 
lăturalnică, semăna atât de mult cu toate crimele despre care 
poţi citi în ziare, încât nu m-a impresionat aproape deloc. 

În mintea mea, scrisoarea anonimă care menţiona data de 
21 se încadra în seria unei pure coincidenţe. Eram aproape 
sigur că doamna Ascher fusese victima soţului ei alcoolic şi 
brutal. Dar menţionarea acelui mers al trenurilor (atât de bine- 
cunoscut sub abrevierea de ABC, care prezenta în ordine 
alfabetică lista tuturor gărilor) a reuşit să-mi suscite interesul. 
Să fi fost vorba despre o a doua coincidenţă? 

Oribila crimă căpătă o nouă dimensiune. Oare cine era 
individul misterios care o omorâse pe doamna Ascher şi lăsase 
lângă ea un mers al trenurilor? 

După ce am părăsit secţia de poliţie, prima noastră oprire fu 
la morgă, pentru a vedea cadavrul femeii. Un sentiment ciudat 
puse stăpânire pe mine, în timp ce priveam faţa plină de riduri 
a bătrânei încadrată de părul sur, pieptănat pe spate. Părea 
atât de liniştită şi atât de departe de orice act de violenţă. 

— N-a ştiut cine sau ce a lovit-o, observa sergentul. E 
constatarea doctorului Kerr. Mă bucur că a fost aşa. Biata de 
ea, era o femeie foarte cumsecade. 

— Probabil a fost frumoasă cândva, remarcă Poirot. 

— Crezi? am murmurat eu neîncrezător. 

— Da. Uită-te la linia bărbiei, la osatură, la forma feţei. 

Dădu cu tristeţe din cap, în timp ce punea la loc cearşaful 
pe faţa femeii, iar apoi am părăsit morga. 

În dimineaţa următoare avu loc o scurtă discuţie cu medicul 
legist. 

Doctorul Kerr era un bărbat între două vârste care părea 
destul de competent. 

— Arma crimei n-a fost descoperită, începu el, şi e greu să- 
mi dau seama despre ce a fost vorba. Ar putea fi orice -un 
baston greu, o crosă sau un sac de nisip. 

— E nevoie de multă forţă pentru o asemenea lovitură? 


Doctorul îi aruncă lui Poirot o privire curioasă. 

— Mă întrebaţi dacă un bătrân de şaptezeci de ani ar fi 
capabil de o asemenea lovitură? E perfect posibil - dacă arma e 
suficient de grea, chiar şi o persoana slabă ar reuşi să lovească 
mortal. 

— Prin urmare, criminalul ar putea fi o femeie, la fel de bine 
ca şi un bărbat, nu? 

Sugestia păru că-l surprinde pe doctor. 

— O femeie? Sincer să fiu, nu m-am gândit să fac legătura 
între o femeie şi acest gen de crimă. Dar e perfect plauzibil. 
Numai că, din punct de vedere psihologic, consider că nu eo 
crimă comisă de o femeie. 

Poirot aprobă din cap. 

— Bine, bine. Să zicem că e puţin probabil să fi fost o 
femeie, dar trebuie să luăm în calcul orice posibilitate. 
Cum a fost găsit cadavrul? 

Doctorul ne oferi o descriere detaliată a poziţiei victimei. 
După el, femeia stătea cu spatele la tejghea, aşadar cu spatele 
la asasin, când acesta a lovit-o. A alunecat după tejghea, fiind 
astfel ascunsă de privirile oricui ar fi intrat în magazin din 
întâmplare. 

După ce i-am mulţumit doctorului Kerr şi am plecat, Poirot 
zise: 

— Observi, Hastings, avem deja o dovadă în favoarea 
nevinovăţiei lui Ascher. Dacă ar fi bruscat-o şi ar fi ameninţat-o, 
soţia lui ar fi stat cu fața la el şi la tejghea. In schimb, ea stătea 
cu spatele, ceea ce dovedeşte că voia să ia un pachet de tutun 
pentru un client. 

Mă trecu un fior. 

— Destul de înspăimântător. 

Poirot clătină serios din cap. 

— Pauvre femme, murmură el, după care se uită la ceas. 
Cred că Overton nu e prea departe de aici. Ce zici, mergem 
până acolo să vorbim cu nepoata victimei? 

— Nu vrei să vezi mai întâi magazinul unde a avut loc 
crima? 

— Prefer s-o las pe mai târziu. Am motivele mele. 

Nu-mi dădu alte explicaţii şi, după câteva minute, ne 
îndreptam spre Overton, pe drumul ce ducea către Londra. 


Adresa dată de inspector era aceea a unei case măricele 
aflate la un kilometru şi ceva distanţă de Londra. 

La uşă ne răspunse o tânără brunetă, cu ochii roşii de plâns. 

Poirot spuse cu blândeţe: 

— A, cred că dumneavoastră sunteţi domnişoara Mary 
Drower, fata în casă, nu? 

— Da, domnule, eu sunt Mary. 

— Am dori să vorbim câteva minute, dacă patroana 
dumneavoastră n-are nimic împotrivă. E vorba despre mătuşa 
dumneavoastră, doamna Ascher. 

— Doamna e plecată, dar nu cred că se supără dacă vă invit 
înăuntru. 

Ne conduse într-un mic salon. Am intrat, iar Poirot se aşeză 
pe un scaun, lângă fereastră, privind-o cu blândeţe pe fată. 

— Aţi aflat de moartea mătuşii dumneavoastră, nu-i aşa? 

Fata aprobă din cap, în timp ce ochii i se umplură iar de 
lacrimi. 

— Am aflat de dimineaţă, domnule. A venit poliţia. Of! E 
îngrozitor. Biata mătuşa. A avut o viaţă atât de grea şi acum 
asta... E prea mult! 

— Nu v-a cerut poliţia să vă întoarceţi la Andover? 

— Mi s-a spus că trebuie să merg la interogatoriu, luni. Dar 
n-am unde să stau acolo şi nu mi-ar plăcea să merg la magazin. 
În plus, una dintre menajere lipseşte, aşa că n-am anunţat-o 
încă pe doamna. 

— 'Ţineai la mătuşa ta, Mary? o întrebă Poirot blând. 

— Da, domnule. M-a crescut de la vârsta de 11 ani, după 
moartea mamei. La 16 ani am început să lucrez, dar mă 
duceam deseori în vizită la mătuşa, în zilele libere. A suferit 
mult din cauza acelui neamţ. Obişnuia să-i zică „bătrânul meu 
diavol”. Niciodată n-a lăsat-o în pace, bătrânul ăla mojic şi 
nemernic, spuse fata cu vehemenţă. 

— Mătuşa ta n-a încercat vreodată să-l denunțe pentru a 
scăpa de persecuția lui? 

— La urma urmei, domnule, era soţul ei şi nu putea trece 
peste asta, răspunse fata cu simplitate şi convingere. 

— Spune-mi, Mary, nu-i aşa că a ameninţat-o? 

— Da, domnule, îi spunea o grămadă de vorbe 
înspăimântătoare, că o să-i taie gâtul şi alte lucruri de genul 
ăsta. Ca să nu mai vorbim despre blesteme şi despre înjurături, 


pe care i le servea atât în engleză, cât şi în germană. În pofida 
acestor lucruri, mătuşa tot povestea ce băiat bun era atunci 
când s-au căsătorit. E îngrozitor să constaţi cum se schimbă 
oamenii. 

— Aşa este. Dar, spune-mi, Mary, cunoscând felul în care 
acest om o trata pe mătuşa ta, ai fost surprinsă când ai auzit că 
a fost ucisă? 

— Da, domnule, am fost foarte surprinsă, pentru că, vedeţi, 
n-am crezut nici o clipă că acele ameninţări ar putea fi reale. 
Erau doar vorbe urâte şi atât. Şi oricum, mătuşa mea nu se 
temea de el. L-am văzut plecând cu coada între picioare atunci 
când o enerva. În realitate, lui îi era frică de ea. 

— Cu toate astea îi dădea bani? 

— Era soţul ei, domnule. 

— Da, ai mai spus asta. Făcu o scurtă pauză, apoi reluă: Să 
presupunem că, până la urmă, n-a omorât-o el. 

— N-a omorât-o el? repetă fata făcând ochii mari. 

— Exact asta am spus. Presupunând că a omorât-o 
altcineva... Ai vreo idee cine ar putea fi? 

Fata îl fixă pe Poirot cu şi mai multă uimire. 

— N-am nici o idee, domnule. Totuşi, nu pare posibil, nu-i 
aşa? 

— Mătugşa ta se temea de cineva? 

Mary clătină din cap. 

— Mătuşa nu se temea de oameni. Avea o limbă ascuţită şi 
putea ţine piept oricui. 

— N-ai auzit-o niciodată vorbind despre cineva care să-i 
poarte pică? 

— Nu, domnule. 

— A primit vreodată scrisori anonime? 

— La ce fel de scrisori vă referiţi? 

— Scrisori nesemnate sau semnate numai cu nişte litere, 
gen ABC. 

Poirot o observă cu atenţie, dar fata era clar mai mult decât 
surprinsă. 

— Mătuşa ta mai avea şi alte rude în afară de tine? 

— In prezent nu. A avut zece fraţi, dar numai trei au 
supravieţuit în familia ei. Unchiul meu, Tom, a fost ucis în 
război, iar unchiul Harry a plecat în America de Sud şi nimeni 


nu a mai auzit de el. Mama a murit, aşa că n-am mai rămas 
decât eu. 

— Ştii dacă avea ceva economii, bani puşi deoparte? 

— Avea ceva la bancă. Spunea că o să ajungă ca să fie 
înmormântată cum se cuvine. În rest, banii îi ajungeau să 
supravieţuiască cu tot cu diavolul ei bătrân. 

Poirot căzu pe gânduri, după care murmură mai mult pentru 
el: 

— Deocamdată suntem în ceaţă şi nu se întrevede nimic 
clar. Se ridică. Dacă voi mai avea nevoie de tine o să-ţi scriu, 
Mary. 

— Ca să fiu sinceră, domnule, cred că-mi voi da demisia. Nu- 
mi place să stau la ţară şi, dacă am rămas aici, a fost numai ca 
să fiu aproape de mătuşica. Dar acum, spuse ea cu ochii în 
lacrimi, acum nu mai am motive să stau, aşa că mă voi întoarce 
la Londra. E mult mai plăcut acolo. 

— Mi-ar plăcea ca, odată instalată, să-mi dai adresa ta de 
acolo. Iată cartea mea de vizită! 

Poirot îi dădu cartea de vizită, iar fata îl privi înmărmurită. 

— Nu aveţi legătură cu poliţia? 

— Sunt detectiv particular. 

Il privi câteva momente în tăcere, apoi rosti în cele din 
urmă: 

— Se întâmplă ceva ciudat, domnule? 

— Da, copila mea, şi poate mai încolo îmi vei fi de ajutor. 

— O... o să fac tot posibilul. Nu... nu-i drept că mătuşa a fost 
ucisă, zise fata. 

Un mod destul de ciudat de a se exprima, dar foarte 
mişcător. 

Câteva secunde mai târziu ne îndreptam către Andover. 


Capitolul 6 - SCENA CRIMEI 


Strada pe care se întâmplase tragedia se abătea de la 
şoseaua principală. Magazinul doamnei Ascher era situat 
aproximativ la jumătatea străzii, pe partea dreaptă. In 
momentul în care am ajuns aproape, Poirot s-a uitat la ceas şi 
am înţeles de ce amânase până atunci vizitarea locului crimei. 
Era chiar 17.30, iar el încercase să intre cât mai mult în 
atmosfera zilei dinainte. 

Insă, dacă urmărise cu tot dinadinsul acest lucru, avea 
ghinion, pentru că decorul nu mai oferea aceeaşi privelişte ca 
în seara precedentă. Printre casele oamenilor sărmani erau 
presărate din loc în loc mici prăvălii. Asta m-a făcut să mă 
gândesc că, în mod obişnuit, pe acolo ar trece destule 
persoane, majoritatea nevoiaşi, iar în stradă s-ar zbengui copii 
gălăgioşi. 

Insă în loc de asta, putea fi observată o masă compactă de 
oameni care nu făcea altceva decât să se holbeze la o anumită 
casă şi nu trebuia să fii foarte perspicace pentru a ghici despre 
care era vorba. Ceea ce se desfăşura în faţa privirilor noastre 
era o mulţime de oameni obişnuiţi care se uitau cu uimire la 
locul în care o altă fiinţă umană fusese ucisă. 

În timp ce ne apropiam, ne-am dat seama că acolo se afla 
într-adevăr ceea ce căutam. În faţa unui mic magazin prăfuit, 
care avea acum storurile trase, stătea un tânăr poliţist agitat 
care încerca din răsputeri să facă mulţimea să „circule”. Cu 
ajutorul unui coleg, polițistul convinse o parte din oamenii cu 
feţe încruntate să-şi vadă de ale lor, însă aproape imediat locul 
acestora fu luat de alţii care voiau să se zgâiască la locul unde 
fusese comisă crima. 

Poirot se opri la mică distanţă de mulţime. Din locul în care 
stăteam, numele magazinului pictat deasupra uşii putea fi lesne 
desluşit. Poirot citi cu răsuflarea tăiată: 

— A. Ascher. Oui, c'est peut-être la... 

Poirot se urni. 

— Hai să intrăm, Hastings. 

Eram gata să-l urmez. 

Ne-am croit drum prin mulţime, iar Poirot i-a arătat 
poliţistului legitimaţia dată de inspector. Polițistul încuviinţă, 


descuie uşa şi ne permise să intrăm, ceea ce am şi făcut, sub 
privirile curioase ale oamenilor. 

Înăuntru era întuneric din cauza storurilor trase. Polițistul 
găsi întrerupătorul şi apăsă pe el. Din păcate becul era slab, 
aşa că interiorul era în continuare abia luminat. Am privit de 
jur împrejur. 

Era o încăpere sărăcăcioasă. Câteva reviste ieftine 
împrăştiate lângă ziarele din ziua precedentă, toate acoperite 
de un strat subţire de praf. În spatele tejghelei putea fi zărit un 
şir de rafturi care se ridicau până la tavan şi pe care se aflau 
pachete de tutun şi de ţigări. Se mai găseau borcane cu gumă 
de mestecat de mentă şi acadele. O tutungerie obişnuită, la fel 
ca multe altele. 

Cu tonul lui tărăgănat, specific comitatului Hampshire, 
polițistul ne explică întreaga mise en scene. 

— A fost găsită zăcând în spatele tejghelei. Medicul e de 
părere că n-a ştiut ce anume a lovit-o. Probabil că se întindea 
spre unul dintre rafturile de sus. 

— Nu avea nimic în mână? 

— Nu, domnule, însă, jos, lângă ea a fost găsit un pachet de 
ţigări Player's. 

Poirot dădu din cap. Ochii lui făcură un înconjur al camerei 
mici, cercetând cu atenţie. 

— Şi mersul trenurilor unde era? 

— Aici, domnule, răspunse polițistul indicând un loc de pe 
tejghea. Era deschis chiar la pagina cu Andover şi aşezat cu 
faţa în jos, de parcă cineva ar fi căutat trenurile către Londra. 
Dacă e adevărat, atunci nu poate fi vorba despre un localnic. 
Dar e posibil să aparţină cuiva care n-are nici o legătură cu 
crima şi care l-a uitat pur şi simplu aici. 

— Ceva amprente? am întrebat eu. 

Omul clătină din cap. 

— Întregul loc a fost cercetat imediat, domnule. Nici urmă 
de aşa ceva. 

— Nici chiar pe tejghea? întrebă Poirot. 

— Pe tejghea s-au găsit chiar prea multe amprente, 
domnule! Multe şi amestecate. 

— S-au găsit şi amprentele lui Ascher printre ele? 

— E prea devreme să ne pronunţăm, domnule. 

Poirot întrebă dacă femeia locuia chiar acolo, în magazin. 


— Da, domnule, dacă intraţi pe uşa aceea din spate veţi 
vedea unde locuia. Vă rog să mă scuzaţi că nu vă pot însoţi, 
însă trebuie să stau afară... g 

Poirot deschise uşa, iar eu lam urmat. In spatele 
magazinului se afla un fel de salon minuscul care funcționa şi 
pe post de bucătărie. Locul era curat, dar sărăcăcios mobilat şi 
cu un aer învechit. Pe o policioară se aflau câteva fotografii. Am 
început să le privesc, iar Poirot mă imită. Erau trei fotografii. 
Una dintre ele era portretul ieftin al fetei pe care o vizitasem în 
acea după-amiază, Mary Drower. Era evident că purta cele mai 
bune haine ale ei şi avea zâmbetul tâmp care strică majoritatea 
fotografiilor şi te face să preferi instantaneele. 

Cea de-a doua era o fotografie mai scumpă - o reproducere 
retuşată artistic a unei femei în vârstă, cu părul alb. În jurul 
gâtului avea un guler de blană. 

Am presupus că femeia din poză era domnişoara Rose, cea 
care îi lăsase doamnei Ascher o mică moştenire care-i 
permisese să-şi pornească afacerea. 

Ultima fotografie era foarte veche şi îngălbenită de vreme şi 
expunea privirii o pereche de tineri, îmbrăcaţi în haine 
demodate, braţ la braţ. Bărbatul purta o floare la butonieră, iar 
poza avea un aer festiv. 

— Probabil e o poză de la nuntă, comentă Poirot. Priveşte, 
Hastings, ţi-am zis că a fost o femeie frumoasă! 

Avea dreptate. Deşi pusă în umbră de hainele şi de coafura 
demodate, frumuseţea fetei, cu trăsături bine conturate şi cu 
ţinută impozantă, nu putea fi negată. Am privit cu atenţie 
cealaltă figură. Era aproape imposibil să-l recunoşti pe 
jerpelitul de Ascher în distinsul tânăr cu uniformă din poză. 

Mi-am amintit de bătrânul beţivan şi de faţa plină de riduri a 
moartei şi m-a trecut un fior în faţa acestei scurgeri nemiloase 
a timpului... 

Salonul comunica printr-o scară cu cele două camere de la 
etaj. Una din ele era goală şi nemobilată, iar cealaltă fusese 
dormitorul victimei, cercetat deja de poliţie. Pe pat se puteau 
zări vreo două pături uzate, iar în sertare se aflau nişte lenjerie 
de corp cârpită, câteva cutii de biscuiţi, un roman de buzunar 
intitulat Oaza verde, o pereche de dresuri noi, ieftine şi 
ridicole, vreo două bibelouri, un ciobănaş din porțelan de 
Dresda ciobit bine şi un câine de pluş albastru cu pete galbene. 


O pelerină de ploaie neagră şi un pulover de lână atârnau într- 
un cui. Cam asta era toată averea defunctei Alice Ascher. 

Poliţia luase probabil toate actele şi hârtiile găsite. 

— Pauvre femme, murmură Poirot. Hai să mergem, 
Hastings, n-o să găsim nimic aici. 

Odată ajunşi afară, Poirot ezită un minut sau două înainte să 
treacă strada. Peste drum de magazinul doamnei Ascher era o 
prăvălie, din acelea care-şi ţin marfa mai mult afară decât 
înăuntru. 

Poirot îmi şopti ceva, apoi intră în magazin. După un minut 
sau două am intrat şi eu şi l-am găsit negociind preţul unei 
salate verzi. Eu mi-am cumpărat o jumătate de kilogram de 
căpşune. 

Poirot i se adresă cu însufleţire doamnei robuste care îl 
servea: 

— Crima asta s-a produs chiar peste drum de dum- 
neavoastră, nu-i aşa? Ce chestie! Cred că aţi tras ceva spaimă, 
nu? 

Doamna cea robustă părea sătulă să tot vorbească despre 
crimă şi probabil avusese o zi grea. 

— Ar fi mai bine dacă mulţimea aceea de gură-cască şi-ar 
vedea de ale ei, spuse ea. Chiar nu înţeleg la ce se zgâiesc cu 
toţii atât! 

— Cred că ieri-seară lucrurile au stat un pic altfel, sugeră 
Poirot. Probabil chiar l-aţi văzut pe criminal intrând în magazin; 
era un om înalt şi blond, cu barbă, nu-i aşa? Am auzit că e rus. 

— Cum? făcu femeia privindu-ne ţintă. Criminalul e rus? 

— Am înţeles că poliţia l-a arestat deja. 

— Ca să vezi, exclamă femeia uimită, un străin! 

— Mais oui. Mă întrebam dacă nu cumva l-aţi zărit ieri- 
seară. 

— Adevărul e că nu prea am timp să văd ce se întâmplă 
afară, mai ales că seara suntem destul de aglomeraţi, iar pe 
stradă trec tot timpul oameni care se întorc de la lucru. Un 
bărbat înalt, blond şi bărbos - sincer nu pot să afirm că am 
văzut un astfel de om pe aici. 

Sosise momentul să-mi spun replica. 

— Scuzaţi-mă, domnule, m-am adresat lui Poirot, cred că aţi 
fost dezinformat. Eu am înţeles că e vorba de un bărbat scund 
şi brunet. 


Urmă o discuţie interesantă la care participară femeia 
robustă, soţul ei cel deşirat şi ajutorul din prăvălie, care avea 
un glas răguşit. Fuseseră zăriţi nu mai puţin de patru bărbaţi 
scunzi şi bruneţi, iar băiatul cu voce răguşită văzuse un blond 
înalt care nu avea, din păcate, barbă. 

După toate acestea, am părăsit magazinul, fără să ne 
dezvăluim adevărata identitate. 

— Ce-ai urmărit, de fapt, Poirot? l-am întrebat eu cu reproş. 

— Parbleu, am vrut să văd ce şanse există ca un străin care 
intră în prăvălia de peste drum să fie observat. 

— Şi nu puteai doar să întrebi, fără să îndrugi toate 
minciunile alea? 

— Nu, mon ami. Dacă „doar aş fi întrebat” cum spui tu, n-aş 
fi primit nici un răspuns. Deşi eşti englez, se pare că nu ai 
remarcat care este reacţia englezilor atunci când îi întrebi ceva 
direct. Devin suspicioşi şi reticenţi. Dacă le-aş fi cerut acelor 
oameni informaţii, ar fi tăcut mâlc. Însă făcând o afirmaţie (şi 
mai ales una absurdă, cum am făcut eu) care a fost contrazisă 
de tine, am reuşit să le dezleg limbile. Mai ştim şi că la acea 
oră e „mare aglomeraţie”, ceea ce înseamnă că fiecare îşi vede 
de ale lui şi că destul de mulţi oameni trec pe aici. Criminalul 
nostru şi-a ales bine momentul, Hastings. Făcu o pauză, după 
care reluă pe un ton de reproş: 

— E posibil să nu-ţi dai seama de anumite lucruri, Hastings? 
Îţi spun: „Cumpără ceva obişnuit”, iar tu alegi căpşunele! 
Imediat ai devenit suspect, mai ales că porţi un costum elegant. 

Deşi puţin iritat, a trebuit să recunosc că avea dreptate. 

I-am întins în grabă căpşunele cumpărate unui băieţel foarte 
uimit şi oarecum suspicios. Poirot adăugă şi el salata verde, 
astfel încât copilul rămase cu gura căscată. Poirot continuă să- 
mi facă morală. 

— Când intri într-o prăvălie ieftină, nu cumperi căpşune. În 
momentul în care îţi permiţi să cumperi căpşune e semn de 
prosperitate. O banană, mere sau chiar o varză, mai treacă- 
meargă, dar căpşune... 

— Au fost primul lucru la care m-am gândit, am încercat eu 
să-i dau o explicaţie. 

— Mă aştept la mai multe de la imaginaţia ta, mi-o reteză 
Poirot. 

Se opri din mers. 


Casa şi magazinul din dreapta prăvăliei doamnei Ascher 
erau goale, iar în geam se putea zări o hârtie cu inscripţia: „De 
închiriat”. De cealaltă parte se afla o casă cu draperii soioase 
de muselină. 

Poirot se îndreptă către acea casă şi, pentru că sonerie nu 
exista, începu să bată la uşă, care fu deschisă cu ceva 
întârziere de către un copil murdar, al cărui nas avea nevoie de 
o batistă. 

— Bună seara, începu Poirot. Mama ta e acasă? 

— Ha? făcu băiatul. 

Ne privi cu dezaprobare şi destul de suspicios. 

— Mama ta, repetă Poirot. 

Se scurseră vreo douăsprezece secunde, apoi copilul intră şi 
o luă la fugă pe scări, strigând: „Mama, te caută cineva”. 

O femeie cu faţă ascuţită se aplecă peste balustradă, după 
care începu să coboare. 

— N-are rost să vă pierdeţi timpul, începu ea, însă Poirot o 
întrerupse. 

Işi scoase pălăria şi, făcând o reverență, spuse: 

— Bună seara, doamnă. Sunt de la ziarul Evening Flicker şi 
vă rugăm, în schimbul unui mic onorariu, să ne lăsaţi să facem 
un articol despre vecina dumneavoastră, doamna Ascher. 

Cuvintele de mânie îi amuţiră pe buze şi cobori scările 
aranjându-şi părul şi şorţul. 

— Vă rog să poftiţi înăuntru, aici în stânga. Luaţi loc, 
domnilor. 

Mica încăpere era sufocată de obiecte şi de o mobilă masivă 
care imita stilul iacobin. Până la urmă am reuşit să ne 
înghesuim pe o canapea tare. 

— Vă rog să mă scuzaţi pentru felul nepoliticos în care v-am 
vorbit adineauri, spuse femeia, dar nici nu vă puteţi închipui ce 
bătaie de cap am cu toţi oamenii care sună la uşă să-mi vândă 
ceva - aspiratoare, ciorapi, pungi cu levănţică şi tot felul de 
nimicuri. Îţi ştiu şi numele, domnule! Doamnă Fowler în sus, 
doamnă Fowler în jos, staţi să vedeţi... 

Punând accent pe nume, Poirot zise: 

— Ei bine, doamnă Fowler, sper că o să cooperaţi, aşa cum 
v-am rugat. 


— Nu ştiu ce să zic, spuse doamna Fowler cu ochii 
strălucind la gândul banilor promişi. Am cunoscut-o pe doamna 
Ascher, dar să scriu ceva despre ea... 

Poirot o linişti. Nu trebuia decât să povestească ce ştia, iar 
interviul avea să-l scrie el. 

Astfel doamna Fowler fu încurajată să înceapă să 
rememoreze întâmplări şi bârfe. 

Doamna Ascher fusese o femeie destul de rezervată, nu 
tocmai genul prietenos, dar toată lumea ştia că avusese o 
groază de probleme, biata de ea. Iar Franz Ascher ar fi trebuit 
să fie închis mulţi ani, pe bună dreptate. Nu că doamnei Ascher 
i-ar fi fost frică de el; odată stârnită, era o adevărată fiară! Se 
descurca şi ea cum putea, dar urciorul nu merge de multe ori la 
apă. Ea, doamna Fowler, îi spusese de atâtea ori: „Intr-o bună 
zi omul ăsta o să-ţi vină de hac! Ascultă ce-ţi zic!” Şi avusese 
dreptate, nu? Iar ea, deşi stătea alături, nu auzise nimic. 

În timpul unei pauze de respiraţie, Poirot reuşise să 
strecoare o întrebare. 

— A primit vreodată doamna Ascher scrisori ciudate, fără 
nici o iscălitură sau semnate numai cu ABC? 

Din nefericire, doamna Fowler răspunse negativ. 

— Ştiu despre ce fel de scrisori vorbiţi, din acelea care se 
numesc anonime, majoritatea pline de cuvinte care te fac să 
roşeşti. Sincer, n-am auzit ca Franz Ascher să fi scris aşa ceva 
şi, chiar dacă ar fi adevărat, doamna Ascher nu mi-a spus. Cum 
aţi zis? Un mers al trenurilor, un ABC? Nu, n-am văzut 
niciodată aşa ceva şi sunt sigură că, în caz că doamna Ascher 
ar fi primit aşa ceva, aş fi aflat. Oricum, când am auzit ce s-a 
întâmplat, m-am speriat de moarte. Fetiţa mea, Edie, mi-a spus: 
„Mami, sunt mulţi poliţişti la vecina”. M-a şi trecut un fior. „Ei 
bine, mi-am zis când am aflat ce se întâmplase, se vede treaba 
că n-a fost bine să locuiască singură şi că nepoata aia a ei ar fi 
trebuit să fie aici.” Când bea, un om se poate transforma într-o 
adevărată bestie şi, după părerea mea, o bestie e şi diavolul ăla 
bătrân de bărbat al ei. Am avertizat-o de atâtea ori şi uite că 
am avut dreptate. I-am zis: „O să-ţi vină de hac!” Şi uite că i-a 
venit! Niciodată nu poţi să ştii de ce e în stare un om beat, iar 
crima asta e dovada. 

Oftă din toţi rărunchii. 


— Din câte am înţeles, nimeni nu l-a văzut pe acest individ 
Ascher intrând în magazin, nu? întrebă Poirot. 

Doamna Fowler pufni cu dispreţ. 

— Normal, că doar nu era să umble aşa, să-l vadă toată 
lumea. 

Dar cum reuşise domnul Ascher să ajungă acolo fără să fie 
văzut nu putu să explice. Recunoscu că nu exista o intrare prin 
spate şi că Ascher era destul de bine cunoscut de oamenii din 
zonă. 

— Dar n-a vrut să fie recunoscut şi i-a reuşit. 

Poirot mai continuă conversaţia ceva timp, însă când deveni 
evident că doamna Fowler spusese tot ce ştia, nu o dată, ci de 
mai multe ori, puse capăt interviului, nu înainte de a plăti suma 
promisă. 

— Şi uite aşa s-au dus cinci lire frumuşele, am remarcat eu, 
odată ajunşi din nou în stradă. Crezi că a meritat? 

— Până acum, da. 

— Crezi că ştia mai multe decât ne-a zis? 

— Prietene, ne aflăm în bizara situaţie de a nu şti ce 
întrebări să punem. Suntem ca nişte copilaşi jucându-se de-a v- 
aţi ascunselea pe întuneric. Întindem mâinile şi bâjbâim. 
Doamna Fowler ne-a spus tot ce crede că ştie - şi a făcut 
destule referiri la diverse situaţii! Poate că pe viitor 
observaţiile ei ne vor fi de folos, iar eu în viitor am investit 
acele cinci lire. 

Nu prea am înţeles la ce se referea, însă chiar în acel 
moment ne-am întâlnit cu inspectorul Glen. 


Capitolul 7 - DOMNUL PARIRIDGE ŞI DOMNUL 
RIDDELL 


Inspectorul Glen era cam mohorât. Am presupus că-şi 
petrecuse toată după-amiaza încercând să completeze o listă cu 
toate persoanele care fuseseră văzute intrând în tutungerie. 

— Şi n-a fost nimeni văzut? întrebă Poirot. 

— Ba da! Trei bărbaţi înalţi cu mină misterioasă, patru cu 
mustață neagră, doi bărboşi, trei graşi, toţi străini şi, dacă e să 
dăm crezare martorilor, toţi aveau priviri amenințătoare! Mă 
întreb dacă n-a văzut cineva şi o bandă de mascaţi cu pistoale! 

Poirot zâmbi compătimitor. 

— Pretinde cineva că l-a văzut pe Ascher? 

— Nu. lar ăsta e încă un argument în favoarea lui. Tocmai i- 
am spus inspectorului-şef că, după părerea mea, e un caz de 
competenţa Scotland Yard-ului. Nu cred că e vorba doar de o 
crimă locală. 

Poirot îi răspunse grav: 

— Sunt de acord. 

Inspectorul reluă: 

— Ştiţi, Monsieur Poirot, e o afacere încurcată şi urâtă... 
Nu-mi place deloc. 

Am mai vorbit cu încă două persoane înainte de a ne 
înapoia la Londra. 

Primul fu domnul James Partridge. Acesta era ultima 
persoană care o văzuse pe doamna Ascher în viaţă, atunci când 
cumpărase ceva de la ea, la ora 17.30. 

Domnul Partridge era un om mic de statură, funcţionar la 
bancă. Purta pince-nez, era foarte scorţos şi foarte exact în 
orice privinţă. Locuia într-o căsuţă la fel de curată şi de 
îngrijită ca şi stăpânul. 

— Domnul... Poirot, spuse el, privind legitimaţia pe care 
prietenul meu i-o întinse. Din partea inspectorului Glen? Cu ce 
vă pot fi de folos, domnule Poirot? 

— Din câte am înţeles, domnule Partridge, sunteţi ultima 
persoană care a văzut-o în viaţă pe doamna Ascher. 

Domnul Partridge îşi împreună degetele şi îl cercetă pe 
Poirot de parcă ar fi fost un cec dubios. 


— Asta e o afirmaţie discutabilă, domnule Poirot, spuse el. E 
posibil să mai fi trecut multă lume pe la doamna Ascher, după 
plecarea mea. 

— Chiar dacă este aşa, încă n-a apărut nimeni care să 
susţină aşa ceva. 

Domnul Partridge tuşi. 

— Unele persoane, domule Poirot, nu au simţul datoriei 
publice. 

Ne privi ca o bufniţă prin ochelarii lui. 

— Foarte adevărat, murmură Poirot. Dumneavoastră, din 
câte am înţeles, v-aţi dus la poliţie din proprie iniţiativă? 

— Chiar aşa. Îndată ce am aflat şocanta veste, mi-am spus 
că declaraţia mea ar putea fi de ajutor. 

— Aţi făcut foarte bine, spuse Poirot pe un ton solemn. 
Poate sunteţi atât de amabil încât să-mi repetaţi şi mie 
povestea dumneavoastră. 

— Nici o problemă. Mă întorceam acasă şi la ora 17.30 
punct... 

— Scuzaţi-mă, dar cum de ştiaţi cu atâta siguranţă că era 
17.30 fix? 

Domnul Partridge îl privi puţin enervat de întrerupere. 

— Bătuse clopotul de la biserică. M-am uitat la ceas şi am 
văzut că era cu un minut în urmă. Asta se întâmpla chiar 
înainte să intru în prăvălia doamnei Ascher. 

— Obişnuiaţi să treceţi des pe-acolo? 

— Destul de des. Era în drumul meu spre casă. Cam o dată 
sau de două ori pe săptămână obişnuiam să cumpăr două uncii 
de tutun John Cotton. 

— Aţi cunoscut-o pe doamna Ascher? Sau aţi auzit ceva 
despre ea? 

— Nu ştiu prea multe. Cu excepţia momentelor când intram 
în tutungerie şi a schimbului de replici despre vreme, nu am 
vorbit cu ea. 

— Ştiaţi că avea un soţ beţiv care obişnuia s-o amenințe cu 
moartea? 

— Nu. 

Totuşi, o cunoşteaţi din vedere. V-a atras atenţia ceva 
neobişnuit la ea, ieri-seară? Părea nervoasă sau ceva de genul 
acesta? 

Domnul Partridge reflectă. 


— Din câte am observat, părea la fel ca de obicei. 

Poirot se ridică. 

— Domnule Partridge, vă mulţumesc că mi-aţi răspuns la 
aceste întrebări. Aveţi din întâmplare vreun ABC prin casă? 
Vreau să văd ce trenuri am către Londra. 

— Pe raft, chiar în spatele dumneavoastră, indică domnul 
Partridge. 

Pe raftul cu pricina se afla un ABC, un Bradshaw, Anuarul 
Bursei, ghidul Kelly, un Who's Who şi o carte de telefon locală. 

Poirot luă mersul trenurilor, se prefăcu că se uită după un 
tren, apoi îi mulţumi domnului Partridge şi plecă. 

Următorul nostru intervievat fu domnul Albert Riddell, care 
era un personaj cu totul diferit faţă de anteriorul. Domnul 
Albert Riddell era muncitor de linie, iar conversaţia noastră avu 
ca fundal zgomotul vaselor nervoasei sale soţii şi lătratul 
câinelui domnului Riddell, pe fondul nemascatei ostilităţi a lui 
Riddell însuşi. 

Era un munte de om, stângaci, cu o faţă lată şi cu nişte ochi 
bănuitori. Tocmai mânca plăcintă cu carne, din belşug stropită 
cu ceai negru. Ne-a aruncat o privire mânioasă pe deasupra 
ceştii lui cu ceai. 

— N-am zis deja tot ce ştiam? mârâi el. Ce mai vreţi de la 
mine? Le-am zis tot nenorociţilor de poliţişti şi acum tre’ să 
repet povestea unor străini neisprăviţi! 

Poirot îmi aruncă, pe furiş, o privire amuzată. 

— Sunt de acord cu dumneavoastră, dar ce vreţi? E vorba 
despre o crimă şi trebuie să fim foarte atenţi. 

— E mai bine să-i spui domnului ce vrea, Bert, zise femeia 
enervată. 

— Închide gura aia blestemată, mugi uriaşul. 

— Nu aţi fost la poliţie de bunăvoie, îi aruncă Poirot. 

— Şi de ce m-aş fi dus? Povestea nu mă privea. 

— Discutabil, comentă Poirot cu indiferenţă. S-a comis o 
crimă, poliţia vrea să afle cine a fost la magazin, aşa că eu cred 
că ar fi fost normal să mergeţi să declaraţi. 

— Am avut treabă şi voiam să mă duc când aveam timp. 

— Dar poliţia a aflat din altă parte că aţi fost la prăvălia 
doamnei Ascher, aşa că v-au căutat poliţiştii. S-au declarat 
mulţumiţi de ce aţi spus? 

— De ce n-ar fi fost mulţumiţi? întrebă Bert agresiv. 


Poirot ridică uşor din umeri. 

— Unde bateti, domnule? N-are nimeni nimic cu mine. Toată 
lumea ştie cine i-a făcut felul bătrânei - prăpăditul ăla de soţ al 
ei. 

— Dar el n-a fost văzut pe strada prăvăliei în seara în care 
dumneavoastră aţi fost văzut. 

— Încercaţi cu ameninţări, hm? Ei bine, n-o să reuşiţi. Ce 
motive aveam eu să fac una ca asta? Vă gândiţi că încercam să- 
i fur tutunul ăla nenorocit? Credeţi că sunt un blestemat de 
maniac, cum îl numesc ei? Credeţi că eu... 

Se ridică ameninţător de pe scaun. Nevasta lui începu să se 
smiorcăie: 

— Bert, Bert, nu spune aşa ceva. Bert, o să creadă că... 

— Calmaţi-vă, domnule, zise Poirot. Nu vă cer decât să-mi 
povestiţi despre ultima dumneavoastră vizită la magazin. lar 
faptul că refuzaţi mi se pare, cum să vă spun, un pic ciudat. 

— Cine a zis că refuz? Domnul Riddell se aşeză iar pe scaun. 
Nu mă supăr. 

— Aţi intrat în magazin la ora 18? 

— Exact! Poate un minut, două mai târziu, de fapt. Voiam un 
pachet de Gold Flake. Am deschis uşa... 

— Deci era închisă? 

— Da. M-am gândit că poate era închis, dar nu era. Am 
intrat şi nu era nimeni înăuntru. Am bătut în tejghea şi am 
aşteptat puţin. N-a apărut nimeni, aşa că am plecat. Asta e tot! 

— Nu aţi observat corpul căzut în spatele tejghelei? 

— Nu, şi nici dumneavoastră nu l-aţi fi observat, asta dacă 
nu l-aţi fi căutat înadins. 

— Mersul trenurilor era acolo? 

— Da, aşezat cu faţa în jos. Mi-a trecut prin cap că poate 
bătrâna a trebuit să plece repede cu trenul şi a uitat să-şi 
încuie magazinul. 

— Aţi mişcat din întâmplare mersul trenurilor? 

— Nu m-am atins de blestemăţia aia. Am făcut exact ce v-am 
spus. 

— Şi n-aţi văzut pe nimeni ieşind din magazin, înainte să 
intraţi? 

— Nu. Ce v-a căşunat pe mine? 

Poirot se sculă în picioare. 


— Nimeni nu are nimic cu dumneavoastră, încă. Bonsoir, 
monsieur. 

Plecă lăsându-l pe om cu gura căscată, iar eu l-am urmat. 

În stradă îşi privi ceasul. 

— Dacă ne grăbim, putem prinde trenul de 19.02, 
prietene. Hai să mergem! 


Capitolul 8 - A DOUA SCRISOARE 


— Ei bine? am întrebat eu nerăbdător. 

Ne instalaserăm într-un vagon de clasa I, unde eram singuri. 
Trenul, un expres, tocmai ieşise din Andover. 

— Crima, zise Poirot, a fost comisă de un bărbat de înălţime 
medie, roşcat, care suferă de strabism la ochiul stâng. 
Şchiopătează puţin cu piciorul drept şi are o aluniţă imediat 
sub omoplat. 

— Poirot! am strigat eu. 

Pentru un moment, chiar îl crezusem. Apoi sclipirea din 
ochii prietenului meu m-a trezit. 

— Poirot, am strigat din nou, de data asta cu reproş. 

— Ce vrei, mon ami? Mă fixezi cu devotamentul unui câine 
şi-mi ceri un verdict a la Sherlock Holmes! Vorbind serios, nu 
ştiu cum arată criminalul, nici unde locuieşte, nici cum să-l 
prind. 

— Dacă ar fi lăsat vreun indiciu... am murmurat eu. 

— Indiciile te atrag întotdeauna. Vai, ce păcat ca n-a fumat o 
ţigară şi că n-a aruncat mucul pe jos; iar apoi să-l fi călcat cu 
pantoful, care să fi avut o formă ciudată! Nu, nu e atât de 
fraier. Dar, cel puţin, prietene, ai mersul trenurilor, ABC-ul, 
ăsta e indiciul tău! 

— Crezi că l-a uitat din greşeală? 

— Bineînţeles că nu! L-a lăsat special. Amprentele sunt 
dovada. 

— Dar nu s-a găsit nici o amprentă pe el. 

— Chiar asta voiam să subliniez. Cum a fost ieri seară? O 
după-amiază călduţă de iunie. Crezi că un om poartă mănuşi pe 
o asemenea vreme? Dacă ar fi fost aşa, ar fi atras în mod sigur 
atenţia. De aceea, faptul că nu există amprente pe ABC 
înseamnă că au fost şterse cu grijă. O persoană nevinovată ar fi 
lăsat urme, însă un vinovat, nu. Deci, criminalul nostru l-a lăsat 
acolo cu un scop - fără să constituie totuşi un indiciu. Acel ghid 
a fost adus de cineva, cărat de cineva... 

— Crezi că suntem pe punctul de a descoperi ceva? 

— Sincer, Hastings, nu sunt prea încrezător. Acest om, acest 
necunoscut X, e mândru de abilităţile lui şi probabil nu va lăsa 
o urmă care să permită să fie prins imediat. 


— Prin urmare, ABC-ul nu ne ajută deloc. 

— Nu în sensul în care te gândeşti tu. 

— Dar în ce sens? 

Poirot nu răspunse imediat. Apoi şopti: 

— Răspunsul e da. Avem de-a face cu un personaj 
necunoscut. E în umbră şi încearcă să rămână acolo. Dar, prin 
natura lucrurilor, nu se poate abtine să nu atragă atenţia 
asupra lui. Într-un fel nu ştim nimic despre el, dar în altul ştim 
deja multe. Deja silueta lui prinde contur - un om care scrie 
bine, care cumpără hârtie de calitate şi care simte un mare 
imbold de a-şi exprima personalitatea. Îl văd pe când era copil - 
probabil a fost ignorat - şi îl văd crescând cu un sentiment de 
inferioritate, muncit de sentimentul nedreptăţii. li văd nevoia 
acută de a se afirma, de a atrage atenţia, devenind poate mai 
puternic, iar circumstanţele şi evenimentele zdrobindu-l iar. Şi 
încet, încet, totul e pe punctul de a exploda... 

— Asta e pură speculație şi nu ne oferă nici un răspuns 
concret. 

— Tu preferi sfârşitul meciului, scrumul de ţigară, cizmele 
cu ţinte! Dar, cel puţin, ne putem pune câteva întrebări 
practice. De ce ABC? De ce doamna Ascher? De ce Andover? 

— Viaţa femeii pare destul de obişnuită, am cugetat eu. Iar 
discuţiile cu cei doi bărbaţi au fost dezamăgitoare. Nu ne-au 
spus nimic în plus faţă de ceea ce ştiam deja. 

— Ca să fiu sincer, nici nu mă aşteptam la prea multe. Dar 
nu putem trece cu vederea doi candidaţi la această crimă. 

— Doar nu te gândeşti la... 

— Există măcar o posibilitate ca ucigaşul să locuiască în 
Andover sau în apropiere, ăsta ar fi un posibil răspuns la 
întrebarea: „De ce Andover?” Ei bine, avem deja doi bărbaţi 
care au fost în magazin în acea parte a zilei. Oricare dintre ei 
ar putea fi criminalul. Şi deocamdată n-am descoperit nimic să 
dovedească că nici unul dintre ei nu e omul pe care-l căutăm. 

— Namila aia brutală, Riddell, poate, am admis eu. 

— O, sunt gata să-l achit pe Riddell. Era nervos, se bâlbâia, 
în mod clar nu se simţea în largul lui... 

— Dar ăsta e un semn că... 

— Are o fire total opusă celei a autorului scrisorii. Vanitate 
şi încredere în sine, astea sunt caracteristicile pe care trebuie 
să le căutăm. 


— Cineva care se bate cu pumnul în piept? 

— Posibil. Dar unii oameni ascund în spatele nervozităţii şi 
al unei izolări voite foarte multă vanitate şi mulţumire de sine. 

— Doar nu crezi că micuțul domn Partridge... 

— El e mai degrabă le type. Se poartă aşa cum s-ar fi purtat 
autorul scrisorii, merge imediat la poliţie, se bucură de situaţia 
în care se află. 

— Chiar crezi că...? 

— Nu, Hastings. Personal cred că asasinul nostru nu e din 
Andover, dar nu trebuie să pierdem din vedere orice 
posibilitate. Şi, deşi spun el tot timpul, nu trebuie să excludem 
posibilitatea că ar putea fi vorba şi despre o femeie. 

— Asta chiar nu! 

— Metoda de atac este cea a unui bărbat, de acord. Dar 
anonimele sunt scrise de obicei mai mult de femei decât de 
bărbaţi. Nu trebuie să uităm asta! 

Am tăcut preţ de câteva minute, apoi am întrebat: 

— Şi acum ce facem? 

— Hastings cel plin de energie, zise Poirot şi-mi zâmbi. 

— Trebuie să facem ceva, nu? 

— Nu facem nimic. 

— Nimic? am spus eu foarte dezamăgit. 

— Ţi se pare că sunt vrăjitor, magician? Ce ai vrea să fac? 

Gândindu-mă mai bine la situaţie, mi-a fost greu să-mi dau 
un răspuns. Cu toate acestea eram convins că ar fi fost bine să 
facem ceva şi că nu mai trebuia să pierdem timpul. 

— Avem semnătura ABC, biletul şi plicul... 

— Evident, este pista urmărită de poliţişti, care au la 
dispoziţia lor toate mijlocele pentru astfel de cercetări. Dacă e 
ceva de descoperit, sigur ei o vor face. 

Acestea fiind spuse, discuţia noastră se încheie. 

În zilele care urmară, Poirot nu se arătă deloc disponibil să 
vorbească despre caz, iar când am încercat să redeschid 
subiectul, m-a expediat. 

În sinea mea mă temeam că-i înţelegeam motivul. Uciderea 
doamnei Ascher fusese un eşec pentru el. ABC îl provocase şi 
câştigase. Prietenul meu, obişnuit cu răsunătoarele lui succese 
era sensibil la eşec, aşa încât nu suporta nici măcar să aducă 
vorba despre asta. Era probabil un semn de slăbiciune la un om 
atât de mare, dar chiar şi cei mai cu capul pe umeri dintre noi 


pot fi ameţiţi de succes. Iar în cazul lui Poirot succesul durase 
ani la rând. Era chiar de mirare că efectele lui erau vizibile abia 
după atâţia ani. 

Înţelegător, am respectat slăbiciunea prietenului meu şi n- 
am mai adus vorba despre caz. Citeam în ziare lucruri 
privitoare la mersul anchetei. Referirile erau scurte, nu se 
menţiona nimic despre scrisoare, iar verdictul era ceva de 
genul „criminal necunoscut”. Crima atrăsese destul de puţin 
atenţia în presă şi nu se scrisese prea mult despre eveniment. 
Uciderea unei bătrâne pe o stradă lăturalnică fu repede uitată 
în favoarea unor subiecte mai atrăgătoare. 

Ca să fiu sincer, toată povestea începea să fie dată uitării şi 
de mintea mea, în mare parte deoarece cred că nu-mi plăcea 
să-l asociez pe Poirot cu un eşec; deodată însă, întreaga istorie 
îmi atrase din nou atenţia, aducând în discuţie data de 25 iulie. 

Nu-l văzusem pe Poirot de vreo două zile şi fusesem plecat 
în weekend la Yorkshire. M-am întors luni după-amiază, iar 
scrisoarea sosi cu poşta de ora 18. Imi amintesc oftatul ascuţit 
pe care-l scoase Poirot în timp ce deschidea acel plic special. 

— A venit, zise el. 

L-am privit uimit, fără să înţeleg. 

— Ce a venit? 

— Al doilea capitol al poveştii ABC. 

Timp de un minut l-am privit perplex, pentru că uitasem 
complet de cazul nostru. 

— Citeşte, zise Poirot şi-mi înmână scrisoarea. 

Ca şi înainte, era scrisă pe hârtie de bună calitate. 


Dragă domnule Poirot, 

Ce părere aveţi? Prima partidă cred că am câştigat-o 
eu, nu-i aşa? La Andover treaba a mers ca unsă, nu? Dar 
distracţia abia a început. Daţi-mi voie să vă atrag atenţia 
asupra localităţii Bexhill-on-Sea. Data, 25 ale lunii. Ce 
bine ne simţim împreună! 

Cu sinceritate, 

ABC. 


— Doamne, Dumnezeule, Poirot, am strigat eu. Asta 
înseamnă că e pe punctul de a comite altă crimă? 


— Normal, Hastings. La ce altceva te aşteptai? Sau ai crezut 
că întâmplarea de la Andover a fost un caz izolat? Nucţi 
aminteşti ce ziceam? „Acesta a fost începutul!” 

— Dar e îngrozitor! 

— Da, e oribil. 

— Avem de-a face cu un adevărat maniac. 

— Da. 

Tăcerea lui Poirot fu la fel de impresionantă ca un act de 
curaj. l-am dat înapoi scrisoarea, cutremurat. 

În dimineaţa următoare ne-am trezit în mijlocul unei 
adevărate desfăşurări de forţe. Şeful Poliţiei din Sussex, 
comandantul-adjunct al Departamentului criminalistic, 
inspectorul Glen de la Andover, comandantul Carter de la 
Poliţia din Sussex, Japp, un inspector tânăr pe nume Crome şi 
doctorul Thompson, faimosul psihiatru, se aflau toţi la un loc. 
Timbrul scrisorii era din Hampstead, dar, după părerea lui 
Poirot, acest lucru era irelevant. Spiritele erau destul de 
încinse. 

Doctorul Thompson era un om plăcut, între două vârste, 
care, în pofida pregătirii sale, încerca să evite o exprimare prea 
tehnică. 

— Nu mai încape nici o îndoială: cele două scrisori au fost 
trimise de aceeaşi persoană, zise comandantul-adjunct. 

— Şi mai putem afirma că această persoană a comis crima 
din Andover. 

— În acest moment, suntem avertizaţi în legătură cu o a 
doua crimă, programată pentru data de 25, adică poimâine, la 
Bexhill. Ce putem face? 

Şeful Poliţiei din Sussex îşi privi subalternul. 

— Ei, Carter, tu ce părere ai? 

Acesta dădu din cap cu gravitate. 

— E greu, domnule. Nu avem nici cel mai mic indiciu despre 
viitoarea victimă. Vorbind cinstit, ce măsuri putem lua? 

— O sugestie, murmură Poirot. 

Toate capetele se întoarseră spre el. 

— Cred că e posibil ca numele de familie al următoarei 
victime să înceapă cu litera B. 

— E ceva, comentă comandantul Carter cam cu jumătate de 
gură. 


— Un complex alfabetic, murmură pentru sine doctorul 
Thompson. 

— Spun că ar fi o posibilitate, nimic mai mult. Mi-a trecut 
prin minte când am văzut numele de Ascher scris deasupra uşii 
magazinului acelei nefericite femei ucise luna trecută. lar când 
am primit scrisoarea cu Bexhill m-am gândit că e posibil ca 
locul şi victima să fie alese conform unui sistem alfabetic. 

— Posibil, aprobă doctorul. Pe de altă parte, se poate ca 
numele de Ascher să fi fost o coincidenţă şi ca victima - 
indiferent de numele ei - să fie o bătrână care ţine o prăvălie. 
Ţineţi cont de faptul că avem de-a face cu un nebun, care până 
acum nu ne-a dat indiciul vreunei motivații. 

— Are nevoie un nebun de motivații, domnule? întrebă 
comandantul sceptic. 

— Bineînţeles, omule! Una dintre caracteristicile specifice 
maniei acute este logica riguroasă. Un om se poate crede 
profund îndreptăţit să ucidă preoţi, doctori sau bătrâne 
proprietare de tutungerii, iar în spatele acestei convingeri se 
află un motiv extrem de coerent. Nu trebuie să ne lăsăm duşi 
de val în ceea ce priveşte ideea aceasta cu alfabetul. Faptul că 
Bexhill urmează lui Andover, poate fi o simplă coincidenţă. 

— Am putea măcar să luăm câteva măsuri, Carter, şi să 
avem în vedere locuitorii al căror nume începe cu litera B. Vom 
mai supraveghea şi micile tutungerii şi chioşcurile de ziare 
aflate în grija unei singure persoane. Altceva nu cred că mai 
putem face. Şi, normal, putem fi cu ochii pe străini pe cât 
posibil. 

Comandantul scoase un sunet de dezaprobare. 

— Tocmai acum, când se închid şcolile şi începe vacanţa? 
Locul va fi invadat de turişti săptămâna asta! 

— Facem tot ce se poate, conchise şeful poliţiei răspicat. 

Fu rândul inspectorului Glen să vorbească. 

— O să-i ţin sub observaţie pe toţi cei care au avut legătură 
cu cazul Ascher. Pe cei doi martori, Partridge şi Riddell, şi, 
bineînţeles, pe Ascher. Dacă dau vreun semn că vor să 
părăsească oraşul, vor fi urmăriţi. 

Şedinţa luă sfârşit după alte câteva sugestii şi puţină 
conversaţie fără importanţă. 

— Poirot, am întrebat eu în timp ce ne plimbam pe malul 
râului, eşti sigur că această crimă poate fi prevenită? 


Îmi întoarse o privire rătăcită. 

— Un oraş întreg de oameni sănătoşi împotriva nebuniei 
unui singur om? Mi-e teamă, Hastings, mi-e tare teamă. Adu-ţi 
aminte de îndelungul succes al lui Jack Spintecătorul! 

— E îngrozitor! 

— Nebunia, Hastings e lucru groaznic... Mi-e teamă... Mi-e 
foarte teamă... 


Capitolul 9 - CRIMA DE LA BEXHILL-ON-SEA 


Încă îmi mai amintesc clipa în care m-am trezit în dimineaţa 
zilei de 25 iulie. Cred că era cam 7.30. 

Poirot stătea lângă mine pe pat şi m-a atins uşor pe umăr. A 
fost de ajuns să-l zăresc printre pleoape şi m-am trezit. 

— Ce e? am întrebat eu, sculându-mă imediat. 

Poirot răspunse simplu, dar foarte emoţionat: 

— S-a întâmplat. 

— Ce?! am strigat eu. Vrei să zici... dar azi suntem în 25. 

— S-a întâmplat seara trecută, mai bine zis în primele ore 
ale dimineţii. 

Am sărit din pat şi am început să mă îmbrac, iar Poirot îmi 
relată pe scurt ce aflase la telefon. 

— Corpul unei tinere a fost găsit pe plajă, la Bexhill. A fost 
identificată ca fiind Elisabeth Barnard, chelneriţă într-o 
cafenea. Locuia cu părinţii într-o casă recent construită. În 
urma raportului medical, decesul a avut loc între orele 23.30 şi 
01.00 A.M. 

— Sunt siguri că asta e crima? am întrebat eu, în timp ce mă 
bărbieream în grabă. 

— Un ABC deschis la trenurile către Bexhill a fost găsit 
Chiar sub cadavru. 

M-au trecut fiori. 

— E groaznic! 

— Faites attention, Hastings. Nu vreau să se întâmple o a 
doua tragedie în apartamentul meu! 

Mi-am şters iute sângele de pe bărbie. 

— Ce planuri avem? am întrebat. 

— Va sosi o maşină pentru noi dintr-un moment într-altul. 
Mă duc să-ţi aduc o cană de cafea ca să nu întârziem. 

Douăzeci de minute mai târziu, ne aflam într-o maşină 
rapidă a poliţiei, traversând Tamisa pe drumul de ieşire din 
Londra. 

Cu noi era şi inspectorul Crome, care fusese prezent şi la 
şedinţa din ziua precedentă şi care se ocupa oficial de caz. 

Crome era un ofiţer foarte diferit de Japp. Mult mai tânăr, 
era genul tăcut şi mândru. Bine educat şi citit, era destul de 
plin de el, după părerea mea. Se acoperise de glorie în ultima 


vreme, când, cu multă răbdare, îl prinsese pe criminalul în 
serie responsabil de uciderea unor copii şi care se afla acum la 
Broadmoor. 

Desigur, era persoana potrivită pentru preluarea acestui 
caz, dar, după câte puteam constata, era mult prea conştient de 
acest lucru. Atitudinea lui faţă de Poirot era puţin zeflemitoare. 
Totuşi, îl respecta în felul în care un tânăr respectă un om mai 
în vârstă, aşa cum se cuvine în societatea civilizată. 

— Am avut o lungă discuţie cu doctorul Thompson, 
zise el. E foarte interesat de crimele în serie sau în lant. 
Acestea sunt produsul unui anumit tip de distorsionare 
mentală. Desigur, un profan nu poate aprecia anumite 
detalii fine care nu-i scapă unui specialist. Tuşi. Că tot 
veni vorba, legat de ultimul meu caz - nu ştiu dacă aţi 
citit despre el - cazul Mabel Homer, eleva de la Muswell 
Hill; acel criminal, Capper, era extraordinar. A fost 
incredibil de greu să facem legătura între el şi crime, ca 
să nu mai spunem că se afla deja la a treia! Părea la fel 
de sănătos ca mine sau ca dumneavoastră. Dar există o 
serie de teste, capcane lingvistice, destul de moderne; 
desigur, aşa ceva nu exista pe vremea dumneavoastră, în 
momentul în care ai reuşit să induci unui om ideea dea 
se preda, e al tău! Ştie că tu ştii şi cedează nervos, 
dându-se de gol! 

— Chiar şi pe timpul meu se mai întâmpla aşa ceva din când 
în când, comentă Poirot. 

Inspectorul Crome îl privi şi întrebă de dragul conversatiei: 

— Chiar aşa? 

O perioadă nimeni nu mai zise nimic. În timp ce treceam 
prin dreptul gării New Cross, Crome spuse: 

— Dacă aveţi întrebări legate de caz, vă rog să nu ezitaţi. 

— Presupun că nu aveţi o descriere a tinerei. 

— Avea 23 de ani, lucra pe post de chelneriţă la cafeneaua 
Ginger Cat... 

— Pas ca. Mă întrebam... dacă era drăguță? 

— În privinţa asta n-am nici o informaţie, zise inspectorul 
Crome bătând uşor în retragere. 

Din atitudinea lui i se puteau ghici gândurile: „Străinii ăştia, 
sunt toţi la fel!” 

În privirea lui Poirot se zărea o urmă de amuzament. 


— Nu vi se pare un amănunt important? Cu toate acestea, 
pour une femme, este un amănunt capital, care nu de puţine ori 
îi decide destinul! 

Se lăsă din nou tăcerea. 

În apropiere de Sevenoaks, Poirot reluă conversaţia. 

— Aţi fost cumva informat despre cum şi cu ce a fost fata 
strangulată? 

Inspectorul Crome îi răspunse repede: 

— A fost strangulată cu propria curea, din câte am aflat, o 
chestie groasă, tricotată. 

Poirot făcu ochii mari. 

— Aha! exclamă el. Avem în sfârşit o informaţie precisă. 
Asta ne spune ceva, nu-i aşa? 

— Încă n-am văzut obiectul, zise inspectorul cu răceală. 

Deja nu-i mai puteam suporta precauţia şi lipsa de 
imaginaţie. 

— Obiectul ăsta ne spune multe despre criminal, am zis. 
Cureaua fetei ne demonstrează bestialitatea minţii acestui om! 

Poirot îmi aruncă o privire pe care n-am putut s-o descifrez. 
Mi s-a părut totuşi că era puţin amuzat şi am luat-o ca pe un 
avertisment să nu spun prea multe de faţă cu inspectorul. 

Tăcerea se instală, din nou. 

La Bexhill am fost întâmpinați de comandantul Carter, care 
era însoţit de un tânăr inspector, Kelsey, cu o mină plăcută şi 
inteligentă. Cel din urmă fusese însărcinat să lucreze la caz cu 
Crome. 

— Probabil vei dori să faci propriile cercetări, Crome, zise 
comandantul. Aşa că îţi voi spune despre ce e vorba, în linii 
mari, după care te poţi apuca de treabă. 

— Vă mulţumesc, domnule. 

— Tocmai le-am dat vestea părinţilor ei, zise comandantul. 
Au fost foarte şocaţi, cum era de aşteptat, aşa că le-am lăsat un 
răgaz să-şi revină. Prin urmare, poţi începe prin a-i interoga pe 
ei. 

— Mai avea şi alte rude? întrebă Poirot. 

— O soră, dactilografa la Londra, care a fost deja anunţată. 
Şi mai e şi un tânăr cu care se presupune că ar fi ieşit fata 
seara trecută. 

— Mersul trenurilor ne e de folos? 


— E acolo, arătă comandantul spre masă. Nici o 
amprentă, şi e deschis la pagina despre Bexhill. Se poate 
afirma că e un exemplar nou, care nu pare să fi fost 
răsfoit prea mult. Am verificat, n-a fost cumpărat din 
împrejurimi sau de aici. 

— Cine a descoperit cadavrul, domnule? 

— Un colonel dintre aceia care fac plimbări matinale, 
colonelul Jerome. A ieşit să-şi plimbe câinele pe la ora 6 A.M. 
Venea dinspre Cooden şi cobora spre plajă, când câinele a 
adulmecat ceva. Colonelul l-a strigat, dar animalul n-a venit, 
aşa că omul şi-a dat seama că e vorba despre ceva suspect. 
Până la urmă a descoperit corpul şi s-a purtat exemplar: n-a 
atins-o şi ne-a sunat imediat. 

— Şi ora decesului poate fi stabilită la miezul nopţii trecute? 

— Cam între miezul nopţii şi ora 1 A.M. Criminalul nostru e 
un om de cuvânt. Dacă spune 25, atunci e 25, chiar dacă era 25 
numai de câteva minute. 

Crome dădu din cap. 

— Mda, aşa gândeşte el. Nimic altceva care să ne fie de 
ajutor? 

— Din câte ştim, deocamdată nu. Dar e încă devreme. Toţi 
cei care au văzut o fată în alb plimbându-se cu un bărbat, seara 
trecută, vor veni să declare în curând şi, după câte îmi 
imaginez eu, cred că au fost patru sau cinci sute de fete în alb 
care s-au plimbat cu tineri seara trecută! 

— Ei bine, domnule, cred că o să trec la treabă, zise Crome. 
Va trebui să merg la cafenea şi acasă la fată. Kelsey poate veni 
cu mine. 

— Şi domnul Poirot? întrebă comandantul. 

— Vă voi însoţi, îi răspunse Poirot, în locul lui Crome, 
făcându-i acestuia o mică plecăciune. 

Crome păru destul de nemulţumit, iar Kelsey, care nu-l mai 
văzuse pe Poirot până atunci, afişă un zâmbet larg. 

Din nefericire aşa se întâmpla de fiecare dată când cineva îl 
vedea pe prietenul meu: era considerat doar un omuleţ haios. 

— Ce-i cu acea curea, care se pare că a fost arma crimei? 
întrebă Crome. Domnul Poirot consideră că este un indiciu 
valoros şi cred că ar dori să o vadă. 

— Du tout, zise Poirot repede. M-aţi înţeles greşit. 


— Nu ne furnizează nici o informaţie importantă, spuse 
Carter. Nu e o curea de piele, pe care s-ar fi putut distinge 
amprente, dacă era cazul. E doar o cingătoare groasă şi 
împletită din mătase, ideală pentru o astfel de operaţiune. 

Mă trecu un fior. 

— Ei bine, anunţă Crome, ar fi mai bine să pornim la treabă! 

Aşa că ne-am pus în mişcare. 

Prima noastră oprire a fost la Ginger Cat. Situată pe malul 
mării, cafeneaua era una micuță, ideală pentru servirea 
ceaiului. Avea mese mici, acoperite cu feţe de masă portocalii şi 
scaune de ratan, inconfortabile, cu pernuţe portocalii. Era 
genul de loc unde-ţi puteai bea cafeaua de dimineaţă sau cinci 
feluri diferite de ceai (Devonshire, Farmhouse, Fruit, Carlton 
sau simplu) şi unde mai puteai servi o masă frugală, aşa cum 
preferă doamnele, ca de exemplu ouă cu jumări, creveţi sau 
macaroane gratinate. 

Cafeaua de dimineaţă era pe terminate. Patroana localului 
ne invită repede într-un loc mai retras, foarte dezordonat. 

— Domnişoaraaa... Merrion? întrebă Crome. 

Domnişoara Merrion răspunse pe un ton răguşit şi grav: 

— Eu sunt. Problema asta îmi dă numai bătăi de cap. 
Îngrozitor. Nici nu vreau să mă gândesc cum îmi va afecta 
afacerea! 

Domnişoara Merrion era o femeie subţire, pe la 40 de ani, 
cu şuviţe portocalii în păr (era ea însăşi o veritabilă pisică 
arămie!). Se juca nervoasă cu diversele pliuri şi volane care 
făceau parte din ţinuta ei de serviciu. 

— O să aveţi încasări spectaculoase, o încurajă inspectorul 
Kelsey. Veţi vedea că abia veţi mai face faţă! 

— Dezgustător, îşi continuă domnişoara Merrion gândul, cu 
adevărat dezgustător! Te face să renegi natura umană. 

Cu toate acestea, ochii îi sclipeau la gândul perspectivei 
descrise de inspector. 

— Ce ne puteţi spune despre fata care a murit, domnişoară 
Merrion? 

— Nimic, răspunse ea convinsă. Absolut nimic! 

— De când lucra aici? 

— Asta e a doua vară. 

— Eraţi mulţumită de ea? 


1 Aluzie la denumirea localului (n.red.) 


— Era o chelneriţă bună, rapidă şi serioasă. 

— Era drăguță? interveni Poirot. 

La rândul ei, domnişoara Merrion îi aruncă acea privire de: 
„Of, străinii ăştia!” 

— Era o fată curată şi frumuşică, spuse ea pe un ton distant. 

— La ce oră a plecat de la serviciu seara trecută? întrebă 
Crome. 

— La opt. La opt închidem pentru că nu servim cina, nu 
avem cereri. 

— Oamenii vor ouă cu jumări şi ceai (Poirot se cutremură) 
pe la ora şapte şi rareori mai târziu, însă locul începe să se 
golească de pe la 18.30. 

— V-a spus cumva unde se ducea? 

— În nici un caz, sublinie domnişoara Merrion. Nu eram în 
astfel de relaţii. 

— Nu a venit nimeni s-o caute sau ceva de genul ăsta? 

— Nu. 

— Era în apele ei sau era tristă, deprimată? 

— Sincer, nu ştiu, răspunse ea distant. 

— Câte chelneriţe aveţi în serviciu? 

— În mod normal două. Dar mai angajez încă două între 20 
iulie şi sfârşitul lui august. 

— Elizabeth Barnard era una dintre cele angajate pe vară? 

— Nu, ea era una dintre cele angajate permanent. 

— Ce ne puteţi spune despre cealaltă? 

— Domnişoara Higley? E o tânără cumsecade. 

— Ea şi domnişoara Barnard erau prietene? 

— N-aş putea spune asta. 

— Poate ar fi mai bine s-o întrebăm personal. 

— Acum? 

— Vă rog! 

— O să-i spun să vină, zise domnişoara Merrion, ridicându- 
se. Vă rog să o reţineţi cât mai puţin timp posibil, pentru că e 
oră de vârf. 

Felina şi roşcata domnişoară Merrion părăsi camera. 

— Cât rafinament, comentă inspectorul Kelsey. Şi imită 
tonul afectat al femeii: N-aş putea spune asta. 

O fată durdulie, cu răsuflarea uşor tăiată, brunetă şi rumenă 
în obraji, cu ochi negri şi morţi de curiozitate dădu buzna. 

— M-a trimis domnişoara Merrion, spuse ea repede. 


— Domnişoara Higley? 

— Da, eu sunt. 

— O ştiaţi pe Elizabeth Barnard? 

— Da, o ştiam pe Betty. Nu-i ingrozitor? E atât de 
înfricoşător! Nu-mi vine să cred. Le-am repetat fetelor toată 
dimineaţa că nu-mi vine să cred! „Ştiţi, fetelor, le-am zis, nu mi 
se pare real. Betty! Adică Betty Barnard care a fost aici tot 
timpul, ucisă! Nu pot să cred!” De vreo cinci sau şase ori m-am 
ciupit ca să văd dacă nu cumva visez. Betty omorâtă... E... cum 
să vă spun, nu pare deloc adevărat. 

— O ştiai bine pe fata moartă? întrebă Crome. 

— Păi, lucra aici dinaintea mea. Eu am venit abia în martie, 
iar ea lucra deja de anul trecut. Era destul de tăcută şi nu prea 
făcea glume. Nu vreau să spun că era mută, avea destul simţ al 
umorului, doar că nu... înţelegeţi dumneavoastră ce vreau să 
ZiC. 

Inspectorul Crome era destul de răbdător, având în vedere 
că inimoasa domnişoară Higley se dovedea a fi chiar năucitoare 
în postura de martor. Orice amănunt era reluat de alte câteva 
ori. În plus, nici nu spunea nimic concludent. 

Nu era prietenă apropiată a defunctei şi se putea ghici că 
Elizabeth Barnard se considera superioară domnişoarei Higley. 
Se înțelegeau bine la serviciu, însă nu se vedeau prea des în 
afara lui. Elizabeth Barnard avusese un „prieten” care lucra la 
agenţia de vânzări de lângă gară, Court & Brunskill. Nu, nu era 
vorba nici de domnul Court, nici de domnul Brunskill. Era 
funcţionar acolo, dar nu-i ştia numele. Însă îl ştia bine din 
vedere. Era drăguţ, da, foarte drăguţ şi mereu bine îmbrăcat. 
În mod clar, în inima domnişoarei Higley se ascundea o urmă 
de gelozie. 

Până la urmă, tot ce am aflat a fost că Elizabeth Barnard nu 
avusese încredere în nimeni de la cafenea atât de mult încât să- 
i spună ce urma să facă în seara respectivă, dar, după părerea 
domnişoarei Higley, urma să se vadă cu prietenul ei. Purta o 
rochie albă, nouă, „care-i venea şi mai bine cu noul guler”. 

Am vorbit şi cu celelalte două fete, însă fără nici un 
rezultat. Betty Barnard nu vorbise cu nimeni despre pla- 
nurile ei şi nimeni n-o văzuse în Bexhill în cursul serii. 


Capitolul 10 - FAMILIA BARNARD 


Părinţii lui Elizabeth Barnard trăiau într-o casă minusculă, 
una dintre cele cincizeci şi ceva de case construite recent de un 
investitor speculant, la marginea oraşului. Numele zonei era 
Llandudno. Domnul Barnard, un bărbat puternic, de vreo 50 de 
ani, acum total buimac, observase că ne apropiam şi ne aştepta 
în prag. 

— Intraţi, domnilor, ne invită el. 

Inspectorul Kelsey luă iniţiativa. 

— Dumnealui este inspectorul Crome de la Scotland Yard, 
domnule, spuse el. A venit să ne ajute la caz. 

— Scotland Yard? întrebă domnul Barnard plin de speranţă. 
E bine. Astfel de criminali nu trebuie cruţaţi. Biata mea fetiţă, 
se tângui el plin de durere. 

— Iar dânsul e domnul Hercule Poirot, de asemenea de la 
Londra, însoţit de... 

— Căpitanul Hastings, completă Poirot. 

— Îmi pare bine să vă cunosc, domnilor, spuse Barnard 
maşinal. Vă rog să poftiţi în casă. Nu cred că soţia mea e în 
stare să ni se alăture. E distrusă. 

Cu toate acestea, în timp ce eram conduşi în interior, 
doamna Barnard îşi făcu apariţia. Se vedea că plânsese mult, 
după ochii umflaţi şi roşii, şi avea pasul şovăielnic al cuiva care 
trecuse printr-un mare şoc. 

— Stai liniştită, mamă! Te simţi bine? O luă după umeri şi o 
aşeză pe un scaun. Comandantul a fost foarte cumsecade. După 
ce ne-a dat vestea, a fost drăguţ şi ne-a lăsat un timp să ne 
revenim. 

— Of, e atât de nedrept, strigă disperată doamna Barnard. E 
cel mai nedrept lucru întâmplat vreodată! 

Vocea ei avea o intonaţie ciudată, care, pentru un moment, 
mi s-a părut a fi un accent străin, dar mi-am amintit numele 
scris pe uşă şi mi-am dat seama că modul ei de a vorbi era o 
dovadă a originii galeze. 

— Ştiu că e foarte dureros, doamnă, zise inspectorul Crome. 
Vă împărtăşim durerea, dar vrem să adunăm toate datele 
pentru a trece la treabă cât mai curând posibil. 

— Înţelegem, încuviinţă domnul Barnard. 


— Din câte am aflat, fiica dumneavoastră avea 23 de ani, 
locuia aici şi lucra la cafeneaua Ginger Cat, nu-i aşa? 

— Aşa este. 

— Aveţi o casă nouă, nu? Unde locuiaţi înainte? 

— Am lucrat în domeniul feroviar, în Kennington, şi m-am 
pensionat acum doi ani. Întotdeauna ne-am dorit să locuim 
lângă mare. 

— Aveţi două fiice? 

— Da. Fiica cea mare lucrează într-un birou, la Londra. 

— Nu v-aţi speriat când fiica dumneavoastră n-a apărut ieri- 
seară acasă? 

— Nici n-am ştiut că n-a venit, răspunse doamna Barnard, 
tremurând. Eu şi tata ne-am dus la culcare devreme. De obicei 
ne culcăm la ora nouă. N-am aflat că Betty nu e acasă până n-a 
venit acel poliţist să ne spună că... că... 

Izbucni în plâns. 

— Fiica dumneavoastră obişnuia să vină seara târziu 
acasă? 

— Ştiţi cum sunt fetele din ziua de azi, inspectare, explică 
Barnard. Independente. Iar serile astea de vară nu-ţi dau nici 
un ghes să te întorci devreme acasă. Oricum, Betty nu întârzia 
mai mult de ora 23. 

— Cum intra în casă? Lăsaţi uşa deschisă? 

— Obişnuiam să lăsăm cheia sub preş. 

— Am înţeles că fiica dumneavoastră era logodită. E 
adevărat? 

— Lucrurile nu mai sunt la fel de formale în ziua de azi, zise 
domnul Barnard. 

— Îl cheamă Donald Fraser şi îmi place. E un băiat bun, 
adăugă doamna Barnard. Vestea asta o să-l afecteze, bietul de 
el. Oare o fi aflat? 

— Parcă lucrează la Court & Brunskill, nu-i aşa? 

— Da, la agenţii imobiliari. 

— Cei doi obişnuiau să se întâlnească seara, după serviciu? 

— Nu în fiecare seară. Cam o dată, de două ori pe 
săptămână. 

— Ştiţi cumva dacă trebuia să se întâlnească ieri cu el? 

— N-a spus nimic. De fapt, ea nu prea ne spunea unde se 
ducea sau ce făcea. Dar era o fată bună. Doamne, nu-mi vine să 
cred... 


Doamna Barnard începu să hohotească din nou. 

— Fii tare, draga mea! Adună-te, mamă, o încurajă soţul. 
Trebuie să trecem peste asta. 

— Sunt sigură că Donald nu ar fi capabil, n-ar fi în stare... 
murmură doamna Barnard printre suspine. 

— Adună-te, draga mea, repetă domnul Barnard. Mi-aş dori 
din tot sufletul să vă fiu de folos, dar adevărul e că nu ştiu 
nimic, nimic care să vă ajute să-l prindeţi pe nenorocitul care a 
făcut asta. Betty era o fată veselă şi fericită şi avea un logodnic 
de treabă, pe vremea mea se spunea că „e în vorbă cu el”. Nuo 
să înţeleg niciodată de ce ar fi vrut cineva s-o omoare, n-are 
nici o logică. 

— Nu sunteţi departe de adevăr în privinţa asta, domnule 
Barnard, spuse Crome. Mi-ar plăcea să arunc o privire în 
camera domnişoarei Barnard, poate descopăr nişte scrisori sau 
un jurnal. 

— Vă rog să poftiţi, spuse domnul Barnard, ridicându-se. 

El o porni înainte. Îl urmară Poirot, apoi Kelsey şi, în sfârşit, 
eu. 

M-am oprit pentru câteva momente, pentru a-mi lega 
şireturile, timp în care un taxi opri în faţa casei. O fată ţâşni din 
el, plăti în grabă şi se îndreptă spre intrare, cu o valijoară în 
mână. În momentul în care intră, mă văzu şi rămase 
înmărmurită. 

Era ceva atât de bizar în ţinuta ei, încât mă intrigă. 

— Cine sunteţi? întrebă ea. 

Am coborât câteva trepte. Mă simţeam foarte stânjenit şi 
chiar nu ştiam ce să spun. Să mă prezint sau să menţionez că 
am venit cu poliţia? Fata nu-mi lăsă prea mult timp să mă 
hotărăsc. 

— Oricum, bănuiesc cine sunteţi. 

Îşi scoase basca de lână albă pe care o purta şi o aruncă pe 
jos. O puteam vedea mai bine acum, mai ales că se mişcase 
către lumină. 

La prima vedere mi-a amintit de păpuşile olandeze cu care 
se jucau surorilor mele, în copilărie. Avea părul negru, tăiat 
drept, cu breton deasupra frunţii. Avea pomeţi înalţi şi întreaga 
ei faţă avea o geometrie specială, modernă, care într-un fel era 
atrăgătoare. Nu era o femeie fatală, era mai degrabă o apariţie 


obişnuită, însă emana o forţă atât de intensă, încât era aproape 
imposibil să n-o remarci. 

— Sunteţi domnişoara Barnard? am întrebat. 

— Sunt Megan Barnard. Bănuiesc că sunteţi de la poliţie. 

— Păi, nu chiar... 

Mă întrerupse: 

— Nu cred că am ceva să vă spun. Sora mea era o fată 
isteaţă şi plină de viaţă care nu avea prieteni bărbaţi. La 
revedere! 

Imi spuse toate astea zâmbind şi privindu-mă provocator. 

— Cred că asta e fraza corectă, nu? zise ea. 

— Nu sunt reporter, dacă la asta vă gândiţi. 

— Atunci ce sunteţi? Privi în jur. Unde sunt mama şi tata? 

— Tatăl dumneavoastră arată poliţiei dormitorul surorii 
dumneavoastră. E şi mama dumneavoastră acolo şi e foarte 
îndurerată. 

Fata păru că ia o decizie. 

— Urmaţi-mă! 

Deschise o uşă şi intră. Am urmat-o într-o bucătărie mică şi 
curată. Tocmai mă pregăteam să închid uşa după mine, când 
am simţit o inexplicabilă rezistenţă. În momentul următor, 
Poirot îşi făcu apariţia fără zgomot şi închise uşa. 

— Mademoiselle Barnard? întrebă el cu o mică reverență. 

— Dânsul e domnul Hercule Poirot, l-am prezentat eu. 

Megan Barnard îl cercetă repede din priviri. 

— Am auzit de dumneavoastră. Sunteţi un detectiv 
particular la modă, nu-i aşa? 

— Nu e o descriere prea măgulitoare, dar merge, glumi 
Poirot. 

Fata se aşeză pe marginea mesei şi căută în geantă o ţigară. 
Şi-o aprinse, apoi spuse, între două fumuri: 

— Nu prea înţeleg cum de faimosul Hercule Poirot e prezent 
la umila noastră crimă. 

— Mademoiselle, cu ce nu înţelegem nici dumneavoastră, 
nici eu, cred că s-ar putea umple un volum. Dar asta nu are nici 
o importanţă. Ceea ce are importanţă practică este ceva greu 
de găsit. 

— Despre ce este vorba? 

— Din păcate, mademoiselle, moartea creează o 
prejudecată. O prejudecată în favoarea celor decedați. Am auzit 


ceea ce i-aţi spus prietenului meu, Hastings. „O fată isteaţă şi 
plină de viaţă care nu avea prieteni bărbaţi.” Aţi spus asta ca să 
vă bateţi joc de ziare. Şi e adevărat - atunci când o tânără 
moare, acesta este genul de lucruri care se spun. Era isteaţă. 
Era fericită şi drăguță. Nu avea nici o grijă şi nici cunoştinţe 
dubioase. De morţi, numai de bine. Ştiţi ce mi-ar plăcea în 
acest moment? Mi-ar plăcea să găsesc pe cineva care a 
cunoscut-o pe Elizabeth Barnard şi care nu ştie că a murit! 
Atunci poate aş auzi ceva util - adevărul. 

Megan Barnard îl privi câteva minute în tăcere, în timp ce 
fuma. După aceea începu să vorbească, iar cuvintele ei mă 
făcură să tresar: 

— Betty era o petrecăreaţă incorigibilă! 


Capitolul 11 - MEGAN BARNARD 


După cum spuneam, vorbele lui Megan Barnard, spuse pe 
un ton oficial, mă făcură să tresar. 

Poirot, în schimb, de-abia dădu din cap, cu gravitate. 

— A la bonne heure!, zise el. Sunteţi inteligentă, 
mademoiselle. 

Megan Barnard continuă pe acelaşi ton detaşat: 

— 'Ţineam foarte mult la Betty, dar asta nu m-a împiedicat 
să văd ce prostuţă mică era, lucru pe care nu m-am ferit să i-l 
spun. Aşa sunt surorile. 

— Şi v-a luat în seamă? 

— Probabil că nu, răspunse Megan cinic. 

— Vă rog să fiţi mai explicită, mademoiselle. 

Fata ezită un minut sau două. 

Poirot o încurajă, zâmbind uşor: 

— Vă voi ajuta. Am auzit ce i-aţi spus lui Hastings - că sora 
dumneavoastră era o fată isteaţă şi fericită care nu avea 
prieteni bărbaţi. Adevărul este - un peu? altul, nu-i aşa? 

Megan şopti: 

— Betty nu era o fată rea. Vreau să înţelegeţi asta. Juca 
mereu corect şi nu era adepta distracţiilor de-un weekend. Dar 
îi plăcea să iasă, să danseze şi o măguleau complimentele 
ieftine. 

— Era frumuşică, nu? 

Această întrebare, pe care o auzeam a treia oară, primi de 
această dată un răspuns util. 

Megan cobori de pe masă şi se îndreptă către valiza ei, de 
unde scoase un obiect pe care i-l dădu lui Poirot. 

Într-o ramă de piele se vedea fotografie cu bustul unei fete 
blonde şi zâmbitoare. Părul, recent coafat, îi cădea în bucle pe 
umeri. Zâmbetul era artificial, de poză. Nu era un chip pe care 
l-ai putea numi frumos, însă avea o oarecare drăgălăşenie. 

Poirot îi dădu înapoi portretul, spunând: 

— Nu semănaţi una cu cealaltă. 

— Mda! Eu sunt urâţica familiei, am ştiut asta dintotdeauna, 
comentă ea încercând să nu acorde importanţă celor afirmate. 


! La fix. (lb. franceză, în original) 
2 Un pic (lb. franceză, în original) 


— În ce sens consideraţi că sora dumneavoastră se purta 
prosteşte? Vă referiţi la relaţia cu domnul Donald Fraser? 

— Exact. Don e un tip destul de tăcut, dar anumite lucruri 
nu-i conveneau, şi pe urmă... 

— Şi pe urmă ce, mademoiselle? 

Ochii lui o fixară cu mare atenţie. 

Poate mi s-a părut, dar am avut senzaţia că a ezitat o 
secundă înainte de a răspunde. 

— Mi-a fost teamă că poate îi va da papucii. Şi ar fi fost 
păcat, pentru că e un om muncitor şi ar fi fost un soţ bun. 

Poirot nu o slăbi din ochi, ceea ce n-o intimidă, ci o făcu să-i 
întoarcă o privire ce-mi aminti de atitudinea ei dispreţuitoare 
de la început. 

— Deci aşa, spuse el, deja nu mai spunem adevărul. 

Fata dădu din umeri şi se îndreptă către uşă. 

— Ei bine, v-am ajutat cum am putut. 

Vocea lui Poirot o opri. 

— Aşteptaţi, mademoiselle, vreau să vă spun ceva. 

Ea se întoarse, deşi împotriva propriei voințe. 

Spre surpriza mea, Poirot îi prezentă toată povestea cu 
scrisorile ABC, crima din Andover şi mersul trenurilor găsit 
lângă cadavre. 

Nu se putu plânge că nu i-a trezit interesul, întrucât fata 
rămase cu gura căscată şi cu ochii mari. 

— E adevărat, domnule Poirot? 

— Da, este. 

— Vorbiţi serios, sora mea chiar a fost ucisă de un nenorocit 
de criminal în serie? 

— Exact! 

— O! Betty, Betty, ce înfiorător! 

— Prin urmare, mademoiselle, vedeţi că informaţiile pe care 
vi le cer nu vor răni, nici nu vor prejudicia pe nimeni? 

— Da, acum înţeleg. 

— În acest caz, haideţi să ne continuăm conversaţia. Din 
câte am dedus, Donald Fraser este o persoană violentă şi 
geloasă, nu? 

Megan Barnard răspunse încet: 

— Acum am încredere în dumneavoastră, domnule Poirot, 
aşa că vă voi spune adevărul gol-goluţ. După cum spuneam, 
Don e o persoană tăcută, un introvertit, dacă mă înţelegeţi, şi 


nu poate exprima întotdeauna în cuvinte ceea ce simte. Dar în 
interior clocoteşte şi, pe deasupra, mai e şi gelos. Era mereu 
gelos pe Betty. îi era devotat, iar ea ţinea la el, dar Betty nu era 
genul de fată care să aibă ochi numai pentru un singur bărbat. 
Pur şi simplu, aşa era ea - tot timpul cu ochii pe băieţii 
frumuşei, iar slujba ei de la Ginger Cat îi permitea să flirteze 
permanent, mai ales vara. Nu pierdea nici o ocazie, iar dacă era 
puţin tachinată, răspundea cu aceeaşi monedă. După care se 
întâlnea, probabil, cu acei bărbaţi, să meargă la un film sau 
ceva de genul ăsta. Pentru ea nu era nimic serios, dar îi plăcea 
să se simtă bine. Spunea că, din moment ce o să se aşeze la 
casa ei cu Don, putea să se mai distreze puţin. 

Megan făcu o pauză, iar Poirot spuse: 

— Înţeleg, continuaţi. 

— Don nu-i putea înţelege atitudinea. Dacă ea chiar ţinea la 
el, nu pricepea ce nevoie mai avea să iasă şi cu alţii. Şi, o dată 
sau de două ori, s-au certat serios pe tema asta. 

— Deci domnul Don nu mai tăcea? 

— E ca toţi oamenii tăcuţi care, atunci când îşi pierd firea, o 
fac la modul serios! Don a fost atât de violent, încât a speriat-o 
pe Betty. 

— Când s-a întâmplat asta? 

— Una dintre altercaţii a fost acum un an, iar cealaltă, mult 
mai urâtă, cam acum o lună. Eram acasă în weekend, când i-am 
surprins certându-se. Am încercat să-i bag puţin minţile în cap 
lui Betty şi să-i demonstrez că era o prostuţă. Iar ea nu zicea 
decât că nu făcuse nimic rău, ceea ce era destul de adevărat, 
dar lucrurile se înrăutăţiseră oricum. După cearta de anul 
trecut, se obişnuise să-i spună câteva minciuni nevinovate, pe 
principul că nu te poate răni ceea ce nu ştii. Ultima lor ceartă a 
izbucnit pentru că i-a spus lui Don că merge la Hastings să 
vadă o prietenă, când de fapt ea a fost la Eastbourne cu un 
bărbat. Era un bărbat însurat, despre care n-a vrut să spună 
mare lucru, aşa că situaţia s-a înrăutățit. Apoi a urmat o scenă 
oribilă... cu Betty care îi arunca în faţă faptul că încă nu era 
soţia lui, aşa că putea face ce voia, şi cu Don, livid, care spunea 
că într-o zi... într-o zi... 

— Da? 

— Va omori pe cineva, zise Megan coborându-şi vocea. 


Se opri şi îl privi pe Poirot, care căzu pe gânduri câteva 
momente. 

— Aşa că, logic, vă e teamă că... 

— Nu m-am gândit că el a fost, nici o clipă! Dar mi-era 
teamă că se va afla de cearta asta şi de tot ce-a spus, mai ales 
că nu sunt singura care ştie aceste lucruri. 

Poirot clătină din nou din cap cu gravitate. 

— Chiar aşa. Pot să afirm, mademoiselle, că, dacă n-ar fi fost 
vorba despre vanitatea egoistă a unui criminal, asta s-ar fi 
întâmplat. Dacă Donald Fraser nu va mai fi considerat suspect, 
va fi datorită lăudăroşeniei maniacului cu scrisorile. 

Nu mai spuse nimic preţ de câteva secunde bune, apoi 
întrebă: 

— Ştiţi cumva dacă sora dumneavoastră s-a văzut în ultima 
vreme cu acel bărbat căsătorit sau cu altul? 

— Nu ştiu, pentru că eu nu mai locuiesc aici. 

— Dar ce credeţi? 

— Nu cred că s-a mai întâlnit tot cu acel bărbat. Probabil a 
renunţat când a văzut că gluma se îngroaşă, dar n-aş fi 
surprinsă ca Betty să-i fi turnat din nou lui Don câteva 
minciuni. Îi plăcea atât de mult să meargă la cinema şi să 
danseze, iar Don nu avea bani să o scoată în oraş tot timpul. 

— Ştiţi cumva dacă avea vreo confidentă, ca, de exemplu, 
fata de la cafenea? 

— Nu prea cred, pentru că Betty nu o putea suferi pe fata 
aceea, Higley. O considera neinteresantă, iar celelalte fete erau 
prea noi. Betty nu era genul de fată care să vorbească despre 
viaţa ei cu oricine. 

O sonerie răsună ascuţit deasupra capului fetei. Se duse la 
fereastră şi se uită cine era, după care se retrase brusc. 

— E Don... 

— Adu-l aici, zise Poirot repede. Aş vrea să discut cu el 
înainte să încapă pe mâna inspectorului. 

Megan Barnard dispăru într-o clipă din bucătărie şi 
după câteva secunde se întoarse ţinându-l de mână pe 
Donald Fraser. 


Capitolul 12 - DONALD FRASER 


Tânărul îmi inspiră milă de cum l-am văzut. Faţa lui răvăşită 
şi lividă şi privirea rătăcită demonstrau cât de mare fusese 
şocul prin care trecuse. 

Era un tânăr prezentabil şi bine făcut, care avea cam 1,80 
înălţime. Nu era foarte frumos, însă avea o faţă plăcută, cu 
pistrui, pomeţi înalţi şi păr roşcat. 

— Ce se întâmplă, Megan? De ce aici? Pentru Dumnezeu, 
spune-mi... tocmai am aflat... Betty... 

Îşi pierdu vocea. 

Poirot întinse un scaun pe care tânărul se prăbuşi. Prietenul 
meu scoase o sticluţă din buzunar, vărsă puţin din conţinutul 
acesteia într-o cană aflată pe bufet, după care spuse: 

— Beti puţin, domnule Fraser. O să vă facă bine. 

Tânărul se supuse. Coniacul îi mai coloră puţin obrajii. 
Stătea ţeapăn şi, la un moment dat, se întoarse iar către fată. 
Avea un aer calm şi stăpân pe sine. 

— Bănuiesc că-i adevărat, nu? zise el. Betty e moartă, ucisă? 

— E adevărat, Don. 

O întrebă aproape mecanic: 

— Tocmai ai sosit de la Londra? 

— Da. M-a sunat tata. 

— Cu trenul de 9.30, nu? întrebă Donald Fraser. 

Mintea lui, şocată de teribila realitate, încerca să se apere 
agăţându-se de aceste detalii nesemnificative. 

— Da. 

Nimeni nu mai spuse nimic preţ de un minut sau două, după 
care Fraser întrebă: 

— Şi poliţiştii? Fac ceva? 

— Acum sunt sus şi bănuiesc că verifică lucrurile lui Betty. 

— N-au nici o idee cine...? Ştiu ceva...? 

Se opri. 

Era o persoană sensibilă, care se ferea să rostească vorbe 
prea crude. 

Poirot înaintă puţin şi puse o întrebare. Vorbi pe un ton 
oficial, de parcă ceea ce întreba nu avea vreo importanţă 
anume. 


— Domnişoara Barnard v-a spus cumva unde se ducea seara 
trecută? 

Fraser răspunse maşinal: 

— Mi-a spus că merge cu o prietenă la St Leonards. 

— Şi aţi crezut-o? 

— Eu... 

Brusc, bărbatul păru că-şi revine. 

— Ce naiba vreţi să spuneţi cu asta? 

Faţa lui amenințătoare, mărturie a furiei fulgerătoare, m-a 
făcut să mă gândesc că unei fete i-ar fi frică să-l scoată din 
sărite. 

Poirot îi replică tăios: 

— Betty Barnard a fost ucisă de un criminal în serie. Şi 
numai dacă spuneţi adevărul ne puteţi ajuta să-i dăm de urmă. 

Pentru o clipă o privi pe Megan. 

— Aşa este, Don, confirmă fata. Nu e momentul să ne 
gândim la sentimentele cuiva. Trebuie să fii sincer. 

Donald Fraser îl cântări suspicios pe Poirot. 

— Cine sunteţi? Nu sunteţi de la poliţie? 

— Sunt mai bun decât poliţia, răspunse Poirot fără aro- 
ganţă. 

Pentru el, acest lucru era absolut evident. 

— Spune-i, îl îndemnă Megan. 

Donald Fraser capitulă. 

— Nu eram sigur. Am crezut-o pe moment şi nu m-am gândit 
la altceva. Dar pe urmă, nu ştiu, ceva din comportamentul ei m- 
a făcut suspicios. 

— Şi? întrebă Poirot. 

Se aşeză faţă în faţă cu Donald Fraser. Ochii lui fixau 
interlocutorul, părând că vor să-l hipnotizeze. 

— Mi-a fost ruşine că eram atât de bănuitor. Dar eram. M- 
am gândit să merg la cafenea şi să o urmăresc când pleacă. M- 
am dus, dar am simţit că nu puteam face aşa ceva, pentru că 
Betty ar fi putut să mă vadă şi s-ar fi înfuriat. Şi-ar fi dat seama 
că o urmăream. 

— Şi ce-aţi făcut? 

— M-am dus la St Leonards. Am ajuns la ora opt, după care 
m-am uitat la autobuze, să văd dacă era în ele. Dar n-am văzut- 
O... 

— Şi pe urmă? 


— M-am... m-am înfuriat. Eram sigur că e cu vreun bărbat şi 
m-am gândit că poate au mers cu maşina la Hastings. M-am dus 
acolo şi am căutat prin hoteluri şi restaurante, prin 
cinematografe, şi degeaba. Chiar dacă era acolo, aveam puţine 
şanse s-o găsesc şi, oricum, ar fi putut fi în oricare alt loc. 

Făcu o pauză. În spusele lui se putea ghici toată furia şi 
umilinţa simţite. 

— Până la urmă am renunţat şi m-am întors. 

— La ce oră? 

— Nu-mi dau seama. Am mers pe jos. Probabil că am ajuns 
acasă pe la miezul nopţii sau mai târziu. 

— Şi? 

Uşa bucătăriei se deschise. 

— Aici eraţi! exclamă inspectorul Kelsey. 

Inspectorul Crome apăru în urma lui şi aruncă o privire 
rapidă lui Poirot şi o alta celor doi străini. 

— Domnişoara Megan Barnard şi domnul Donald Fraser, îi 
prezentă Poirot. lar domnul este inspectorul Crome de la 
Londra. 

Se întoarse către inspector şi-i spuse: 

— În timp ce făceaţi investigaţii sus, am discutat cu 
domnişoara Barnard şi cu domnul Fraser, încercând să 
descopăr ceva care să ajute cazul. 

— Da? făcu inspectorul, mai atent la cei doi decât la spusele 
lui Poirot. 

Poirot ieşi în hol, moment în care inspectorul Kelsey îl 
întrebă cu amabilitate în timp ce trecea: 

— Aţi aflat ceva? 

Insă atenţia îi fu distrasă de colegul său, aşa că nu mai 
aşteptă un răspuns. 

L-am urmat pe Poirot în hol. 

— Ai remarcat ceva, Poirot? 

— Numai  monstruoasa generozitate a criminalului, 
Hastings. 

N-am avut curaj să-i spun că nu înţelesesem o iotă din 
ce-mi zisese. 


Capitolul 13 - O ŞEDINŢĂ 


Multe dintre amintirile mele legate de cazul ABC se pare că 
sunt despre şedinţe. Şedinţe la Scotland Yard, la Poirot în 
cameră, şedinţe oficiale, şedinţe neoficiale. 

Şedinţa la care mă refer acum trebuia să decidă dacă 
faptele legate de scrisorile anonime ar trebui sau nu să fie 
făcute publice în presă. 

Crima de la Bexhill suscitase mai mult interes decât cea de 
la Andover, pentru că avea, desigur, mai multe elemente de 
popularitate. In primul rând victima era o tânără drăguță, iar 
crima avusese loc într-o staţiune cunoscută. 

Toate detaliile crimei erau făcute publice puţin câte puţin şi 
într-o manieră voalată. Mersul trenurilor ABC intră şi el în sfera 
atenţiei. Cea mai populară teorie referitoare la el era că fusese 
cumpărat de criminal din staţiune şi că era un indiciu 
important referitor la identitatea acestuia. Ghidul mai atesta 
faptul că ucigaşul călătorise cu trenul şi că intenţiona să plece 
la Londra. 

Mersul trenurilor nu fusese menţionat în puţinele relatări 
despre crima din Andover, aşa că era puţin probabil ca publicul 
să facă legătura între cele două asasinate. 

Trebuie să ne decidem asupra unei strategii, spuse 
comandantul adjunct. Intrebarea e ce cale ne va aduce cele mai 
bune rezultate? Să dăm opiniei publice datele problemei, 
cerându-i să coopereze? O să avem parte de sprijinul câtorva 
milioane de oameni aflaţi în căutarea unui nebun... 

— Nu o să arate ca un nebun, interveni doctorul Thompson. 

— Şi o să mai fie atenţi şi în privinţa vânzărilor de ABC-uri 
etc. Pe de altă parte, mai avem opţiunea cercetărilor camuflate 
- să nu-i dăm de bănuit omului nostru ce plănuim. Dar, oricum, 
el ştie prea bine că noi ştim, pentru că a atras atenţia asupra 
lui în mod voit, prin scrisori. Ei, Crome, tu ce părere ai? 

— Uitaţi ce cred eu, domnule. Dacă facem public totul, îi 
vom face jocul lui ABC. Asta vrea - publicitate, notorietate. 
Exact asta caută. Nu am dreptate, doctore? Vrea să facă 
senzaţie. 

Thompson încuviinţă. 

Comandantul adjunct spuse gânditor: 


— Deci tu propui să nu-i facem pe plac, refuzându-i 
publicitatea după care tânjeşte atât de mult. Dumneavoastră ce 
credeţi, domnule Poirot? 

Poirot nu răspunse imediat, după care vorbi alegându-şi cu 
grijă cuvintele. 

— E o alegere grea pentru mine, Sir Lionel, pentru că, după 
cum ştiţi, acest caz mă priveşte îndeaproape, având în vedere 
că provocarea mi-a fost trimisă mie. Dacă spun: „Nu faceţi 
nimic public”, se poate interpreta că vreau asta din vanitate. 
Sau că mă tem pentru reputaţia mea. E dificil. Există anumite 
avantaje dacă facem totul public. Este, cel puţin, un 
avertisment... Pe de altă parte, sunt convins, ca şi inspectorul 
Crome, că exact asta îşi doreşte criminalul. _ 

— Hm, făcu comandantul adjunct, mângâindu-şi bărbia. Il 
privi pe doctorul Thompson. Să presupunem că-i refuzăm 
plăcerea nebunului nostru şi, în felul acesta, îl enervăm. Oare 
cum va reacţiona? 

— Va comite altă crimă, pentru a vă forţa mâna, răspunse 
prompt doctorul. 

— Şi dacă dăm totul în vileag pe prima pagină a ziarelor, 
atunci ce va face? 

— Acelaşi lucru. Pe de o parte îi veţi alimenta megalomania, 
iar pe de altă parte îl veţi face să se încăpățâneze. Insă 
rezultatul va fi acelaşi - altă crimă. 

— Domnule Poirot? 

— Sunt de acord cu doctorul Thompson. 

— O armă cu două tăişuri... Câte crime credeţi că mai 
plănuieşte acest maniac? 

Doctorul se uită spre Poirot. 

— Se pare că de la A la Z, zise el cu umor. Dar, bineînţeles 
nu va ajunge până acolo, pentru că îl veţi prinde destul de 
repede. Ar fi fost interesant să vedem cum se descurcă 
ajungând la litera X. 

Doctorul îşi dădu seama că exagerase cu speculaţiile lui. 

— Oricum, îl veţi prinde cu mult înainte, pe la G sau H, să 
zicem. 

Comandantul adjunct bătu cu pumnul în masă. 

— Doamne, vreţi să-mi spuneţi că vom mai avea încă cinci 
crime? 


— Nu vor mai fi atâtea, domnule, zise inspectorul Crome. 
Aveţi încredere în mine, vorbi cu multă siguranţă. 

— Şi la ce literă credeţi că-l veţi prinde, inspectore? întrebă 
Poirot, uşor ironic. 

Crome îl privi cu un dispreţ care modifică atitudinea sa 
superioară obişnuită. 

— Poate fi chiar data viitoare, domnule Poirot. Oricum, vă 
garantez că îl voi prinde înainte să ajungă la litera F. 

I se adresă comandantului adjunct: 

— Cred că am prins destul de bine psihologia cazului. 
Doctorul Thompson mă va corecta, dacă e necesar. Cred că, în 
momentul în care ABC duce o crimă la bun sfârşit, încrederea 
lui în forţele proprii creşte cu 100 %. De fiecare dată îşi spune: 
„Sunt inteligent şi nu mă vor prinde!” iar respectul lui de sine 
creşte atât de mult, încât devine mai puţin atent. Va exagera în 
privinţa isteţimii lui şi a prostiei celorlalţi şi în curând se va 
sătura să fie foarte precaut. Nu-i aşa, doctore? 

Doctorul aprobă. 

— Aşa se întâmplă de obicei. Nici eu n-aş fi spus-o mai bine 
în termeni nemedicali. Şi dumneavoastră vă pricepeţi la 
asemenea lucruri, domnule Poirot. Nu sunteţi de aceeaşi 
părere? 

Nu cred că inspectorul Crome a fost foarte încântat că 
doctorul i-a cerut părerea lui Poirot. Se credea unicul expert în 
acest domeniu. 

— Este aşa cum afirmă inspectorul Crome, încuviinţă Poirot. 

— Paranoia, murmură doctorul. 

Poirot se întoarse către Crome. 

— Există vreo probă materială de interes în cazul Bexhill? 

— Nimic clar. Un chelner de la Splendide din Eastbourne a 
recunoscut-o pe tânără dintr-o fotografie, afirmând că a luat 
cina acolo în seara de 24 în compania unui domn între două 
vârste care purta ochelari. A mai fost recunoscută şi la un 
motel numit Scarlet Runner, aflat la jumătatea drumului între 
Bexhill şi Londra. Au spus că a fost acolo în jur de ora nouă 
seara, pe 24, cu un bărbat care părea un ofiţer de marină. Nu 
pot fi adevărate ambele variante, dar fiecare din ele este 
probabilă. Mai există şi alte mărturii, dar majoritatea nu ne 
sunt de nici un folos. Nu am reuşit să dăm de ABC. 


— Ei, Crome, se pare că faci tot posibilul în privinţa asta, 
spuse comandantul adjunct. Dumneavoastră ce spuneţi, 
domnule Poirot? Aveţi vreo pistă? 

Poirot răspunse calm: 

— După părerea mea, există un element foarte important - 
descoperirea motivului. 

— Dar nu e clar? E vorba de un complex alfabetic. Nu se 
numeşte aşa, doctore? 

— Ca, oui, aprobă Poirot. Există un complex alfabetic. Dar 
de ce un astfel de complex? Un nebun are, în mod special, o 
motivaţie foarte puternică pentru crimele pe care le comite. 

— Haideţi, domnule Poirot! făcu Crome. Să ne amintim de 
cazul Stoneman din 1929. A sfârşit prin a omori pe oricine îl 
deranja câtuşi de puţin. 

Poirot se întoarse către el. 

— Chiar aşa. Dar dacă eşti o persoană îndeajuns de 
importantă, ar trebui să fii scutit de micile supărări. Dacă o 
muscă ţi se aşează necontenit pe frunte, scoţându-te din minţi 
cu bâzâitul ei, ce faci? încerci să omori musca fără nici un fel 
de scrupule. Tu eşti important, nu musca. Omori musca şi te 
calmezi, iar gestul tău ţi se pare perfect justificabil. Un alt 
motiv pentru care ai omori o muscă este cazul în care ai avea o 
mare pasiune pentru igienă, pentru că musca e un potenţial 
pericol pentru societate, deci trebuie să dispară. Aşa 
funcţionează mintea unui criminal cu probleme psihice. Dar să 
revenim la cazul nostru - dacă victimele sunt selectate 
alfabetic, înseamnă că nu sunt eliminate pentru că îl deranjează 
pe criminal în mod special. Ar fi o coincidenţă prea mare ca 
aceste două aspecte să se combine. j 

— Aşa este, zise doctorul Thompson. Îmi amintesc de un caz 
în care soțul unei femei era condamnat la moarte. A început să- 
i omoare pe rând pe membrii juriului şi a durat ceva până să se 
facă legătura între crimele comise. Păreau făcute total la 
întâmplare. Dar, după cum a subliniat domnul Poirot, nu există 
un asasin care să comită crime în mod gratuit. Fie elimină 
persoane care îi stau în cale (chiar dacă nu-l incomodează prea 
mult), fie ucide din convingere. Omoară un preot, un poliţist 
sau o prostituată în momentul în care cred cu tărie că trebuie 
ucişi. Acest lucru nu se aplică în cazul de faţă, din câte observ. 
Doamna Ascher şi Betty Barnard nu pot fi considerate ca 


aparţinând unei anume clase sociale. Mai rămâne în calcul 
complexul sexual, din moment ce ambele victime sunt femei. 
Dar această ipoteză se va putea confirma sau nu după 
următoarea crimă... 

— Pentru numele lui Dumnezeu, Thompson, nu mai vorbi 
atât de relaxat despre următoarea crimă, zise Sir Lionel iritat. 
Vom face tot ce ne stă în putere pentru a evita o altă crimă. 

Doctorul tăcu şi îşi suflă nasul cu putere. 

„Crezi ce vrei, părea să spună doctorul, dacă nu eşti în stare 
să înţelegi ce se întâmplă...” 

Comandantul adjunct se întoarse către Poirot. 

— Înţeleg unde bateţi, dar încă nu sunt convins. 

— Mă întreb, spuse Poirot, oare ce se întâmplă în mintea 
criminalului? După cât reiese din scrisorile lui, ucide pour le 
sport, adică pentru a se distra. Să fie oare adevărat? Şi chiar 
dacă ar fi, pe ce principiu îşi selectează victimele, în afară de 
criteriul alfabetic? Dacă ar omori doar ca să se amuze, nu cred 
că ne-ar mai anunţa, pentru că ar putea să ucidă mult mai în 
siguranţă. Însă el, din contră, doreşte să facă din actele lui ceva 
public, de senzaţie, pentru a se afirma. Oare în ce fel i-a fost 
afectată personalitatea, astfel încât să facem o legătură între 
cele două victime de până acum? Şi o sugestie finală: motivaţia 
lui are legătură cu mine, cu Hercule Poirot? Oare mă provoacă 
în public pentru că, fără să-mi dau seama, l-am deranjat cumva 
de-a lungul carierei mele? Sau ura lui are un caracter 
impersonal, faţă de un străin? Şi dacă e adevărat, oare ce l-a 
condus în acest punct? Cum a avut de suferit de pe urma unui 
străin? 

— Întrebări foarte pertinente, comentă doctorul. 

Inspectorul Crome îşi drese vocea. 

— Chiar aşa? Oricum, nu puteţi oferi nici un răspuns. 

— Cu toate astea, prietene, zise Poirot privindu-l ţintă, în 
aceste întrebări există răspunsul. Dacă am şti motivul exact - 
care nouă ne poate părea de neconceput, dar in viziunea lui e 
perfect logic - pentru care nebunul nostru comite aceste crime, 
poate am şti care va fi următoarea victimă. 

Crome nu păru convins. 

— Comite crimele la întâmplare, eu asta cred. 

— Un criminal generos, zise Poirot. 

— Ce spuneţi? 


— Am zis: un criminal generos! Franz Ascher ar fi fost 
arestat pentru uciderea soţiei sale, iar Donald Fraser pentru 
moartea lui Betty Barnard, dacă nu am fi fost avertizaţi prin 
intermediul scrisorilor. In cazul acesta, este oare criminalul 
nostru atât de sensibil încât nu poate îndura ca alţii să sufere 
pentru ceva ce n-au făcut? 

— Am fost martorul unor întâmplări ciudate, interveni 
doctorul Thompson. Am cunoscut criminali care, după ce au 
omorât şase oameni, erau disperaţi pentru că una dintre 
victime n-a murit pe loc şi a suferit. Oricum, nu cred că e vorba 
de aceeaşi situație. Ceea ce urmăreşte el e faima. Şi asta este 
explicaţia care se potriveşte cel mai bine. 

— Nu am ajuns la nici o concluzie în privinţa presei, aminti 
comandantul adjunct. 

— Dacă-mi este permis să fac o sugestie, domnule, interveni 
Crome. De ce să nu aşteptăm sosirea următoarei scrisori şi s-o 
facem publică... ediţii speciale etc.? Ar stârni ceva panică, mai 
ales în oraşele care încep cu litera C, dar i-ar pune în gardă pe 
cei al căror nume de familie începe cu această literă. Acest 
lucru îl va ambiţiona pe ABC, care va dori să ucidă cu orice 
preţ, iar noi îl vom prinde. 

Cât de puţin ştiam atunci ce avea să ne rezerve 
viitorul. 


Capitolul 14 - CEA DE-A TREIA SCRISOARE 


Îmi amintesc foarte bine sosirea celei de-a treia scrisori a lui 
ABC. 

Trebuie să precizez că au fost luate toate măsurile pentru 
ca, în momentul sosirii scrisorii, să nu se mai piardă timp. Un 
tânăr sergent de la Scotland Yard stătea în permanenţă la noi 
acasă, iar dacă eu sau Poirot eram plecaţi, datoria lui era să 
deschidă orice scrisoare venea, astfel încât să poată transmite 
asta mai departe, fără a mai pierde timpul. 

Pe măsură ce treceau zilele, toată lumea devenea din ce în 
ce mai tensionată. Atitudinea distantă şi superioară a 
inspectorului Crome devenea din ce în ce mai exagerată în timp 
ce pistele lui se înfundau. Vaga descriere a bărbatului alături 
de care fusese văzută Betty Barnard se dovedi inutilă. Multe 
dintre maşinile zărite în apropierea lui Bexhill şi Cooden se 
dovediră a fi în regulă sau nu putură fi găsite. Investigația 
legată de achiziţionarea recentă a mersului trenurilor ABC 
cauză probleme multor oameni nevinovaţi. 

Cât despre noi, de câte ori suna poştaşul la uşă, inima 
începea să ne bată mai repede. Cel puţin asta mi se întâmpla 
mie, dar pot presupune că Poirot trecea prin aceeaşi stare. 

Era destul de nefericit din cauza mersului anchetei. A 
refuzat să plece din Londra, preferind să fie prezent în caz de 
urgenţă. În acele zile de încordare până şi mustaţa lui se 
pleoştise, neglijată de proprietar. 

Cea de-a treia scrisoare a lui ABC sosi într-o vineri, cu poşta 
de zece seara. 

Când am auzit paşii familiari ai poştaşului, m-am ridicat şi 
m-am îndreptat spre cutia poştală. Din câte îmi amintesc, erau 
patru sau cinci scrisori. Ultima avea adresa scrisă cu litere de 
tipar. 

— Poirot, am strigat eu, dar glasul mi s-a stins imediat. 

— A venit? Deschide-o, Hastings! Repede! Orice moment e 
preţios şi trebuie să ne organizăm. 

Am sfâşiat plicul şi, pentru prima oară, Poirot nu m-a mai 
acuzat de neglijenţă; am scos grăbit scrisoarea. 

— Citeşte, m-a îndemnat Poirot. Am citit cu voce tare: 


Mi-e milă de dumneavoastră, domnule Poirot! Nu vă 
pricepeţi atât de bine cum credeati la treburile astea cu 
crimele, nu-i aşa? Oare aţi îmbătrânit? Să vedem dacă vă 
descurcaţi mai bine de data asta, pentru că va fi una 
uşoară. Churston, în data de 30. Încercaţi să faceţi ceva 
în privinţa asta! E cam plictisitor să-mi fie totul atât de 
uşor, să ştiţi! 

Vânătoare plăcută. Al dumneavoastră, 

ABC. 


—  Churston, am exclamat eu năpustindu-mă asupra 
exemplarului nostru din mersul trenurilor. Să vedem unde e! 

— Hastings, m-a întrerupt Poirot cu o voce tăioasă. Când a 
fost scrisă scrisoarea? Există vreo dată? 

Am cercetat hârtia. 

— A fost scrisă pe 27. 

— Am auzit bine, Hastings? A anunţat drept dată a crimei 
ziua de .30? 

— Exact. Să vedem, 30 e... 

— Bon Dieu, Hastings, îţi dai seama? 30 e astăzi! 

Îndreptă degetul arătător către calendarul din perete, în 
timp ce eu mă uitam la ziar să verific. 

— Dar de ce, cum... am bâlbâit eu mirat. 

Poirot culese plicul rupt de pe jos. În mintea mea văzusem 
pentru o clipă că ceva nu era în regulă cu adresa, dar fusesem 
prea nerăbdător să citesc scrisoarea. 

În acea perioadă Poirot locuia la Whitehaven Mansions, iar 
adresa trecută pe plic era: „Domnului Hercule Poirot, 
Whitehorse Mansions”. Într-un colţ era scris: „Destinatarul nu a 
fost găsit la Whitehorse Mansions, EC1, nici la Whitehorse 
Court - încercaţi la Whitehaven Mansions”. 

— Mon Dieu! murmură Poirot. Oare chiar şi norocul îl ajută 
pe acest nebun? Vite, vitet, trebuie să ajungem la Scotland 
Yard. 

Câteva minute mai târziu vorbeam la telefon cu Crome. 
Pentru prima oară, inspectorul cel stăpân pe sine, nu mai 
replică „A, da?” în schimb, îi scăpă o înjurătură printre dinţi. 
Ascultă tot ce aveam să-i spunem, după care încercă să ia 
legătura cu cei din Churston cât mai repede posibil. 


' Repede, repede, (lb. franceză, în original) 


— C'est trop tard!, murmură Poirot. 

— Nu poţi fi sigur de asta, l-am contrazis eu, deşi fără prea 
mare speranţă. 

Se uită la ceas. 

— E 20.20. Mai avem o oră şi 40 de minute. Crezi că ABC a 
aşteptat până acum? 

Am deschis mersul trenurilor, pe care îl scosesem mai 
înainte din raft. 

— Churston, Devon, am citit eu, aflat la 205 km distanţă de 
Paddington. Populaţie: 656 de locuitori. Pare a fi un orăşel. E 
posibil ca omul nostru să nu treacă neobservat acolo. 

— Chiar şi aşa, o altă viaţă va fi luată, murmură Poirot. Ce 
trenuri avem? Bănuiesc că ajungem mai repede cu trenul decât 
cu maşina. 

— Există un tren de noapte, cu vagon de dormit până la 
Newton Abbot, care ajunge acolo la 6.08 A.M., iar la Churston 
la ora 7.15. 

— Pleacă din gara Paddington? 

— Da. 

— Pe ăsta îl luăm, Hastings. 

— Probabil nu vom apuca să aflăm dacă s-a întâmplat ceva. 

— Dacă e să primim veşti proaste, mai contează dacă ne 
parvin acum sau mâine-dimineaţă? 

— Asta aşa e. 

Mi-am strâns câteva lucruri într-o valiză, în timp ce Poirot 
sună încă o dată la Scotland Yard. 

După câteva minute, intră în dormitor şi mă întrebă: 

— Mais qu'est ce que vous faites la? 

— Îţi împachetez lucrurile. M-am gândit că în felul ăsta o să 
câştigăm timp. N 

— Vous éprouvez trop d'émotion’, Hastings. Íți afectează 
mâinile şi mintea. Păi aşa se împachetează o haină? Şi uite ce ai 
făcut cu pijamalele mele. Dacă se varsă şamponul, ce se va 
întâmpla cu hainele mele? 

— Doamne Dumnezeule, Poirot, am strigat eu, vorbim aici 
despre o situaţie de viaţă şi de moarte. Ce mai contează ce se 
întâmplă cu hainele noastre? 


1E prea târziu. (lb. franceză, în original) 
2 Ce faci aici? (lb. franceză, în original) 
Eşti prea emoţionat, (lb. franceză, în original) 


— Nu ai deloc simţul măsurii, Hastings. Nu putem prinde un 
tren mai devreme de ora plecării, iar a strica hainele cuiva nu e 
cea mai bună modalitate de a împiedica o crimă. 

Mi-a smuls valiza din mână şi s-a ocupat personal de 
împachetat. Mi-a spus că vom lua scrisoarea cu noi la 
Paddington, unde avea să ne aştepte cineva de la Scotland 
Yard. 

Când am ajuns pe peron, prima persoană pe care am zărit-o 
a fost inspectorul Crome. 

Răspunse privirii întrebătoare a lui Poirot. 

— Deocamdată n-avem nici o noutate. Toţi oamenii 
disponibili sunt deja acolo, iar persoanele al căror nume începe 
cu litera C sunt anunţate pe cât posibil. Avem o mică şansă. 
Unde e scrisoarea? 

Poirot i-o întinse, iar Crome o examină, înjurând încet 
printre dinţi. 

— Ce ghinion nenorocit! Se pare că tipul are o stea 
protectoare. 

— Nu crezi că adresa a fost scrisă greşit în mod intenţionat? 
i-am sugerat eu. 

Crome clătină din cap. 

— Nu. Are regulile lui, ţicnite, e adevărat, dar le respectă şi 
e mândru de asta. Prevenire corectă. De aici provine şi 
înfumurarea lui. Dacă stau să mă gândesc, sunt sigur că 
muşteriul nostru bea whisky White Horse. 

— Ah, c'est ingénieux ça! comentă Poirot pe un ton 
admirativ, replica ieşindu-i fără voie. Scrie adresa cu sticla în 
faţă. 

— Cam aşa au stat probabil lucrurile, zise Crome. Probabil 
că şi noi am făcut aşa ceva, la un moment dat, fără să ne dăm 
seama. Avea în faţa ochilor cuvântul White şi în loc de haven a 
scris horse. 

Am aflat că şi inspectorul călătorea cu trenul. 

— Chiar dacă, printr-un noroc inexplicabil, nu s-a întâmplat 
nimic, Churston este în mod sigur locul acţiunii. Criminalul 
nostru este sau a fost astăzi acolo. Unul dintre oamenii mei îmi 
va telefona imediat ce se întâmplă ceva. 

Chiar în momentul plecării trenului, am văzut un om 
alergând pe peron. A ajuns în dreptul ferestrei inspectorului şi 
a început să strige la el. 


În timp ce trenul se pusese în mişcare, eu şi Poirot am 
alergat pe culoar până la cuşeta inspectorului şi i-am bătut în 
uşă. 

— Aveţi veşti, nu-i aşa? întrebă Poirot. 

Crome ne răspunse încet: 

— Situaţia e gravă, exact cum ne aşteptam. Sir Carmichael 
Clarke a fost găsit mort, cu ţeasta zdrobită. 

Deşi nu era o persoană foarte cunoscută, Sir Carmichael 
Clarke era totuşi cineva. La vremea lui fusese un faimos 
specialist în boli de gât, iar în momentul retragerii din 
activitate a reuşit să-şi împlinească una dintre cele mai mari 
pasiuni ale vieţii sale - a strâns o frumoasă colecţie de vase şi 
de porţelanuri de China. După câţiva ani, a moştenit o avere 
considerabilă care i-a oferit posibilitatea să investească şi mai 
mult în pasiunea lui. Devenise posesorul uneia dintre cele mai 
faimoase colecţii de artă chinezească. Era căsătorit, dar nu 
avea copii şi trăia într-o casă construită de el, în Devon, în 
apropierea coastei. Nu mergea la Londra decât cu ocazii 
speciale, cum ar fi o vânzare importantă de obiecte de artă. 

Nu trebuia să stai mult pe gânduri pentru a-ţi da seama că 
moartea lui, care venea după cea a tinerei şi drăguţei Betty 
Barnard, avea să facă o adevărată senzaţie în presă. Iar faptul 
că era august şi că ziarele alergau înnebunite după ştiri de 
senzaţie înrăutăţea lucrurile. 

— Eh bien, zise Poirot. Se poate ca publicitatea să facă ceea 
ce eforturile noastre nu au reuşit. Toată ţara îl va căuta acum 
pe ABC. 

— Din păcate, am adăugat eu, este exact ceea ce vrea. 

— Adevărat. Însă acest lucru poate însemna şi pierzania lui. 
Orbit de succes, ar putea deveni neglijent... Asta şi sper - să se 
îmbete cu propria isteţime. 

— Ce lucru ciudat, Poirot, am exclamat eu lovit deodată de o 
idee. Îţi dai seama că acest caz este primul de acest fel la care 
lucrăm împreună? Toate cazurile noastre de până acum au fost 
„crime private”, ca să le spunem aşa. 

— Ai dreptate, prietene. Până acum trebuia să lucrăm din 
interior. Importantă era povestea victimei, iar întrebările 
esenţiale erau: Cine avea de câştigat de pe urma morţii 
respective? Ce posibilităţi aveau cei din jur de a comite crima? 
Intotdeauna a fost vorba despre o crime intime. Dar acum, 


pentru prima oară de când lucrăm împreună, avem de-a face cu 
o crimă impersonală, comisă cu sânge rece. O crimă din 
exterior. 

M-au trecut fiorii. 

— E cam înfricoşător... 

— Da. Mi-am dat seama de la început, de când am citit 
prima scrisoare, că ceva nu era în ordine... 

Poirot făcu un gest de nerăbdare. 

— Nu trebuie să cedezi nervos... Nu e mai rea decât oricare 
altă crimă... 

— E...e... 

— E mai rău să iei viaţa unui străin decât pe cea a cuiva 
apropiat şi drag ţie, cineva care are încredere în tine, de 
exemplu? 

— E mai rău pentru că e nebun... 

— Nu, Hastings. Nu e mai rău. E numai mult mai complicat. 

— Nu sunt de acord cu tine. E infinit mai înfricoşător. 

Hercule Poirot continuă, pe gânduri: 

— Ar trebui să-l descoperim mai uşor pentru că e nebun. O 
crimă comisă de cineva întreg la minte ar fi mult mai dificil de 
soluţionat. Dacă am putea să-i găsim motivația... Treaba cu 
alfabetul are bubele ei. Dacă aş fi în stare să intuiesc motivația, 
atunci totul ar fi foarte simplu... 

Scutură din cap. 

— Aceste crime nu trebuie să continue. Trebuie să 
descopăr adevărul cât mai curând... Hai, Hastings, 
încearcă să dormi, pentru că mâine vom avea multe de 
făcut. 


Capitolul 15 - SIR CARMICHAEL CLARKE 


Churston e mărginit de Brixham, pe de-o parte, de Paignton 
şi de Torquay, pe de altă parte, şi se află la jumătatea drumului 
către Torbay. Până acum 10 ani era doar un golfuleţ, în care 
puteau fi zărite câteva întinderi verzi şi câteva ferme pe ici, pe 
colo, răsfirate până la mare. În ultimii ani se construise însă 
masiv între Churston şi Paignton, iar coasta era acum animată 
de prezenţa unor case, a unor vile, a drumurilor noi etc. 

Sir Carmichael Clarke cumpărase un teren de vreo 2 acri, 
aproape de mare. Casa avea un design modern - un dreptunghi 
alb care nu displăcea ochiului. Cu excepţia celor două galerii 
care adăposteau colecţia de artă, casa nu era foarte mare. 

Am sosit cam pe la 8 dimineaţa. Un poliţist local ne aştepta 
la gară şi ne puse au couranti! cu situaţia. 

Din câte am înţeles, Sir Carmichael Clarke obişnuia să se 
plimbe în fiecare seară, după cină. Când poliţia a sunat, puţin 
după ora 23, Sir Carmichael nu se întorsese încă acasă. Având 
în vedere că se plimba prin aceleaşi locuri, n-a durat mult până 
când o patrulă i-a descoperit cadavrul. Moartea fusese cauzată 
de o lovitură puternică în ceafă, aplicată cu un instrument greu. 
Un mers al trenurilor ABC fusese lăsat deschis şi cu faţa în jos 
pe cadavru. Am ajuns la Combeside (casa defunctului) după ora 
8. Ne-a deschis un majordom bătrân, ale cărui mâini 
tremurânde şi faţă răvăşită trădau cât de mult îl afectase 
tragedia. 

— Bună dimineaţa, Deveril, îl salută ofiţerul. 

— Bună dimineaţa, domnule Wells. 

— Domnii sunt de la Londra, Deveril. 

— Poftiti, vă rog! Ne-a condus într-o sufragerie mare, în 
care era servit micul dejun. Mă duc să-l chem pe domnul 
Franklin. 

După câteva minute intră un bărbat blond, cu faţa bronzată. 

Era Franklin Clarke, unicul frate al victimei. Avea mina unui 
om absolut pregătit pentru astfel de situaţii. 

— Bună dimineaţa, domnilor. 

Inspectorul Wells făcu prezentările. 


1 La curent (lb. franceză, în original) 


— Domnul este inspectorul Crome de la Departamentul 
criminalistic, domnul Hercule Poirot şi... ăăă, căpitanul Hayter. 

— Hastings, l-am corectat eu cu răceală. 

Franklin Clarke dădu mâna cu fiecare dintre noi, profitând 
de ocazie pentru a ne măsura din priviri. 

— Vă rog să poftiţi la micul dejun şi vom discuta în timp ce 
mâncăm. 

Nimeni nu avu nimic împotrivă, aşa că, în curând ne 
bucuram de excelentele bucate - ouă, şuncă şi cafea. 

— Inspectorul Wells, începu Franklin Clarke, mi-a spus câte 
ceva despre întâmplarea de aseară, deşi mie mi se pare una 
dintre cele mai incredibile poveşti pe care le-am auzit. Este 
adevărat, inspectore Crome, că fratele meu este victima unui 
criminal în serie, care se află la al treilea asasinat şi de fiecare 
dată lasă câte un mers al trenurilor ABC lângă victimă? 

— Cam aşa stau lucrurile, domnule Clarke. 

— Dar de ce? Ce beneficiu poţi scoate dintr-o astfel de 
crimă, chiar şi având cea mai diabolică imaginaţie? 

Poirot îi aprobă spusele cu un gest. 

— Aţi nimerit-o la fix, domnule Franklin. 

— La acest nivel n-are nici un sens să mai alergăm după 
motive, domnule Clarke, zise inspectorul Crome. Este vorba 
despre un om bolnav psihic, şi, pentru că am ceva experienţă în 
astfel de cazuri, vă pot spune că motivele sunt în mare parte 
aberante. E vorba despre o dorinţă de afirmare a propriei 
personalităţi, de a creşte în ochii publicului, pe scurt: de a fi 
celebru, de a deveni cineva. 

— Aşa este, domnule Poirot? 

Clarke nu era foarte convins, iar faptul că îi ceru o 
confirmare lui Poirot nu fu pe placul lui Crome, care se 
încruntă. 

— Perfect adevărat, replică prietenul meu. 

— În orice caz, un astfel de om poate fi prins destul de 
repede, zise Clarke, rămas pe gânduri. 

— Vous croyez” De obicei, ces gens la sunt isteţi. Şi 
trebuie ţinut cont de faptul că aceşti oameni au de obicei toate 
avantajele nesemnificativului - de obicei trec neobservaţi, sunt 
ignoraţi sau chiar luaţi în râs! 


' Credeţi? (lb. franceză, în original) 
2 Aceşti oameni (lb. franceză, în original) 


— Îmi puteţi da câteva informaţii, vă rog, domnule Clarke? 
interveni Crome în conversaţie. 

— Cum să nu! 

— Fratele dumneavoastră era în apele lui, ieri? A primit 
vreo scrisoare neaşteptată sau vreo veste care să-l tulbure? 

— Nu. S-a comportat absolut normal. 

— Deci nu era supărat sau îngrijorat. 

— Scuzaţi-mă, inspectore, dar n-am afirmat asta. Supărarea 
şi îngrijorarea erau lucruri obişnuite în cazul fratelui meu. 

— De ce? 

— Poate nu ştiţi, dar cumnata mea, Lady Clarke, stă foarte 
prost cu sănătatea. Între noi fie vorba, are un cancer incurabil 
şi nu mai are mult de trăit. Starea ei l-a afectat foarte mult pe 
fratele meu. Eu m-am întors de curând din est şi am fost şocat 
de cât de mult s-a schimbat. 

Poirot strecură o întrebare. 

— Dacă presupunem că fratele dumneavoastră ar fi fost 
găsit mort pe marginea prăpastiei sau împuşcat cu un pistol 
alături, la ce v-aţi fi gândit prima oară? 

— Sincer să fiu, m-aş fi gândit că s-a sinucis, răspunse 
Clarke. 

— Encore!! exclamă Poirot. 

— Ce vreţi să spuneţi? 

— Un lucru care se repetă. Nu mă luaţi în seamă. 

— Oricum, nu e vorba despre sinucidere, interveni Crome 
tăios. Am înţeles, domnule Clarke, că fratele dumneavoastră 
obişnuia să se plimbe în fiecare seară. 

— Aşa este. 

— Chiar în fiecare seară? 

— Nu şi dacă ploua, normal. 

— Şi toată lumea din casă îi cunoştea acest obicei? 

— Bineînţeles. 

— Şi în afara casei? 

— Nu prea înţeleg ce vreţi să spuneţi. E posibil ca 
grădinarul să fi ştiut acest lucru. 

— Dar în sat? 

— La drept vorbind, aici nu e chiar un sat. Există un oficiu 
poştal şi câteva cabane la Churston Ferrers, dar nu există un 
sat propriu-zis sau magazine. 


' Iarăşi! (lb. franceză, în original) 


— Bănuiesc că un străin ar fi uşor observat într-un loc ca 
ăsta, nu? 

— Dimpotrivă! În august, locul se umple de străini. Vin în 
fiecare zi de la Brixham, sau de la Torquai, sau de la Paignton, 
cu maşina, cu autobuzul ori pe jos. Broadsands, care e acolo jos 
(arătă cu degetul direcţia) e o plajă foarte populară, la fel ca 
Elbury Cove - care e un loc recunoscut pentru frumuseţea lui, 
iar oamenii merg acolo la picnic. Mi-aş dori să nu mai vină, 
pentru că nici nu vă imaginati ce loc liniştit şi mirific este acest 
ţinut în iunie şi la începutul lui iulie. 

— Prin urmare, nu credeţi că un străin ar putea fi remarcat? 

— Dacă nu ar părea în toate minţile, probabil ar fi luat la 
ochi. 

— Omul nostru nu pare nebun, preciză Crome cu siguranţă. 
Trebuie să înţelegeţi, domnule Clarke, că acest om a spionat pe 
aici şi a aflat probabil de obiceiul defunctului de a se plimba în 
fiecare seară. Presupun că ieri nu a venit nici un străin să 
întrebe de Sir Carmichael Clarke. 

— Din câte ştiu eu, nu, dar o să-l întreb pe Deveril. 

Sună, după care îl chestionă pe majordom. 

— Nu, domnule, n-a fost nimeni să-l vadă pe Sir Carmichael 
şi nici n-am observat pe nimeni care să dea târcoale. Nici 
slujitoarele n-au văzut pe nimeni, pentru că le-am întrebat deja. 

Majordomul aşteptă câteva secunde, după care întrebă: 

— Mai doriţi ceva, domnule? 

— Nu, Deveril, poți pleca. 

Majordomul se retrase, făcându-i loc unei tinere să intre. 

Franklin Clarke se ridică în timp ce ea se apropie. 

— V-o prezint pe domnişoara Grey, domnilor, secretara 
fratelui meu. 

Atenţia mi-a fost pe loc atrasă de frumuseţea scandinavă a 
fetei. Avea un păr de culoarea cenuşii, ochi verde-deschis şi o 
strălucire aproape transparentă a pielii, specifică norvegienilor 
şi suedezilor. Avea în jur de 27 de ani şi părea la fel de eficientă 
pe cât era de decorativă. 

— Pot să vă fiu de folos? întrebă ea în timp ce lua loc la 
masă. 

Clarke îi întinse o ceaşcă de cafea, însă fata o refuză. 

— Vă ocupați de corespondenţa lui Sir Carmichael? întrebă 
Crome. 


— Da. 

— Bănuiesc că n-a primit niciodată una sau mai multe 
scrisori semnate ABC? 

— ABC? Nu, sunt sigură că nu. 

— N-a spus că a văzut vreun străin în timpul plimbărilor lui 
din ultima vreme? 

— Nu. N-a menţionat aşa ceva. 

— Dar dumneavoastră, aţi observat vreun străin? 

— N-am văzut pe nimeni dând târcoale casei, dar sunt multe 
persoane despre care s-ar putea spune că rătăcesc pe aici în 
acest anotimp. Sunt oameni care se plimbă fără nici o ţintă de-a 
lungul golfului sau pe plajă. Practic, aproape toţi cei văzuţi pe 
aici în această perioadă a anului sunt străini. 

Poirot căzu pe gânduri. 

Inspectorul Crome ceru să fie condus pe ruta plimbărilor lui 
Sir Carmichael. Franklin Clarke deschise calea prin uşa de la 
terasă, iar domnişoara Grey ne însoţi. 

Eu am rămas cu ea puţin mai în spatele celorlalţi. 

— Cred că aţi avut un şoc puternic, am intrat eu în vorbă. 

— E de necrezut. Tocmai mă băgasem în pat, aseară, când a 
sunat poliţia. Am auzit voci jos, aşa că am coborât să văd ce se 
întâmplă. Deveril şi domnul Clarke îşi pregăteau lanternele. 

— La ce oră se întorcea de obicei Sir Carmichael de la 
plimbare? 

— Cam pe la zece fără un sfert. Intra de obicei pe uşa din 
lateral şi uneori se ducea direct la culcare, alteori mergea în 
galerie. De aceea, dacă poliţia nu suna, probabil nu s-ar fi 
observat că lipseşte decât de dimineaţă. 

— Probabil că soţia lui e foarte afectată, nu-i aşa? 

— Lui Lady Clarke i se administrează morfină de ceva timp. 
Cred că e prea ameţită ca să-şi dea seama de ce se mai 
întâmplă în jur. 

Am ieşit către golf printr-o poartă a grădinii. La o cotitură, 
am sărit un gărduleţ şi am ajuns pe o potecă sinuoasă şi 
abruptă. 

— Cărarea asta duce spre Elbury Cove, explică Franklin 
Clarke. Dar acum doi ani au făcut un nou drum, prin care se 
ajunge acolo pornind de la drumul principal către Broadsands, 
aşa că, acum, poteca este practic nefolosită. 


Am coborât pe cărare, iar la capătul acesteia am dat de alta 
care conducea, printre crengi şi printre rugi, către mare. Brusc 
ne-am trezit pe o movilă de verdeață, care cobora spre mare, 
dând într-o plajă cu pietre albe, strălucitoare. De jur împrejur 
erau copaci de un verde-închis. Era un loc încântător - alb, 
verde-închis şi albastru safir! 

— Ce frumos! am exclamat eu. 

Clarke se întoarse către mine, însufleţit. 

— Nu-i aşa? Oare de ce s-or duce oamenii în străinătate, pe 
Riviera, când au un astfel de loc? Am umblat şi eu puţin prin 
lume şi, pe cuvântul meu, n-am văzut niciodată ceva mai 
frumos! 

Apoi, puţin ruşinat de ieşirea lui, reluă pe un ton mai serios: 

— Pe aici se plimba fratele meu, serile. Venea până în acest 
loc, apoi se întorcea pe potecă, o lua la dreapta în loc de stânga 
şi traversa câmpul până ajungea înapoi la casă. 

Am pornit-o pe acest traseu până când am ajuns într-un loc 
de lângă gardul viu, aflat la jumătatea câmpului unde fusese 
găsit trupul neînsufleţit. 

Crome dădu din cap a înţelegere. 

— Destul de uşor. Bărbatul a stat aici, în întuneric, iar 
fratele dumneavoastră probabil n-a observat nimic până în 
momentul în care a fost lovit. 

Fata, aflată lângă mine, se cutremură de spaimă. 

Franklin Clarke spuse: 

— Calmează-te, Thora. E destul de greu, dar nu trebuie să 
neglijăm faptele. 

Thora Grey - numele i se potrivea. 

Ne-am întors acasă, unde fusese adus şi corpul după 
prealabilele fotografii. 

În timp ce urcam scara largă, doctorul ieşi dintr-o cameră 
cu o geantă neagră în mână. 

— Vreţi să ne spuneţi ceva, doctore? întrebă Clarke. 

Doctorul ridică din umeri. 

— E un caz foarte simplu, dar o să păstrez detaliile de 
specialitate pentru anchetă. Oricum, n-a suferit, iar moartea a 
fost probabil instantanee. 

Dădu să plece. 

— O să merg să văd ce face Lady Clarke. 


O soră medicală ieşi dintr-o cameră mai îndepărtată de pe 
culoar, iar doctorul o urmă. 

Am intrat în camera de unde ieşise doctorul. 

Eu am ieşit destul de repede. Thora Grey încă mai stătea la 
capătul scărilor cu o expresie ciudată pe faţă. 

— Domnişoară Grey, am întrebat eu, vă simţiţi bine? 

Mă privi. 

— Mă gândeam la D. 

— La D? 

M-am uitat la ea total nedumerit. 

— Da. Următoarea crimă. Trebuie făcut ceva. Trebuie să-l 
opriţi. _ 

Clarke ieşi din cameră în urma mea. Întrebă: 

— Ce trebuie oprit, Thora? 

— Crimele astea odioase. 

— Da, aprobă el încleştându-şi maxilarele. Aş vrea să discut 
cu domnul Poirot cândva... Crome e bun de ceva? 

Întrebarea căzu pe neaşteptate. l-am replicat că se 
presupunea că e un poliţist foarte isteţ. Probabil că tonul meu 
nu a fost atât de entuziast pe cât ar fi trebuit. 

— Are un fel de-a fi al naibii de ofensiv, zise Clarke. Pare că 
ştie tot, dar ce ştie de fapt? Nimic mai mult decât ce ştim şi noi. 

Tăcu ceva timp apoi reluă: 

— Domnul Poirot e persoana potrivită. Am un plan pe care-l 
vom discuta mai târziu. 

Înaintă pe culoar şi bătu la uşa pe care intrase doctorul. 

Am avut un moment de ezitare. Fata privi în gol. 

— La ce vă gândiţi, domnişoară Grey? 

Îşi ridică privirea către mine. 

— Mă întreb unde se află el acum... mă refer la criminal. 
Nici n-au trecut 12 ore de când a ucis... Of! 

Există oare clarvăzători adevăraţi care să vadă unde e acum 
şi ce face... 

— Poliţia îl caută... am început eu. 

Banalitatea spuselor mele rupse vraja, iar Thora Grey îşi 
reveni. 

— Da, aprobă ea, bineînţeles. 

Se întoarse şi cobori scara. Am mai rămas puţin cântărind în 
minte vorbele ei. ABC... 

Unde era acum... ? 


Capitolul 16 - ÎN AFARA POVESTIRII CĂPITANULUI 
HASTINGS 


Domnul Alexander Bonaparte Cust ieşi odată cu restul 
spectatorilor din Torquay Palladium, unde urmărise un film 
extrem de emoţionant, Not a Sparrow... 

Clipi puţin mai des ca să se obişnuiască cu soarele după- 
amiezii, apoi se uită în jur cu aerul său de câine pierdut. 

Îşi spuse: „E o idee...” 

Băieţii care vindeau ziare treceau strigând: 

— Ultimele noutăţi... Criminalul în serie la Churston... 

Aveau pancarte pe care era scris: 


CHURSTON. CRIMĂ. ULTIMA ŞTIRE. 


Domnul Cust se căută în buzunar, găsi o monedă şi cumpără 
un ziar. Nu-l deschise imediat. Intră în Princess Gardens, se 
îndreptă încet către un umbrar aflat cu faţa către portul 
Torquay, unde se aşeză şi deschise ziarul. 

Era scris cu majuscule: 


SIR CARMICHAEL CLARKE A FOST UCIS. 
TRAGEDIE TERIBILA LA CHURSTON. OPERA UNUI 
CRIMINAL IN SERIE. 


Şi dedesubt: 


Acum o lună, Anglia a fost şocată şi zguduită de 
moartea unei tinere, Elizabeth Barnard, la Bexhill. 
Trebuie amintit că un mers al trenurilor ABC are 
legătură cu cazul. Un astfel de ABC a fost găsit şi lângă 
cadavrul lui Sir Carmichael Clarke, iar poliţia crede că 
ambele crime au fost comise de aceeaşi persoană. E 
posibil ca un criminal în serie să se plimbe nestingherit 
prin staţiunile noastre?... 


Un tânăr cu pantaloni de flanelă şi în cămaşă albastru 
strălucitor, marca Aertex, care stătea lângă domnul Cust, 
comentă: 

— Urâtă poveste, nu-i aşa? Domnul Cust tresări. 


— Da, foarte urâtă... 

Tânărul observă că mâinile îi tremurau atât de tare încât 
abia mai putea ţine ziarul. 

— Niciodată nu ştii cum stau lucrurile cu nebunii ăştia, zise 
tânărul cu chef de vorbă. Mai ales că nu-ţi dai seama 
întotdeauna că sunt duşi cu pluta. De cele mai multe ori arată 
la fel ca mine sau ca dumneavoastră... 

— Probabil aşa este, răspunse domnul Cust. 

— Aşa este. În unele cazuri războiul e de vină că au devenit 
aşa. 

— Cred... cred că aveţi dreptate. 

— Nu-mi plac războaiele, mai spuse tânărul. Domnul Cust se 
întoarse spre el. 

— Nici mie nu-mi place ciuma, boala somnului, foametea, 
cancerul... şi cu toate astea se întâmplă tot timpul! 

— Războiul poate fi prevenit, afirmă tânărul foarte convins. 

Domnul Cust începu să râdă şi nu se opri ceva timp. 

Tânărul începu să se alarmeze puţin. 

„Cred că mogul e un pic ţicnit”, se gândi el. 

Spuse cu voce tare: 

— Îmi cer scuze că vă întreb, dar aţi fost în război, nu-i aşa? 

— Da, am fost şi m-a bulversat total. Capul meu nu maie 
acelaşi, de atunci. Mă doare, ştii, mă doare îngrozitor. 

— Îmi pare rău să aud asta, zise tânărul uimit. 

— Uneori de-abia îmi mai dau seama ce fac... 

— Da? Eu trebuie să plec, spuse tânărul ridicându-se în 
grabă. 

Ştia la ce să se aştepte atunci când oamenii începeau să 
vorbească despre sănătatea lor. 

Domnul Cust rămase cu ziarul. 

Citi şi răsciti ştirea... 

Oamenii treceau prin faţa lui şi majoritatea vorbeau despre 
crimă. 

— Oribil... crezi că are vreo legătură cu chinezii? Chelneriţa 
aceea nu lucra într-o cafenea chinezească? 

— De fapt s-a întâmplat în golf... 

— Eu am auzit că pe plajă... 

— ... dar, dragă, am luat ceaiul la Elbury chiar ieri... 

— ... poliţia e sigură că-l va prinde... 

— ... se pare că va fi arestat dintr-un moment în altul... 


— ... cel mai probabil e în Torquay... cum o chema pe 
cealaltă femeie pe care a ucis-o... 

Domnul Cust îndoi ziarul şi îl lăsă pe bancă, după care se 
ridică şi se îndreptă, mecanic, spre oraş. 

Pe lângă el treceau fete, în alb, în roz şi în albastru, cu 
fuste şi cu rochii de vară. Râdeau, chicoteau şi îi măsurau 
din priviri pe bărbaţii pe lângă care treceau. 


Capitolul 17 - TRECEREA TIMPULUI 


Odată cu asasinarea lui Sir Carmichael Clarke, misterul 
cazului ABC îşi atinse apogeul. Ziarele nu mai conteneau să 
scrie despre asta şi se raporta descoperirea a tot felul de 
„indicii”. Arestările erau anunţate ca fiind iminente şi existau 
fotografii cu orice persoană sau loc legate într-un fel sau altul 
de criminal. Era interogat oricine dorea să fie interogat şi până 
şi în Parlament se puneau întrebări. 

Crima din Andover era acum pusă în legătură cu celelalte 
două. 

Scotland Yard-ul era de părere că publicitatea intensă era 
cea mai bună cale de a-l prinde pe criminal, întreaga populaţie 
a Marii Britanii se transformă într-o armată de copoi amatori. 

Daily Flicker avu marea inspiraţie de a folosi următorul 
titlu: 


POATE FI LA TINE ÎN ORAŞ! 


Bineînţeles, Poirot se afla în mijlocul evenimentelor. 
Scrisorile primite de el fură publicate şi fotocopiate. Era acuzat 
de mulţime pentru că nu prevenise crimele şi era apărat de 
perspectiva unei apropiate descoperiri a criminalului. 
Reporterii îi agasau necontenit pentru interviuri. 


Domnul Poirot declară astăzi. 


Un astfel de titlu era urmat de obicei de o jumătate de 
coloană de imbecilităţi. 


Domnul Poirot comentează gravitatea situaţiei. 

Domnul Poirot pe calea succesului. 

Căpitanul Hastings, bunul prieten al domnului Poirot, 
a declarat reprezentantului nostru special... 


— Poirot, te rog să mă crezi că nu am spus niciodată aşa 
ceva, strigam eu de fiecare dată. 
Poirot îmi răspundea cu blândeţe: 


— Ştiu, Hastings, ştiu. Între cuvântul vorbit şi cel scris 
există o prăpastie uimitoare. Există o modalitate de a învârti 
frazele astfel încât sensul iniţial se poate pierde cu totul. 

— N-aş vrea să crezi că am spus... 

— Nu-ţi mai face atâtea probleme, pentru că toate astea n- 
au nici o importanţă. Ba dimpotrivă, e posibil ca toate aceste 
imbecilităţi să ne fie de ajutor. 

— În ce fel? 

— Eh bien, zise Poirot, cu înverşunare, dacă nebunul nostru 
citeşte ce se presupune că am declarat în Daily Blague astăzi, 
poate că îşi va pierde respectul pentru mine ca adversar! 

Poate las impresia că nu a fost făcut nimic concret în 
ceea ce priveşte investigația. Dimpotrivă, Scotland Yard- 
ul şi poliţia locală din diferite regiuni au cercetat fără 
întrerupere anumite mici piste. Au fost cercetate 
minuţios hoteluri, pensiuni, oameni care închiriază 
locuinţe - şi toate acestea în perimetrul unde se pe- 
trecuseră crimele. Sute de poveşti spuse de oameni care 
au văzut „un om care arăta ciudat şi spiona din priviri” 
sau „un om cu o înfăţişare sinistră care se plimba prin 
împrejurimi”, au fost verificate şi răsverificate. Nu a fost 
neglijată nici cea mai mică şi mai vagă informaţie. 
Trenuri, autobuze, tramvaie, hamali din gări, conductori 
de locomotivă, chioşcuri de ziare, papetari - toţi şi toate 
au trecut printr-o serie neîncetată de interogatorii şi de 
verificări. 

Poliţia a reţinut vreo două duzini de suspecți până ce aceştia 
au reuşit să-şi justifice alibiul pentru nopţile respective. 

Rezultatul cercetărilor nu era chiar întru totul nul. Anumite 
declaraţii erau ţinute minte şi considerate ca fiind valoroase, 
însă fără mai multe indicii se dovedeau a nu conduce nicăieri. 

În timp ce Crome şi colegii lui se zbăteau necontenit, Poirot 
îmi părea destul de relaxat. Ne mai luam la harţă din când în 
când pe această temă. 

— Dar ce ai vrea să fac, prietene? Cercetările de rutină sunt 
specialitatea poliţiei, nu a mea. Dacă ar fi după tine, aş alerga 
ca un câine, tot timpul. 

— În schimb, stai acasă ca un, ca un... 


— Ca un om înţelept! Puterea mea stă în creier, Hastings, 
nu în picioare! Deşi ţie ţi se pare că sunt cu mintea aiurea, eu 
mă gândesc. 

— Te gândeşti? am strigat eu. Avem vreme de căzut pe 
gânduri? 

— Da. De o mie de ori da! 

— Dar ce câştigi prin aceste reflecţii? Ştii elementele celor 
trei cazuri pe de rost. 

— Nu mă gândesc la fapte, ci la mintea criminalului. 

— Mintea unui nebun! 

— Tocmai. Şi de aceea nu poate fi înţeleasă cât ai bate din 
palme. Când voi ştii cum e criminalul, atunci voi reuşi să aflu 
cine e. Şi, cu cât trece timpul, aflu mai multe. După crima de la 
Andover, ce ştiam despre el? Aproape nimic. După Bexhill? 
Puțin mai mult. După Churston? Şi mai mult. Am început să văd 
- nu ceea ce ţi-ar plăcea tie să vezi - trăsăturile unei fețe, ci pe 
cele ale unei minți. O minte care se mişcă şi lucrează în anu- 
mite direcţii. După următoarea crimă... 

— Poirot! 

Prietenul meu mă privi cu tristeţe. 

— Ei bine, da, Hastings, sunt aproape sigur că va mai urma 
o crimă. Multe lucruri depind de Ja chance. Până în prezent, 
acest inconnu! a avut noroc. Dar poate că de data asta se 
întoarce roata. Crima este un lucru revelator, încearcă să-ţi 
schimbi metodele, gusturile, obiceiurile, iar atitudinile şi 
sufletul tău se vor reflecta în acţiunile tale. Există indicii 
confuze, care mă fac să cred uneori că acolo lucrează două 
inteligente, însă totul va prinde contur în curând, iar eu voi şti. 

— Cine este? 

— Nu, Hastings, n-o să-i ştiu numele şi adresa! Voi şti ce fel 
de om este... 

— Şi după aceea? 

— Et alors, je vais a la peche.? 

În timp ce eu făcusem o faţă destul de nedumerită, el 
continuă: 

— Înţelegi tu, Hastings, un pescar profesionist ştie exact ce 
fel de momeală trebuie să ofere peştelui său, iar eu exact asta 
voi face. 

— Şi apoi? 

— Şi apoi? Şi apoi? Eşti la fel de enervant ca şi arogantul de 
Crome cu eternul lui „A, da?”. Eh bien, şi apoi va muşca 
momeala şi cârligul, iar noi îl vom prinde... 

— Şi în tot acest timp oamenii vor muri în stânga şi-n 
dreapta. i 

— Trei oameni. Iar săptămânal se petrec... câte? In jur de 
120 de accidente de maşină? 

— Asta e altă poveste. 

— Pentru cei care mor e probabil acelaşi lucru. Pentru 
ceilalţi, rude, prieteni există o diferență, dar în acest caz e 
totuşi ceva care mă bucură. 

— Pentru Dumnezeu, să auzim ce prilej de bucurie îţi 
provoacă aceste crime. 

— Inutil să fii sarcastic. Mă bucur că nu există nici o 
încercare de a-i prejudicia pe nevinovaţi. 

— Şi nu e mai rău? 

— Ín nici un caz! Nimic nu e mai rău decât să trăieşti într-o 
atmosferă de suspiciune - să simţi că eşti urmărit de cei dragi, 
a căror dragoste se poate preschimba în frică. Nimic nu e mai 
îngrozitor decât să-i bănuieşti pe cei apropiaţi, e o adevărată 
otravă. Cel puţin, nu-l putem învinui pe ABC că a otrăvit vieţile 
unor nevinovaţi. 

— În curând îi vei găsi şi scuze, am replicat eu amărât. 

— De ce nu? Poate că el se crede perfect îndreptăţit, iar noi 
putem sfârşi prin a avea compasiune pentru felul lui de a vedea 
lucrurile. 

— Hai să fim serioşi, Poirot! 

— Of! Te-am şocat. Mai întâi cu inerția şi apoi cu părerile 
mele. 

Am dat din cap fără să-i răspund. 

— Cu toate acestea, reluă Poirot după un timp, am un 
proiect care te va mulţumi, având în vedere că e activ, nu pasiv. 
În plus, va implica multă conversaţie şi practic nici un gând. 

Nu prea îmi plăcu tonul lui. 

— Despre ce e vorba? am întrebat prudent. 

— Să scoatem de la prietenii, de la rudele şi de la servitorii 
victimelor tot ce ştiu. 

— li suspectezi că au ascuns ceva? 


— Nu intenţionat. Dar a spune tot ce ştii, implică în- 
totdeauna nişte selecții. Dacă te-aş ruga să-mi spui ce ai făcut 
ieri, probabil mi-ai spune: „M-am trezit la 9, am luat micul 
dejun la şi jumătate, am mâncat ouă cu şuncă şi cafea, am fost 
la club etc.”. Dar n-ai include: „Mi-am rupt o unghie şi a trebuit 
s-o tai. Am sunat să mi se aducă apă pentru bărbierit. Am 
vărsat puţină cafea pe mine. Mi-am periat pălăria înainte să mi- 
o pun”. Nimeni nu poate spune chiar tot. Aşa că selectăm. Când 
vine vorba despre o crimă, oamenii selectează ceea ce cred ei 
că este important. Dar, sincer, se înşeală! 

— Şi cum poţi ajunge la lucrurile esenţiale? 

— Simplu, după cum tocmai am spus, prin conversaţie. 
Vorbind! Discutând despre o anumită întâmplare, sau persoană, 
sau zi de mai multe ori, pot apărea amănunte noi. 

— Ce fel de amănunte? 

— Detalii pe care în mod normal nu le ştiu sau pe care n-aş 
vrea să le aflu. Dar a trecut destul timp pentru ca lucrurile 
obişnuite să-şi reia cursul. Este împotriva legilor matematice ca 
în trei cazuri de crimă să nu existe nici un fapt sau o frază care 
să lumineze lucrurile. Nişte întâmplări banale, o remarcă 
obişnuită, trebuie să fie ceva! E căutarea acului în carul cu fân, 
dar îţi garantez că în carul cu fân există un ac! 

Spusele lui mi se părură extrem de vagi. 

— Nu înţelegi? Simţurile tale nu sunt atât de ascuţite ca ale 
unei servitoare. 

Mi-a arătat o scrisoare, scrisă într-un stil şcolăresc. 


Dragă domnule, sper că-mi veţi ierta îndrăzneala de a 
vă scrie. M-am gândit destul de mult la crimele care au 
urmat după cea a bietei mele mătuşi. Se pare că suntem 
cu toţii în aceeaşi barcă. Am văzut în ziar poza surorii 
tinerei care a fost omorâtă la Bexhill. Mi-am luat inima în 
dinţi şi i-am scris că vin să mă stabilesc la Londra şi am 
întrebat-o dacă o pot vedea pe ea sau pe mama ei. M-am 
gândit că două capete sunt mai bune decât unul singur. 
Nu vreau să cauzez probleme, ci doar să aflu cine este 
acel nemernic şi m-am gândit că, dacă stăm de vorbă, 
poate ne vom da seama de ceva. Tânăra mi-a răspuns 
foarte frumos şi mi-a spus că lucrează la un birou şi 
locuieşte într-un hotel, dar mi-a sugerat să vă scriu şi să 


vă transmit că şi ea s-a gândit la acelaşi lucru ca şi mine. 
Mi-a mai împărtăşit că avem acelaşi necaz şi că ar trebui 
să ne unim forţele. Prin urmare vreau să vă anunţ că vin 
la Londra şi să vă dau adresa mea. 

În speranţa că nu vă deranjez, cu mult respect, 

A dumneavoastră, 

Mary Drower. 


— Mary Drower, spuse Poirot, e o fată foarte inteligentă. 
Luă altă scrisoare. 


— Citeşte asta. 

Era o scrisoare de la Franklin Clarke, prin care acesta 
anunţa că vine la Londra şi că avea să-l sune pe Poirot în ziua 
următoare, dacă nu deranja. 

— Nu dispera, mon ami. Lucrurile încep să se mişte. 


Capitolul 18 - POIROT TINE UN DISCURS 


Franklin Clarke ajunse la ora 3 a după-amiezii următoare şi 
„puse punctul pe i”, fără ocolişuri prealabile. 

— Domnule Poirot, zise el, nu sunt deloc mulţumit. 

— Nu, domnule Clarke? 

— Nu mă îndoiesc că inspectorul Crome este un poliţist 
eficient, dar, sincer, trebuie să recunoaştem că a eşuat. El şi 
aerele lui de om care ştie totul! I-am făcut o aluzie despre 
planul meu prietenului dumneavoastră, la Churston, dar a 
trebuit să mă ocup de lucrurile fratelui meu şi nu prea am fost 
liber până acum. Părerea mea este că trebuie să batem fierul 
cât e cald, domnule Poirot... 

— Este exact ceea ce spune mereu şi Hastings! 

— Eu zic că trebuie să acţionăm şi să ne pregătim pentru 
viitoarea crimă. 

— Deci sunteţi de părere că va mai exista o altă crimă? 

— Dumneavoastră, nu? 

— Ba da! 

— Foarte bine! În cazul ăsta e momentul să ne organizăm. 

— Ce aveţi în minte, mai exact? 

— Domnule Poirot, eu propun să alcătuim un fel de legiune 
specială care să activeze sub conducerea dumneavoastră, 
compusă din prietenii şi din rudele victimelor. 

— Une bonne idee. 

— Mă bucur că sunteţi de acord. Dacă ne unim forţele, simt 
că putem face ceva constructiv. De asemenea, în momentul 
sosirii viitorului avertisment, fiind la faţa locului, poate unul 
dintre noi va reuşi să recunoască pe cineva care a fost prezent 
aproape de scena precedentei crime. 

— Înţeleg ce vreţi să spuneţi şi vă aprob, dar trebuie să 
remarcaţi, domnule Clarke, că rudele şi prietenii celorlalte 
victime nu se învârt în aceleaşi cercuri ca dumneavoastră. Sunt 
persoane care lucrează şi, chiar dacă şi-ar lua un mic 
concediu... 

Franklin Clarke îl întrerupse: 

— Tocmai. Sunt singurul cu dare de mână. Nu că aş fi eu 
însumi bogat, însă fratele meu era un astfel de om, iar eu o să-l 
moştenesc, până la urmă. După cum spuneam, îmi propun să 


finanţez o legiune specială, ai cărei membri să fie plătiţi pentru 
serviciile lor, cu aceeaşi sumă pe care o câştigă în mod 
obişnuit, acoperind şi cheltuielile suplimentare, bineînţeles. 

— Şi cine propuneţi să facă parte din această legiune? 

— Deja m-am ocupat de problemă. De fapt, chiar i-am scris 
domnişoarei Megan Barnard şi trebuie să mărturisesc că ideea 
îi aparţine în parte şi dumneaei. Propun ca din legiune să facem 
parte eu, domnişoara Barnard, domnul Donald Fraser, 
logodnicul fetei moarte. Apoi, ni se poate alătura şi nepoata 
femeii din Andover, a cărei adresă o cunoaşte domnişoara 
Barnard. Nu cred că soţul bătrânei ne poate fi de vreun ajutor, 
având în vedere că-i mai tot timpul beat, cât despre părinţii 
Barnard, sunt cam în vârstă pentru munca de teren. 

— Altcineva? 

— Păi... domnişoara Grey. 

Roşi uşor în timp ce-i pronunţa numele. 

— O! Domnişoara Grey? 

Nimeni nu era capabil să insereze o nuanţă de ironie într-o 
frază mai bine ca Poirot. Deşi avea cam 35 de ani, Clarke păru 
brusc un şcolar timid. 

— Da. Domnişoara Grey era în serviciul fratelui meu de doi 
ani. Ştie ţinutul, oamenii şi tot ce-i pe acolo. Eu am fost plecat 
un an şi jumătate. 

Lui Poirot i se făcu milă de el şi schimbă subiectul. 

— Aţi fost în Orient? În China? 

— Da. Am fost însărcinat de fratele meu să achiziţionez 
anumite lucruri în numele lui. 

— Probabil că a fost foarte interesant. Eh bien, domnule 
Clarke, sunt întru totul de acord cu ideea dumneavoastră. Chiar 
ieri îi spuneam lui Hastings că o apropiere de persoanele pe 
care le-aţi amintit este necesară. E bine să scormonim amintiri, 
să comparăm însemnări, enfin, să vorbim, să vorbim, să vorbim. 
Dintr-o frază banală ar putea ieşi ceva interesant. 

Câteva zile mai târziu Legiunea Specială se reuni acasă la 
Poirot. 

Cum stăteau cuminţi privind către Poirot, care, asemenea 
preşedintelui unei şedinţe, se afla în capul mesei, am început 
să-i cercetez pentru a-mi confirma prima impresie pe care mi-o 
făcuseră. Fetele arătau extraordinar - Thora Grey, cu minunata 
ei frumuseţe blondă, Megan Barnard, cu intensitatea misterului 


ei şi calmul chipului imobil, ca de indiancă, şi Mary Drower, 
îmbrăcată impecabil cu sacou şi fustă neagră, care-şi păstrase 
privirea inteligentă. Cei doi bărbaţi, Franklin Clarke - înalt, 
bronzat şi vorbăreţ, iar Donald Fraser - reţinut şi tăcut, 
alcătuiau un contrast interesant. 

Poirot, incapabil să rateze o astfel de ocazie, ţinu un mic 
discurs. 

— Mesdames şi messieurs, ştiţi, desigur, de ce ne aflăm aici. 
Poliţia face tot ce-i stă în puteri să dea de criminal, iar eu fac 
acelaşi lucru, în felul meu. Dar, după părerea mea, o unire a 
forţelor celor care sunt direct interesaţi în acest caz şi care le 
cunosc îndeaproape pe victime, poate obţine rezultate mai 
bune decât orice altă investigaţie din afară. 

Există trei victime: o bătrână, o tânără şi un domn în vârstă. 
Un singur lucru îi leagă pe aceşti oameni - faptul că au fost 
omorâţi de aceeaşi persoană. Asta înseamnă că această 
persoană a fost prezentă în trei localităţi diferite şi că a fost 
văzută, mai mult ca sigur, de un număr considerabil de oameni. 
Mai trebuie adăugat că persoana în cauză este într-un stadiu 
avansat de alienare şi că înfăţişarea şi comportamentul său nu 
sugerează aceste lucruri. Acest om şi, deşi am spus „el”, luaţi 
în consideraţie că poate fi vorba şi despre o femeie, posedă 
toate şiretlicurile şi inteligenţa nebuniei. Până acum a reuşit să- 
şi şteargă urmele complet. Poliţia are câteva indicii, dar nimic 
clar de care să se folosească. 

Cu toate acestea, trebuie să existe piste mai puţin vagi. Să 
dăm un exemplu - criminalul nu a ajuns la Bexhill la miezul 
nopţii şi s-a dus să caute pe plajă o domnişoară al cărei nume 
să înceapă cu litera B... 

— Chiar trebuie să amintim de asta? 

Donald Fraser era cel care vorbise, iar cuvintele ţâşniseră 
din el împinse de o furie ţinută până atunci în frâu. 

— Este necesar să vorbim despre absolut tot, domnule, îi 
răspunse Poirot întorcându-se către el. Nu vă aflaţi aici ca să vă 
menajaţi sentimentele, refuzând să vă gândiţi la detalii, ci, dacă 
e necesar, să scormoniţi prin amintiri, pentru a ataca problema 
au fond. După cum spuneam, Betty Barnard nu a fost aleasă 
drept victimă a lui ABC par chance!. A fost vorba de o alegere 
prealabilă şi deci premeditată. Asta înseamnă că a studiat 

terenul dinainte. Sunt amănunte asupra cărora s-a informat - 
cea mai bună oră pentru comiterea crimei de la Andover, 
întreaga mise en scene! de la Bexhill, obiceiurile lui Sir 
Carmichael Clarke la Churston. Eu, unul, refuz să cred că nu 
există nici cel mai mic indiciu care să ne ajute în privinţa 
identificării criminalului. După părerea mea, unul dintre 
dumneavoastră - sau probabil toți — ştie ceva de care nu e 
conştient. Mai devreme sau mai târziu, raportându-vă şi la 
afirmaţiile celorlalţi, ceva va ieşi la lumină, căpătând noi 
semnificaţii. E ca un puzzle - fiecare are câte o piesă aparent 
lipsită de importanţă, dar care, reunită cu celelalte, poate ajuta 
la realizarea întregii figuri. 

— Vorbe! izbucni Megan Barnard. 

— Cum? întrebă Poirot. 

— Tot ce aţi spus până acum sunt numai vorbe care nu 
înseamnă nimic! 

Rosti cuvintele cu acea intensitate disperată pe care o 
asociasem personalităţii sale. 

— Vorbele, domnişoară, sunt învelişul exterior al ideilor. 

— Eu cred că are sens ce-aţi spus, interveni Mary Drower. 
Chiar cred, domnişoară. Uneori, numai când vorbeşti despre 
lucruri ajungi să înţelegi adevărata lor semnificaţie. În mintea 
ta există nişte idei pe care nu le vezi foarte clar, dar faptul că 
vorbeşti despre ele te ajută să le legi şi să le înţelegi. 

— Se spune că vorba e de argint, tăcerea e de aur, dar noi 
trebuie să ţintim exact contrariul, zise Franklin Clarke. 

— Ce spuneţi, domnule Fraser? 

— Mă cam îndoiesc de aplicabilitatea practică a spuselor 
dumneavoastră, domnule Poirot. 

— Tu ce crezi, Thora? întrebă Clarke. 

— Cred că principiul de a vorbi despre întâmplări e 
întotdeauna sănătos. 

— Să zicem, sugeră Poirot, că toţi începeţi să vă amintiţi ce 
s-a întâmplat înaintea crimei. Poate începeţi dumneavoastră, 
domnule Clarke. _ 

— Să vedem... În dimineaţa zilei în care Car a fost ucis, am 
ieşit cu barca. Am prins opt macrouri. A fost minunat în golf. 
Am luat prânzul acasă şi am mâncat tocăniţă irlandeză, din câte 
îmi amintesc. Am tras un pui de somn în hamac. Am luat ceaiul, 

am scris câteva scrisori, am pierdut ocazia de a le trimite cu 
poşta, aşa că am condus până la Paignton pentru a le expedia. 
Am cinat, după care, nu mi-e ruşine să recunosc, am recitit o 
carte a lui E. Nesbit, pe care o adoram în copilărie. Apoi a 
sunat telefonul... 

— E de ajuns. Acum, gândiţi-vă, domnule Clarke, aţi întâlnit 
pe cineva în drumul dumneavoastră către mare, în acea 
dimineaţă? 

— Mulţi oameni. 

— Vă amintiţi ceva despre ei? 

— Absolut nimic, în momentul de faţă. 

— Sunteţi sigur? 

— Păi, îmi amintesc o femeie neobişnuit de grasă, care 
purta nişte ciorapi de mătase cu dungi - fapt care m-a mirat - şi 
care avea doi copii, doi tineri cu un fox terrier, pe plajă, care se 
jucau cu pietre şi... a, da, o fată blondă, care chiuia în timp ce 
se scălda... Ce ciudat cum îţi aminteşti lucrurile! E ca şi cum ai 
developa un film foto. 

— Excelent! Acum să revenim la după-amiază - grădina, 
mersul la poştă... 

— Grădinarul uda florile... Cât despre drumul spre poştă, nu 
am văzut decât un biciclist sau doi şi o femeie netoată care ţipa 
şi-şi apostrofa un prieten. Mă tem că asta e cam tot. 

Poirot se întoarse către Thora Grey. 

— Domnişoară Grey? 

Thora Grey răspunse cu glasul ei limpede, pe un ton 
optimist: 

— M-am ocupat de corespondenţă cu Sir Carmichael de 
dimineaţă, când l-am văzut şi pe îngrijitor. Am scris scrisori şi 
am cusut puţin după-amiază. E greu să-mi amintesc. A fost o zi 
obişnuită. M-am dus la culcare devreme. 

Spre surprinderea mea, Poirot nu mai insistă. Spuse: 

— Domnişoară Barnard, vă puteţi aminti ce s-a întâmplat 
ultima oară când v-aţi văzut sora? 

— Asta a fost cam cu două săptămâni înainte să moară. 
Eram acasă, în weekend. Era frumos afară, aşa că ne-am dus la 
Hastings, la piscină. 

— Despre ce discutaţi, de obicei? 

— Îi spuneam ce aveam pe suflet, zise Megan. 

— Şi altceva? Ea ce vă spunea? 


Fata făcu un efort de memorie. 

— Îmi spunea că a rămas lefteră, pentru că tocmai îşi 
cumpărase o pălărie şi vreo două rochii de vară. Şi puţin despre 
Don... Mi-a mai zis că n-o place pe Milly Higley - asta e fata de 
la cafenea - şi am râs despre femeia aceea, Merrion, 
proprietara localului... Nu-mi amintesc altceva... 

— Nu a spus nimic despre nici un bărbat cu care se vedea? 
lertaţi-mi întrebarea, domnule Fraser. 

— Chiar dacă ar fi fost aşa, mie nu mi-ar fi spus nimic, 
replică Megan pe un ton sec. 

Poirot se întoarse către tânărul roşcat, cu cap pătrăţos. 

— Domnule Fraser, vreau să vă întoarceţi în trecut. După 
cum mi-aţi povestit, în acea seară fatală, aţi fost la cafenea. 
Prima dumneavoastră intenţie a fost să aşteptaţi ca să vedeţi 
când iese Betty Barnard. Vă amintiţi să fi văzut pe cineva în 
timp ce aşteptaţi acolo? 

— Erau mai mulţi oameni care se plimbau prin zonă, dar nu- 
mi amintesc pe nimeni în mod special. 

— Ar trebuie să vă străduiţi mai mult, pentru că, oricât de 
preocupată ar fi mintea, ochiul observă mecanic, dar cu multă 
acuratețe... 

Tânărul repetă cu încăpățânare: 

— Nu-mi amintesc nimic. 

Poirot dădu din cap şi îşi îndreptă atenţia către Mary 
Drower. 

— Presupun că primeaţi scrisori de la mătuşa dum- 
neavoastră? 

— Da, domnule. 

— Când v-a sosit ultima? 

Mary se gândi puţin. 

— Cu două zile înainte de crimă, domnule. 

— Ce vă scria? 

— Spunea că bătrânul diavol o deranja din nou şi că l-a 
trimis la mama dracu' - îmi cer scuze de expresie -, mai spunea 
că mă aşteaptă miercuri (atunci e ziua mea liberă) şi că vom 
merge la film. Urma să fie ziua mea, domnule. 

Ceva, probabil gândul la mica petrecere, o făcu pe Mary să 
lăcrimeze. Abia îşi înăbuşi un suspin, după care îşi ceru scuze. 


— Vă rog să mă scuzaţi, domnule. Nu vreau să plâng, pentru 
că ştiu că nu rezolv nimic, dar gândul că urma să sărbătorim 
împreună m-a întristat. 

— Ştiu cum te simţi, interveni Franklin Clarke. Lucrurile 
mărunte, precum un cadou, sunt cele care ne impresionează cel 
mai mult. Am văzut odată o femeie călcată de o maşină, care 
tocmai îşi cumpărase o pereche nouă de pantofi. Ea zăcea 
acolo, iar din pachetul rupt se zăreau vârfurile pantofilor 
ridicoli, cu toc înalt; imaginea m-a întors pe dos, arătau atât de 
jalnic! 

Megan spuse însufleţindu-se brusc: 

— E adevărat, dureros de adevărat. Acelaşi lucru s-a 
întâmplat după moartea lui Betty. Mama îi cumpărase o 
pereche de ciorapi, chiar în ziua crimei. Biata mama, era atât 
de distrusă, încât am surprins-o plângând deasupra lor. Repeta 
întruna: „l-am cumpărat pentru Betty, iar ea nici măcar nu i-a 
văzut”. 

Vocea îi tremură puţin. Se aplecă înainte, uitându-se ţintă la 
Franklin Clarke. Între ei se înfiripase o simpatie, o fraternitate 
între doi oameni aflaţi la necaz. 

— Ştiu ce vreţi să spuneţi, zise el. Astfel de lucruri îţi fac cel 
mai rău în momentul în care ţi le aminteşti. 

Donald Fraser se mişcă stingherit. 

Thora Grey schimbă subiectul. 

— Nu facem un plan? întrebă ea. 

— Bineînţeles, îşi reveni Franklin Clarke. Cred că atunci 
când va sosi momentul, când vom primi cea de-a patra 
scrisoare, ne vom uni forţele. În aşteptare, poate ar trebui să 
ne încercăm fiecare norocul. Există anumite lucruri, domnule 
Poirot, care merită să fie cercetate? 

— V-aş putea face câteva sugestii, răspunse Poirot. 

— Bine. Îmi voi nota. 

Scoase un carneţel. 

— Vă ascult, domnule Poirot. A... 

— Cred că e posibil ca Milly Higley, chelneriţa, să ştie ceva 
folositor. 

— A - Milly Higley, îşi notă Franklin Clarke. 

— Sugerez două metode de abordare. Dumneavoastră, 
domnişoară Barnard, aţi putea încerca ceea ce se numeşte 
abordarea ofensivă. 


— Presupun că aveţi senzaţia că mi se potriveşte, remarcă 
sec Megan. 

— Provocaţi o ceartă - spuneţi-i că ştiţi că niciodată n-a 
plăcut-o pe Betty şi că sora dumneavoastră v-a spus totul 
despre ea. Dacă nu mă înşel, asta va provoca un potop de 
acuzaţii. Vă va spune ce credea despre Betty! Şi, cine ştie, 
poate răsare ceva interesant. 

— Şi cea de-a doua metodă? 

— Pot să vă sugerez, domnule Fraser, să vă prefaceţi 
interesat de fată? 

— Dacă e necesar. 

— Nu, nu e necesar. E doar o pistă de explorat. 

— Să încerc eu? întrebă Franklin. Am... a... am ceva 
experienţă, domnule Poirot. Lăsaţi-mă să văd ce pot face în 
privinţa tinerei. 

— Aveţi propriile probleme de rezolvat, îi aruncă Thora Grey 
cam tăios. 

Franklin păli puţin. 

— Da, aşa este, încuviinţă el. 

— Tout de meme!, nu cred că aveţi prea multe de făcut 
acolo. Cât despre domnişoara Grey, cred că e mult mai 
potrivită... 

Thora Grey îl întrerupse: 

— Ştiţi, domnule Poirot, eu am plecat definitiv din Devon. 

— Da? Nu ştiam. 

— Domnişoara Grey a fost foarte amabilă să rămână până 
am pus lucrurile în ordine, explică Franklin, dar preferă, în mod 
normal, un post la Londra. 

Poirot le aruncă o privire scrutătoare amândurora. 

— Cum se simte Lady Clarke? întrebă el. Admiram paloarea 
obrajilor domnişoarei Grey, astfel că era să pierd răspunsul dat 
de Clarke. 

— E destul de rău. Apropo, domnule Poirot, aţi putea să vă 
întoarceţi la Devon, pentru a-i face o vizită? Şi-a exprimat 
dorinţa de a vă vedea înainte să plec. E adevărat că uneori nu e 
în stare să primească pe nimeni, dar dacă vreţi, pe cheltuiala 
mea, evident... 

— Cum să nu, domnule Clarke. Poimâine, e bine? 


1 Cu toate acestea (lb. franceză, în original) 


— Bine. O anunţ pe infirmieră să facă aranjamentele 
necesare. 

— Cât despre tine, copila mea, i se adresă Poirot lui Mary, 
cred că ai putea face treabă bună la Andover. Încearcă cu 
copiii. 

— Copiii? 

— Da. Copiii nu vorbesc repede cu străinii, dar tu eşti 
cunoscută acolo unde a trăit mătuşa ta. Poate că au observat pe 
cineva intrând sau ieşind din magazinul mătuşii tale. 

— Dar cu mine şi cu domnişoara Grey cum rămâne? întrebă 
Clarke. Din moment ce am stabilit că nu mai merg la Bexhill. 

— Domnule Poirot, de unde era timbrul pus pe cea de-a 
treia scrisoare? 

— Putney, domnişoară. 

Rămase pe gânduri. 

— SW15, Putney, nu-i aşa? 

— Mă mir că ziarele au publicat adresa atât de corect. 

— Asta înseamnă că ABC ar putea fi londonez? 

— La o primă vedere, da. 

— Poate reuşim să-i distragem atenţia, zise Clarke. Domnule 
Poirot, ce-aţi spune dacă am publica un anunţ de genul: „ABC. 
Urgent, H.P. aproape te-a descoperit. Vreau o sută pentru 
tăcerea mea. X.Y.Z.” Poate am exagerat puţin, dar înţelegeţi 
ideea. Poate îl distragem. 

— Da, ar fi o posibilitate. 

— Poate îl determin să mă ia pe mine drept ţintă. 

— Cred că e o idee prostească şi periculoasă, interveni 
repede Thora Grey. 

— Ce părere aveţi, domnule Poirot? 

— Poate n-ar strica să încercăm, dar cred că ABC e mult 
prea şiret ca să răspundă provocării. 

Poirot zâmbi. 

— Observ, domnule Clarke, fără a dori să vă jignesc, că în 
sufletul dumneavoastră aţi rămas un băieţel. 

Franklin Clarke păru un pic abătut. 

— Ei bine, zise el consultându-şi agenda, avem nişte puncte 
de pornire. 


A - Domnişoara Barnard şi Milly Higley. 
B - Domnul Fraser şi domnişoara Higley. 


C - Copiii din Andover. 
D - Anunţul. 


— Nu sunt sigur că toate acestea ne vor fi de mare ajutor, 
dar măcar vom face ceva în timp ce aşteptăm. 

Se ridică, iar câteva minute mai târziu reuniunea luă 
sfârşit. 


Capitolul 19 - VIA SUEDIA 


Poirot se aşeză în scaunul său, fredonând încet o melodie. 

— Păcat că e atât de inteligentă, murmură el. 

— Cine? 

— Megan Barnard. Mademoiselle Megan. „Vorbe” a aruncat 
ea. Şi-a dat seama pe loc că spusele mele n-aveau nici un sens, 
în timp ce toţi ceilalţi erau prinşi în mreje. 

— Eu cred că a sunat foarte plauzibil. 

— Da, plauzibil - este exact nuanţa pe care a perceput-o. 

— Înseamnă că nu credeai ce spuneai? 

— Ce am spus putea fi comprimat într-o propoziţie scurtă. 
Cu toate astea m-am repetat ad lib, iar domnişoara Barnard a 
fost singura care şi-a dat seama. 

— Dar de ce? 

— Eh bien, pentru bunul mers al lucrurilor! Pentru a-i ameţi 
pe toţi cu senzaţia că avem treabă! Pentru a deschide... cum să 
spun, conversaţia! 

— Totuşi, nu crezi că vorbele tale vor avea vreun ecou? 

— O, tot ce e posibil! Chicoti. În mijlocul tragediei, începem 
comedia. Nu-i aşa? 

— Ce vrei să spui? 

— E vorba despre drama umană, Hastings! Gândeşte 
puţin. lată trei feluri de oameni strânşi laolaltă de o 
tragedie comună. Imediat începe o a doua dramă - tout a 
fait à part!. Îţi aminteşti de primul meu caz din Anglia? A 
fost cu mulţi ani în urmă. Am împăcat doi oameni care se 
iubeau prin simplul fapt de a-l aresta pe unul din ei 
pentru crimă! Nimic altceva nu i-ar fi putut uni! Deşi 
înconjurați de moarte, suntem vii, Hastings... Iar crima, 
din câte am observat, e o bună peţitoare. 

— Serios, Poirot, am exclamat eu scandalizat. Sunt sigur că 
nici unul dintre aceşti oameni nu se gândea la altceva decât... 

— O! Dragul meu prieten! Dar tu? 

— Eu? 

— Mais oui, după ce au plecat, nu te-ai întors de la uşă 
fredonând un cântec? 

— Şi ce găseşti scandalos în asta? 


: Cu totul specială (lb. franceză, în original) 


— Absolut nimic, numai că melodia mi-a sugerat la ce te 
gândeai. 

— Chiar aşa? 

— Da. E foarte periculos să fredonezi un cântec, pentru că 
vorbeşte despre subconştientul tău. Melodia pe care o fredonai 
tu, e, din câte ştiu eu, din perioada războiului. Comme ca, 
începu Poirot să cânte, falsând îngrozitor: 


Uneori iubesc o brunetă, 
Alteori iubesc o blondă 
(Care vine din Paradis via Suedia) 


— Ce poate fi mai evident? Mais je crois que la blonde 
l'emporte sur la brunette! 

— Doamne, Poirot, am strigat eu roşind uşor. 

— C'est tout naturel. N-ai remarcat cum Franklin Clarke s-a 
simţit brusc foarte apropiat de Mademoiselle Megan? Cum s-a 
aplecat s-o privească? Şi ai mai observat cât a deranjat-o acest 
lucru pe Mademoiselle Thora Grey? lar domnul Donald 
Fraser... 

— Poirot, l-am întrerupt, tu eşti un sentimental incurabil. 

— În nici un caz. Tu eşti cel sentimental, Hastings. 

Tocmai mă pregăteam să-l contrazic, când se deschise uşa. 

Spre surprinderea mea, cea care intră fu Thora Grey. 

— Vă rog să mă iertaţi că m-am întors, zise ea calmă. Dar 
cred că v-ar plăcea să aflaţi ceva, domnule Poirot. 

— Cum să nu, domnişoară, vă rog să luaţi loc. 

Se aşeză şi ezită câteva minute înainte de a vorbi. 

— Ei bine, domnule Poirot, domnul Clarke, foarte generos, 
v-a dat de înţeles că am plecat de la Combeside din proprie 
iniţiativă. E un om foarte bun şi loial. Dar lucrurile nu stau 
chiar aşa. Mă hotărâsem să rămân, pentru că sunt multe lucruri 
de făcut referitor la colecţie. Lady Clarke a fost cea care a dorit 
să plec! Nu mă descurc cu banii. E o femeie foarte bolnavă, iar 
mintea ei e tulburată de pastilele care i se dau şi care o fac 
suspicioasă şi capricioasă. A dezvoltat o aversiune faţă de mine 
şi a insistat să plec. 

Nu m-am putut abţine să nu admir curajul fetei. Nu a 
încercat să cosmetizeze situaţia, ci a spus totul direct, cu o 


Dar cred că blonda câştigă în faţa brunetei. (lb. franceză, în original) 


candoare admirabilă. Inima mea s-a umplut de admiraţie şi de 
simpatie. 

— Mi se pare minunat că aţi venit să ne spuneţi asta, am 
precizat eu. 

— Întotdeauna e mai bine să spui adevărul, spuse ea 
zâmbind uşor. Nu vreau să profit de bunăvoința domnului 
Clarke, care e un adevărat cavaler. 

Exista o căldură enormă în spusele ei şi se vedea că-l admiră 
foarte mult pe Franklin Clarke. 

— Aţi fost foarte onestă, mademoiselle, spuse Poirot. 

— Pentru mine e o lovitură, reluă Thora cu obidă. Nu mi-am 
închipuit că Lady Clarke mă urăşte atât de mult. Eu am crezut 
mereu că ţine la mine. Se crispă la faţă. Cât trăieşti, înveţi. Se 
ridică. Cam atât am avut de spus. La revedere! 

Am însoţit-o jos. 

— Frumos din partea ei, am remarcat după ce m-am întors. 
Curajoasă fată! 

— Şi calculată. 

— Ce vrei să spui prin „calculată”? 

— Vreau să spun că are capacitatea de a vedea lucrurile în 
perspectivă. 

L-am privit nedumerit. 

— E o fată încântătoare, am insistat. 

— Care poartă haine foarte frumoase. Crepul acela marocan 
şi gulerul de vulpe argintie sunt dernier crt. 

— Eşti un adevărat chiţibuşar, Poirot. Eu nu observ 
niciodată ce poartă oamenii. 

— Ar trebui să te alături unei colonii de nudişti. 

Mă pregăteam să-i arunc o remarcă mai puţin ortodoxă, 
când Poirot schimbă brusc subiectul: 

— Ştii, Hastings, nu pot să-mi scot din minte faptul că în 
conversaţia noastră de după-amiază s-a spus ceva semnificativ. 
E ciudat, pentru că nu pot să-mi dau încă seama despre ce e 
vorba... E doar o impresie care mi-a trecut prin minte... Ceva 
ce-mi aminteşte de un lucru pe care l-am auzit deja sau pe care 
l-am văzut, sau pe care l-am remarcat ... 

— Ceva de la Churston? 

— Nu, nu la Churston... înainte... Nu mai contează, o să-mi 
amintesc eu... 


Ultima modă (lb. franceză, în original) 


Mă privi (poate nu-l ascultasem cu foarte mare atenţie), 
râse şi începu iar să fredoneze. 

— E un înger, nu-i aşa? Din Paradis, via Suedia... 

— Poirot! Du-te naibii! i-am replicat. 


Capitolul 20 - LADY CLARKE 


Plutea un aer de melancolie adâncă peste Combeside atunci 
când l-am revăzut pentru a doua oară. Probabil senzaţia avea 
legătură şi cu vremea, - era o zi de septembrie umedă, cu miros 
de toamnă în aer -, dar şi cu închiderea pe jumătate a casei. 
Camerele de jos fuseseră ferecate, iar cămăruţa în care am fost 
poftiţi avea un aer închis. 

O infirmieră cu aspect foarte profesional veni spre noi 
trăgând în jos de manşetele scrobite. 

— Domnul Poirot? întrebă ea energic. Sunt sora Capstick. 
Am primit scrisoarea domnului Clarke, prin care mă anunţa că 
sosiți. 

Poirot se interesă de sănătatea lui Lady Clarke. 

— Nu e foarte rău, având în vedere circumstanţele. 

Am presupus că se referea la faptul că femeia era pe 
moarte. 

— Nu sperăm într-o revenire completă, dar un nou 
tratament i-a îmbunătăţit starea. Doctorul Logan e destul de 
mulţumit de evoluţia doamnei. 

— Dar e adevărat că nu-şi va mai reveni niciodată? 

— Nu putem afirma asta cu certitudine, zise sora Capstick, 
puţin agasată de dialog. 

— Presupun că moartea soţului a afectat-o foarte mult. 

— Ştiţi, domnule Poirot, şocul doamnei nu poate fi comparat 
cu cel al unei persoane perfect sănătoase, dacă înţelegeţi ce 
vreau să spun. Pentru Lady Clarke lucrurile sunt confuze. 

— Mă iertati că întreb, dar soţii se înțelegeau bine? 

— Da, erau un cuplu fericit, iar el era tare necăjit din cauza 
stării ei. Iar pentru un doctor situaţia e şi mai grea, pentru că 
nu se poate amăgi cu speranţe false. Cred că acest lucru l-a 
chinuit foarte mult la început. 

— La început? Şi pe urmă? 

— Omul sfârşeşte prin a se obişnui cu orice. Şi apoi, Sir 
Carmichael avea colecţia lui. Un hobby poate constitui o mare 
consolare pentru cineva. Obişnuia să meargă la expoziţii cu 
vânzare, după care el şi domnişoara Grey rearanjau muzeul 
după un nou sistem. 

— A, da, domnişoara Grey. A plecat, nu-i aşa? 


— Da. Îmi pare rău că s-a întâmplat aşa, dar doamnele au 
uneori anumite toane, mai ales când nu se simt tocmai bine. Şi 
nu e bine să te cerţi cu ele. Domnişoara Grey a fost foarte 
afectată. 

— Lady Clarke şi-a manifestat dintotdeauna aversiunea faţă 
de ea? 

— N-aş putea spune că era aversiune. De fapt, sunt de 
părere că la început o agrea foarte mult. Dar n-ar trebui să vă 
mai rețin, pentru că pacienta mea se miră probabil că nu mai 
sosim. 

Ne-a condus sus, într-o cameră de la primul etaj. Un 
dormitor fusese transformat într-un salon primitor. 

Lady Clarke stătea într-un fotoliu de lângă fereastră. Era 
foarte subţire, iar chipul ei palid avea expresia cuiva care 
suferă foarte mult. Avea o privire pierdută, visătoare, şi abia îşi 
ţinea ochii deschişi. 

— Iată-l pe domnul Poirot, pe care aţi dorit să-l vedeţi, zise 
sora Capstick, cu vocea ei veselă şi ascuţită. 

— A, da, domnul Poirot, repetă Lady Clarke pe un ton 
slab. 

Întinse mâna. 

— El este prietenul meu, căpitanul Hastings, Lady Clarke! 

— Îmi pare bine să vă cunosc şi mă bucur că aţi venit. 

Am luat loc, după ce femeia ne-a invitat cu un gest abia 
schiţat. Urmă o pauză în care Lady Clarke păru că se afundă 
într-un vis. La un moment dat, făcu un efort să-şi revină. 

— E vorba despre Car, nu-i aşa? Despre moartea lui Car. 

Dădu din cap într-un fel cu totul absent. 

— N-am crezut niciodată că aşa vor sta lucrurile. Eu trebuia 
să mă duc prima... 

Pentru un minut sau două căzu pe gânduri. 

— Car era un bărbat foarte puternic pentru vârsta lui. Nu a 
fost niciodată bolnav. Se apropia de 60 de ani, dar părea de 
50... Da, era foarte puternic... 

Căzu din nou în reverie. Poirot, care era familiarizat cu 
efectele anumitor medicamente, nu spuse nimic. 

Lady Clarke zise deodată: 

— Da, drăguţ din partea dumneavoastră că aţi venit. l-am 
spus lui Franklin, iar el mi-a promis că n-o să uite să treacă. 
Sper că Franklin n-o să facă vreo prostie... e aşa de uşor 


influenţabil, deşi a străbătut lumea în lung şi-n lat. Aşa sunt 
bărbaţii... rămân copii... şi mai ales Franklin. 

— Are o natură impulsivă, comentă Poirot. 

— Da, da, şi e un adevărat cavaler. Bărbaţii sunt aşa 
prostuţi! Chiar şi Car... brusc, parcă îşi pierdu vocea 

Îşi scutură capul cu o nerăbdare febrilă. 

— Totul e atât de confuz... Corpul devine o reală bătaie de 
cap, domnule Poirot, mai ales când are un avantaj asupra ta. 
Nu mai eşti conştient de nimic altceva decât de durerea care va 
înceta sau nu. Nimic nu mai pare să conteze. 

— Ştiu, Lady Clarke, este una dintre tragediile vieţii 
omeneşti. 

— Mă transform într-o netoată! Nici măcar nu-mi amintesc 
ce voiam să vă spun. 

— Era ceva legat de moartea soţului dumneavoastră? 

— Moartea lui Car? Da, poate... Săracul nebun, criminalul 
zic. Cu tot stresul şi cu nebunia din zilele noastre, oamenii o iau 
razna. Mereu mi-a fost milă de oamenii nebuni, probabil că se 
simt tare ciudat. Şi apoi cred că e îngrozitor să fii închis. Dar ce 
să-i faci, dacă omoară oameni...? Dădu uşor din cap. Nu l-aţi 
prins încă, nu-i aşa? întrebă ea. 

— Nu încă. 

— Probabil că s-a învârtit pe aici în ziua aceea. 

— Erau foarte mulţi străini prin zonă, Lady Clarke, doar e 
sezon turistic. 

— Da, am uitat... Dar turiştii se plimbă pe plaje, nu vin în 
apropierea casei. 

— N-a fost nici un străin aici în acea zi. 

— Cine spune asta? întrebă Lady Clarke brusc înviorată. 

Poirot rămase un pic cu gura căscată. 

— Angajaţii, răspunse el, domnişoara Grey. 

Doamna Clarke spuse foarte răspicat: 

— Fata aceea e o mincinoasă! 

Am sărit de pe scaun, dar Poirot mi-a aruncat o privire. 

Lady Clarke continuă, destul de animată: 

— N-o plăceam, de fapt n-am plăcut-o niciodată! Car o 
aprecia mult. Îi tot dădea înainte că e orfană şi că n-are 
pe nimeni pe lume. Şi ce-i rău în asta? Uneori poate fi o 
adevărată binecuvântare camuflată. Poţi avea un tată 
neisprăvit şi o mamă alcoolică, iată un motiv bun pentru 


a te plânge. Spunea că e fată bună şi muncitoare. 
Indrăznesc să spun că a lucrat cu adevărat bine! Dar nu 
ştiu de unde atât tupeu! 

— Nu te enerva, draga mea, o îndemnă sora Capstick. Nu 
trebuie să te oboseşti. 

— l-am spus să-şi facă bagajele, iar Franklin a avut 
neobrăzarea să-mi sugereze că mi-ar putea fi de folos. De folos 
pe naiba! Cu cât pleacă mai repede, cu atât mai bine, aşa m-am 
gândit! Franklin e un prost. Nu vreau să se încurce cuea.E un 
copil. I-am promis salariul pe trei luni, dar i-am pus în vedere 
să plece imediat. Există şi avantaje în faptul că eşti bolnav - 
ceilalţi nu te mai contrazic. A făcut ce am spus şi a plecat; 
presupun că a făcut-o ca o martiră, cu şi mai mult curaj şi 
nobleţe! 

— Draga mea, te rog să nu te mai agiţi, nu-ţi face bine! 

Lady Clarke o goni pe sora Capstick. 

— Ai fost la fel de oarbă în privinţa ei ca toţi ceilalţi. 

— O, Lady Clarke, nu mai spuneţi aşa! O consider pe 
domnişoara Grey o fată foarte drăguță, are o figură atât de 
romantică, parcă ar fi o eroină dintr-un roman. 

— Nu mai am răbdare cu voi, zise Lady Clarke slab. 

— Lasă, draga mea, a plecat, gata. 

Lady Clarke clătină din cap, dar nu răspunse. 

Poirot interveni: 

— De ce aţi spus că domnişoara Grey e o mincinoasă? 

— Pentru că este. V-a spus că n-a fost nici un străin aici, nu-i 
aşa? 

— Da. 

— Ei bine, am văzut-o cu ochii mei de la această fereastră 
vorbind cu un străin afară, pe scări. 

— Când s-a întâmplat asta? 

— În dimineaţa morţii lui Car, pe la ora unsprezece. 

— Şi cum arăta bărbatul? 

— Un bărbat absolut obişnuit. 

— Un gentleman, un negustor? 

— Nu era un negustor, ci mai degrabă un om umil. Nu-mi 
amintesc. 

Un acces de durere îi străbătu brusc chipul. 

— Vă rog să vă retrageţi, sunt puţin obosită. Soră! 

Ne-am supus şi am plecat. 


— Ce poveste extraordinară, discutam cu Poirot în timp ce 
ne întorceam la Londra. Cea despre domnişoara Grey şi acel 
străin. 

— Vezi, Hastings? E cum iţi spun: întotdeauna există ceva 
de descoperit. 

— De ce o fi minţit fata în privinţa lui? 

— Pot găsi vreo şapte motive, iar unul dintre ele e foarte 
simplu. 

— Să înţeleg că mă dojeneşti? 

— Poate e o invitaţie să-ţi foloseşti inocenţa. Dar hai să nu 
ne tulburăm. Cea mai simplă modalitate de a afla e s-o 
întrebăm. 

— Şi dacă ne spune altă minciună? 

— Asta ar fi cu adevărat interesant şi foarte sugestiv. 

— E monstruos să crezi că fata asta ar fi putut fi complicea 
nebunului. 

— Tocmai, de aceea nu cred asta. 

Pentru câteva clipe am rămas pe gânduri. 

— O fată frumoasă n-are o viaţă prea uşoară, am remarcat 
eu oftând. 

— Du tout. Scapă de prejudecata asta. 

— Totuşi, am insistat eu, e clar că toată lumea e împotriva ei 
numai pentru că e frumoasă. 

— Vorbeşti des betises!, prietene. Cine era împotriva ei 
la Combesdide? Sir Carmichael? Franklin? Sora Capstick? 

— Lady Clarke, de exemplu. 

— Mon ami, eşti plin de sentimente caritabile faţă de 
tinerele frumoase. lar mie mi-e milă de bătrânele bolnave. E 
posibil ca Lady Clarke să fi întrezărit adevărul, pe care soţul ei, 
Franklin Clarke, şi sora Capstick nici nu-l bănuiau. La fel ca 
tine. 

— Ai un dinte împotriva acestei fete, Poirot. 

Spre surprinderea mea, îi străluciră ochii. 

— Poate pentru că îmi place să te urc pe calul tău alb, 
Hastings. Tu eşti mereu adevăratul cavaler, gata oricând să 
salveze domniţele la ananghie, pe cele frumoase, bien entendu. 

— Eşti ridicol, Poirot, i-am replicat, neputându-mă abţine să 
nu izbucnesc în râs. 


1 Prostii (lb. franceză, în original) 


— Ei bine, nu poţi fi serios tot timpul. Mă interesează tot 
mai tare comportamentul uman în mijlocul unei tragedii. Avem 
de-a face cu trei drame ale vieţii de familie. În primul rând, 
avem de-a face cu Andover şi cu toată viaţa amărâtă a doamnei 
Ascher, care a luptat să-şi întreţină soţul neamţ, la care se 
adaugă şi devotamentul nepoatei. Numai de aici ar putea ieşi 
un roman. Apoi mai avem cazul Bexhill - cei doi părinţi 
cumsecade şi fericiţi şi cele două surori atât de diferite una de 
cealaltă, frumuşica prostuţă şi inteligenta şi puternica Megan, 
atât de pasionată de adevăr. Mai e şi celălalt personaj - tânărul 
scoţian, extrem de gelos, care o venera pe fata moartă. In 
sfârşit, avem gospodăria de la Churston - soţia pe moarte, soţul 
absorbit de pasiunea lui de colecţionar, dar care simte o mare 
afecţiune şi tandreţe pentru frumoasa fată care îl ajută, iar pe 
de altă parte fratele cel tânăr, puternic, atrăgător şi cu o aură 
romantică căpătată în timpul călătoriilor sale. Gândeşte-te, 
Hastings, în curgerea firească a lucrurilor, aceste trei drame 
separate nu s-ar fi intersectat niciodată. Şi-ar fi urmat cursul 
neinfluenţându-se reciproc. Hastings, schimbările şi cotiturile 
vieţii nu încetează niciodată să mă fascineze. 

— Am ajuns la Paddington. 

Acesta a fost singurul răspuns pe care i l-am putut da. 
Simţeam că era momentul ca vraja să fie ruptă de cineva. 

Când am ajuns la Whitehaven Mansions am fost anunţaţi că 
un domn aştepta să-l vadă pe Poirot. Credeam că poate e 
Franklin sau Japp, dar, spre uimirea mea, s-a dovedit a fi 
nimeni altul decât Donald Fraser. 

Părea foarte stânjenit, iar stângăcia lui era mai evidentă ca 
niciodată. Poirot nu l-a întrebat direct de ce venise şi i-a oferit 
sandvişuri şi vin. 

Până să vină mâncarea, Poirot începu să-i povestească unde 
fuseserăm, vorbind cu blândeţe despre femeia invalidă. 

Abia după ce masa luă sfârşit, începu să se înfiripe 
conversaţia. 

— Aţi venit de la Bexhill, domnule Fraser? 

— Da. 

— Aţi avut ceva succes cu Milly Higley? 

— Milly Higley, Milly Higley? repetă Fraser mirat. A, fata 
aceea! Nu, n-am apucat să fac nimic... 

Se opri, frângându-şi mâinile nervos. 


— Nu ştiu de ce am venit aici, izbucni el. 

— Eu ştiu, îi replică Poirot. 

— Nu cred. Cum aţi putea? 

— Aţi venit la mine pentru că vreţi să spuneţi cuiva un lucru. 
Aveţi dreptate, eu sunt persoana potrivită. Vorbiţi! 

Aerul de siguranţă al lui Poirot îşi făcu efectul, pentru că 
Fraser îl privi cu un aer de obedienţă recunoscătoare. 

— Credeţi? 

— Parbleu!, sunt convins. 

— Domnule Poirot, vă pricepeţi la vise? 

Era ultimul lucru pe care mă aşteptam să-l spună, însă 
Poirot nu păru surprins. 

— Da. Aţi visat ceva? 

— Veţi spune probabil că e normal să visez despre asta. Dar 
nu e un vis obişnuit. 

— Nu? 

— Nu. 

— L-am avut trei nopţi la rând, domnule... Cred că o iau 
razna... 

— Povestiţi-mi... 

Bărbatul era livid, iar ochii îi ieşeau din orbite. De fapt 
părea nebun... 

— E mereu la fel. Sunt pe plajă şi o caut pe Betty. lareaa 
dispărut, înţelegeţi? Şi trebuie s-o găsesc, pentru a-i da 
cingătoarea pe care o am în mână. Şi pe urmă... 

— Da? 

— Visul se schimbă... nu o mai caut. E chiar în faţa mea, 
stând pe plajă. Nu mă vede venind, e... oh... nu pot... 

— Continuati. 

Poirot i se adresase pe un ton autoritar, ferm. 

— Ajung în spatele ei... nu mă aude... îi înfăşor cingătoarea 
în jurul gâtului şi trag... oh... trag... 

Agonia din glasul lui era înfiorătoare. Mi-am înfipt unghiile 
în braţele fotoliului. Totul părea atât de real! 

— E moartă... am strangulat-o, după care capul îi cade într-o 
parte şi îi văd faţa... şi este Megan, nu Betty! 

Se lăsă pe spate palid şi tremurând. Poirot îi mai turnă un 
pahar de vin, pe care i-l întinse. 


' La naiba (lb. franceză, în original) 


— Ce înseamnă oare, domnule Poirot? Şi de ce-l visez în 
fiecare noapte? 

— Beţi! îi ordonă Poirot. 

Tânărul ascultă, apoi întrebă pe un ton mai calm: 

— Ce înseamnă? N-am omorât-o eu, nu-i aşa? N-am mai 
ascultat răspunsul lui Poirot, pentru că în acel moment am 
auzit bătăile în uşă ale poştaşului şi am părăsit încăperea. 

Ceea ce am luat din cutia poştală mi-a alungat orice interes 
pentru extraordinarele revelații ale lui Donald Fraser. 

Am alergat înapoi către salon. 

— Poirot, am strigat eu, cea de-a patra scrisoare! S-a 
năpustit, mi-a luat-o, după care a deschis plicul. 

A întins-o pe masă şi am citit-o toţi trei în acelaşi timp. 


Tot fără succes? Măi să fie! Ce faceţi dumneavoastră 
şi poliţia? Ziceţi că nu e distractiv? Unde o să ne mai 
amuzăm de data asta? 

Săracul domn Poirot. Mi-e milă de dumneata. 

Dacă nu reuşeşti din prima, mai încearcă, mai 
încearcă. 

Mai avem cale lungă de bătut. Tipperary? Nu - 
asta vine mai încolo. La litera T. 

Următorul mic incident va avea loc la Doncaster, 
pe 11 septembrie. 

Cu bine, 

ABC. 


Capitolul 21 - DESCRIEREA UNUI CRIMINAL 


În acest moment al întâmplărilor, cred că elementul uman, 
cum îl numea Poirot, a început să dispară iar din peisaj. Pentru 
că mintea nu putea îndura atâta oroare, ni se rezervase o pauză 
în care să ne ocupăm de lucruri obişnuite. 

Fiecare dintre noi se simţise incapabil de a face ceva, până 
în momentul sosirii scrisorii cu numărul patru, care dezvăluia 
proiectul crimei D. Acea atmosferă de aşteptare adusese o 
eliberare a tensiunii. 

Dar acum, când acele cuvinte erau scrise negru pe alb, 
începea iar vânătoarea. 

Inspectorul Crome venise de la Scotland Yard şi mai era 
încă prezent când apărură Franklin Clarke şi Megan Barnard. 

Fata ne anunţă că tocmai sosise de la Bexhill. 

— Voiam să-l întreb ceva pe domnul Clarke. 

Părea nerăbdătoare să-şi ceară scuze şi să ofere explicaţii. 
Am observat acest lucru fără să-i dau prea multă importanţă, 
având în vedere că nu mă puteam gândi la nimic altceva decât 
la scrisoare. 

Crome nu era, după părerea mea, prea încântat să-i revadă 
pe participanţii la dramă, pentru că deveni extrem de oficial şi 
de neutru. 

— Voi lua scrisoarea cu mine, domnule Poirot. Dacă vreţi, vă 
puteţi face o copie... 

— Nu e necesar. 

— Ce planuri aveţi, inspectare? întrebă Clarke. 

— Destul de inteligente, domnule Clarke. 

— De data asta trebuie să-l prindem. Vreau să vă informez, 
inspectare, că am format şi noi o asociaţie ca să ne ocupăm de 
problemă. O legiune a părţilor implicate. 

Inspectorul Crome răspunse ca de obicei: 

— A, da? 

— Nu prea aveţi încredere în puterile amatorilor, 
inspectare? 

— Nu dispuneţi de aceleaşi resurse ca noi, nu, domnule 
Clarke? 

— Avem propriile metode şi asta contează. 

— A, da? 


— Consider că nu veţi avea o sarcină prea uşoară, 
inspectore. De fapt, cred că bătrânul ABC v-a copt-o şi de data 
asta. 

Din câte putusem observa, Crome putea fi adesea enervat 
prin limbaj, când alte metode dădeau greş. 

— Nu cred că opinia publică va avea prea multe să ne 
reproşeze de data asta, spuse el. Fraierul ne-a dat destul timp. 
Data de 11 este abia miercurea viitoare, ceea ce ne oferă şansa 
unei ample campanii în presă. Doncaster va fi prevenit şi 
fiecare locuitor al cărui nume începe cu D va fi avertizat, ceea 
ce nu poate fi decât bine. De asemenea, vom trimite un număr 
mare de forţe speciale în oraş. Acest lucru a fost deja pus la 
punct cu toţi superiorii din poliţie. Tot Doncasterul, poliţie şi 
cetăţeni se vor mobiliza pentru a-l prinde pe acest om şi, cu 
puţin noroc, aşa se va şi întâmpla! 

Clarke replică încet: 

— Se vede de la o poştă că nu sunteţi un om de acţiune, 
inspectore. 

Crome se holbă la el, înmărmurit. 

— Ce vreţi să spuneţi, domnule Clarke? 

— Omul lui Dumnezeu, nu înţelegi că miercurea viitoare are 
loc la Doncaster competiţia St Leger? 

Inspectorul rămase cu gura căscată. Era un moment în care 
nu mai putea răspunde cu obişnuitul lui: „A, da?” în loc de asta, 
recunoscu: | 

— Aşa e. În acest caz situaţia se complică. 

— ABC nu e prost, chiar dacă e nebun. 

Preţ de câteva minute, am tăcut toţi, cântărind situaţia. 
Mulțimea de la curse, plus suporterii englezi atât de pasionaţi - 
toate acestea implicau reale complicaţii. 

Poirot murmură: 

— C'est ingénieux! Tout de même c'est bien imagine, ça! 

— Părerea mea, zise Clarke, e că asasinatul va avea loc 
chiar în timpul întrecerii sportive. 

Pentru o clipă, instinctele lui de sportiv se desfătară cu 
acest gând... 

Inspectorul se ridică, luând scrisoarea cu el. 

— St Leger e o complicaţie, recunoscu el. Ce ghinion! 


1 Ce ingenios! Trebuie să recunoaştem că totul a fost bine pus la punct! (lb. 
franceză, în original) 


Plecă. În hol se auzi murmur de voci şi un minut mai târziu 
intră Thora Grey. 

Spuse panicată: 

— Inspectorul mi-a zis că a mai venit o scrisoare. Unde se va 
întâmpla? 

Afară ploua. Thora Grey purta o haină neagră, o fustă de 
aceeaşi culoare şi o blană. O pălărioară neagră de-abia îi 
acoperea pletele blonde, aşezată într-o parte. 

Lui Franklin Clarke i se adresase şi se îndreptă spre el, 
aşteptând un răspuns cu mâna pe braţul lui. 

— Doncaster, în ziua competiţiei St Leger. 

Ne-am aşezat să discutăm. Era de la sine înţeles că vom fi 
toţi prezenţi acolo, dar cursele încurcau considerabil planurile 
făcute înainte. 

Mă cuprinse un sentiment de descurajare. Oare ce putea 
face această mică bandă formată din 6 oameni, oricât de mult 
erau ei interesaţi să se implice? Va fi poliţie peste tot şi toată 
lumea va fi cu ochii-n patru. La ce mai serveau alte şase 
perechi de ochi? 

Răspunzând parcă gândurilor mele, Poirot îşi drese vocea şi 
vorbi ca un profesor sau ca un preot. 

— Mes enfants!, începu el. Nu trebuie să ne irosim forţele şi 
e necesar să ne ocupăm de problemă cu atenţie. Adevărul 
trebuie căutat înăuntru şi nu în afară. Trebuie să ne întrebăm 
fiecare ce ştim despre criminal. În felul acesta vom reuşi să 
alcătuim un portret al omului pe care îl căutăm. 

— Nu ştim nimic despre el, oftă Thora Grey neajutorată. 

— Nu, nu domnişoară, nu e adevărat. Fiecare dintre noi ştie 
ceva despre el - asta numai dacă am şti ce anume ştim. Sunt 
sigur că informaţia există şi nu trebuie decât să ajungem la ea. 

Clarke clătină din cap. 

— Nu ştim nimic, dacă e bătrân sau tânăr, blond sau brunet! 
Nici unul dintre noi nu l-a văzut şi nici nu i-a vorbit! Deja am 
discutat de o mie de ori despre ceea ce ştim. 

— Nu chiar despre tot! De exemplu, domnişoara Grey ne-a 
spus că n-a văzut şi n-a vorbit cu nici un străin în ziua morţii lui 
Sir Carmichael Clarke. 

Thora Grey dădu din cap. 

— Acesta este adevărul. 


1 Copiii mei! (lb. franceză, în original) 


— Chiar aşa? Lady Clarke ne-a spus, domnişoară, că de la 
fereastra dumneaei v-a văzut stând de vorbă la intrare cu un 
bărbat. 

— M-a văzut vorbind cu un străin? 

Fata părea cu adevărat uimită, iar acea privire limpede şi 
nevinovată nu putea fi decât autentică. 

— Cred că Lady Clarke s-a înşelat. Niciodată... O! 

Exclamaţia fu bruscă, îi scăpă pur şi simplu, iar sângele îi 
năvăli în obraji. 

— Acum îmi amintesc! Ce prostie! Uitasem de acest 
incident, dar nici nu l-am considerat important. Era unul dintre 
acei oameni care umblă din uşă-n uşă să vândă ciorapi, un 
veteran de război. Sunt foarte insistenţi. A trebuit să scap de el. 
Tocmai treceam prin hol, când a ajuns la uşă. Mi-a vorbit în loc 
să sune, dar era un om inofensiv. Cred că acesta a fost şi 
motivul pentru care am uitat de el. 

Poirot se plimba ca un leu în cuşcă, cu mâinile pe cap. 
Murmură ceva cu atâta vehemenţă, încât toată lumea tăcu, 
holbându-se la el. 

— Ciorapi, tot repeta el. Ciorapi... ciorapi... ciorapi... ça 
vienti... ciorapi... ciorapi... acesta e motivul - da... acum trei 
luni... şi ieri... şi acum. Bon Dieu, am găsit! 

Stătu locului şi mă fixă cu o privire triumfătoare. 

— Îţi aminteşti, Hastings? Andover. Magazinul. Am urcat. 
Dormitorul. Pe un scaun. O pereche nouă de ciorapi de mătase. 
Şi acum ştiu ce anume mi-a atras atenţia acum două zile. 
Dumneavoastră, domnişoară! 

Se întoarse spre Megan. 

— Aminteaţi de mama dumneavoastră, care a plâns „pentru 
că îi cumpărase lui Betty nişte ciorapi chiar în ziua în care a 
murit”... 

Se uită la noi toţi. 

— Înţelegeţi? E acelaşi motiv, repetat de trei ori. Nu poate fi 
vorba despre o coincidenţă. Când domnişoara a povestit, ieri, 
am avut senzaţia că ceea ce spunea se lega de altceva. Acum 
ştiu şi cu ce anume - cu ceea ce spunea vecina doamnei Ascher, 
doamna Fowler, despre cei care încearcă „să-ţi vândă” tot 
timpul ceva, şi printre altele a menţionat şi ciorapii. Spuneţi-mi 
domnişoară, e adevărat că mama dumneavoastră a cumpărat 

acei ciorapi nu de la un magazin, ci de la un vânzător ambulant, 
care a venit la uşă? 

— Da, aşa a fost... îmi amintesc acum. A spus ceva despre 
acei oameni năpăstuiţi care trebuie să umble în patru zări 
pentru a-şi câştiga pâinea. 

— Dar care e legătura? strigă Franklin. Un bărbat care a 
venit să vândă ciorapi nu demonstrează nimic! 

— Vă spun, prieteni, că nu poate fi vorba de o coincidenţă. 
Trei crime şi, de fiecare dată, un bărbat vinde ciorapi, pentru a 
spiona locurile. 

Se întoarse către Thora. 

— A vous la parole” Descrieţi-l pe acest bărbat. 

Se uită la el, nedumerită. 

— Nu pot... nu ştiu... Avea ochelari, cred, şi o haină 
ponosită... 

— Mieux que ca, mademoiselle.? 

— S-a oprit... nu ştiu. De-abia l-am privit. Nu era genul de 
bărbat pe care să-l remarci... 

Poirot spuse grav: _ 

— Aveţi dreptate, domnişoară. Intregul secret al 
crimelor stă în descrierea pe care tocmai aţi făcut-o 
asasinului - pentru că, fără îndoială el era asasinul! „Nu 
era genul de bărbat pe care să-l remarci.” Da, nu încape 
nici o îndoială în privinţa asta... Aţi descris criminalul! 


1 Aveţi cuvântul! (lb. franceză, în original) 
2 Sigur puteţi mai mult, domnişoară. (lb. franceză, în original) 


Capitolul 22 - ÎN AFARA POVESTIRII CĂPITANULUI 
HASTINGS 


I 


Domnul Alexander Bonaparte Cust stătea aproape nemişcat, 
iar micul dejun îi rămăsese neatins şi rece în farfurie. Un ziar 
era sprijinit de cana cu ceai, şi domnul Cust citea din acel ziar 
cu mare interes. 

Deodată se ridică, se plimbă în lung şi-n lat preţ de un 
minut, după care se afundă într-un scaun, lângă fereastră. Îşi 
puse mâinile în cap cu un geamăt şuierat. 

Nu auzi uşa deschizându-se. Menajera lui, doamna Marbury, 
apăru în prag. 

— Domnule Cust, tocmai mă întrebam dacă n-aţi dori o... Ei, 
dar ce se întâmplă? Nu vă simţiţi bine? 

Domnul Cust îşi ridică iute capul. 

— Nu-i nimic. Chiar nimic, doamnă Marbury. Nu... mă simt 
prea bine în dimineaţa asta. 

Doamna Marbury cercetă micul dejun. 

— Văd şi eu. Nu v-aţi atins de mâncare. Vă doare iar capul? 

— Nu. De fapt... sunt puţin cam ametit. 

— Îmi pare rău. N-o să mai ieşiţi astăzi, nu-i aşa? 

Domnul Cust izbucni: 

— Ba da, ba da, trebuie să ies! Am afaceri importante, 
foarte importante. 

Mâinile îi tremurau. Văzându-l atât de agitat, doamna 
Marbury încercă să-l liniştească. 

— Ei, dacă trebuie, trebuie. Plecaţi departe, de data asta? 

— Nu. Mă duc la... 

Ezită un moment sau două. 

— Mă duc la Cheltenham. 

Era ceva atât de ciudat în felul în care răspunsese, încât 
doamna Marbury îl privi surprinsă. 

— Cheltenham e un loc frumos, spuse ea pe un ton 
convenţional. Am mers acolo de la Bristol, într-un an. 
Magazinele sunt foarte drăguţe. 

— Probabil că sunt. 


Doamna Marbury se opri brusc - deşi nu-i stătea în fire să se 
oprească din vorbit - pentru a ridica ziarul care zăcea mototolit 
pe podea. 

— Ziarele sunt pline cu ştiri despre crimele astea, spuse ea 
trăgând cu ochiul la titluri, înainte de a pune ziarul pe masă. 
Povestea asta îmi dă fiori. Parcă s-ar repeta istoria lui Jack 
Spintecătorul. 

Buzele domnului Cust se mişcară, dar nu reuşi să articuleze 
nici un sunet. 

— Doncaster e locul viitoarei crime! Şi va fi mâine! Te face 
să-ţi tremure carnea pe tine, nu-i aşa? Dacă aş locui la 
Doncaster şi numele meu ar începe cu D, m-aş urca în primul 
tren şi aş fugi. Nu aş risca. Ce părere aveţi, domnule Cust? 

— Nici una, doamnă Marbury, nici una. 

— Şi mai sunt şi întrecerile. Nu e de mirare că el crede că îi 
va fi mai uşor în mulţime. Se pare că sunt sute de poliţişti şi... 
domnule Cust arătaţi rău. Mai bine beţi ceva. Sincer, nu ştiu 
cum veţi călători astăzi. 

Domnul Cust se ridică. 

— Trebuie, doamnă Marbury. Am fost întotdeauna punctual 
în privinţa îndatoririlor mele. Oamenii trebuie să aibă încredere 
în tine! Când am promis că fac un lucru, merg până la capăt. E 
singura cale de a rămâne în... în afaceri. 

— Dar dacă sunteţi bolnav? 

— Nu sunt bolnav, ci doar puţin îngrijorat din cauza unor 
probleme personale. Am dormit prost. Mă simt chiar bine. 

Fu atât de categoric încât doamna Marbury strânse micul 
dejun şi ieşi fără nici o tragere de inimă. 

Domnul Cust trase o valiză de sub pat şi începu să 
împacheteze. Pijama, trusă de baie, guler de rezervă, papuci de 
piele. Apoi, deschizând un bufet, scoase o duzină de cutii moi 
din carton, mari de aproximativ 25 pe 15 centimetri, pe care le 
aşeză în valiză. 

Aruncă o privire pe mersul trenurilor de pe masă, apoi 
părăsi camera cu valiza în mână. 

Aşezând-o jos în hol, îşi puse haina şi pălăria şi oftă adânc, 
atât de adânc, încât fata care ieşi atunci dintr-o cameră îl privi 
cu îngrijorare. 

— Vă simţiţi bine, domnule Cust? 

— Nu-i nimic, domnişoară Lily. 


— Dar aţi oftat aşa de adânc! 

Domnul Cust spuse dintr-odată: 

— Credeţi în premoniţii, domnişoară Lily? În presentimente? 

— Nu ştiu ce să spun... Sunt zile în care simţi că-ţi va merge 
rău şi zile în care simţi că-ţi va merge bine. 

— Aşa este. 

Oftă iar. 

— La revedere, domnişoară Lily. Dumneata ai fost 
întotdeauna drăguță cu mine. 

— Ei, nu vă luaţi rămas-bun ca şi cum aţi pleca pentru 
totdeauna, râse Lily. 

— Nu, bineînţeles că nu. 

— Ne vedem vineri, mai spuse fata. Unde mergeţi de data 
asta, tot la mare? 

— Nu, nu la... Cheltenham. 

— A, e frumos şi acolo. Dar nu la fel de drăguţ ca la 
Torquay. Acolo cred că e frumos şi vreau să merg în vacanţă, 
anul viitor. Apropo, se pare că aţi fost foarte aproape de crimă, 
de crima ABC. S-a întâmplat cât aţi fost acolo, nu? 

— A... da. Dar Churston e la 10-11 kilometri depărtare. 

— Oricum, probabil că a fost palpitant! Cine ştie, poate aţi 
trecut chiar pe lângă criminal, pe stradă! Poate aţi fost aproape 
de el! 

— Da, posibil, zise domnul Cust cu un zâmbet atât de forţat 
şi de controlat, încât Lily Marbury observă. 

— Of, domnule Cust, nu arătaţi deloc bine. 

— Sunt bine, foarte bine. La revedere, domnişoară Marbury. 

Se chinui să-şi ridice pălăria, îşi luă valiza şi se grăbi să 
iasă. 

— Ce bătrân caraghios, îşi spuse Lily Marbury cu milă. 
Pare pe jumătate nebun. 


II 


Inspectorul Crome îi spuse subordonatului său: 

— Fă-mi o listă a tuturor fabricilor de ciorapi şi 
trimite-o tuturor. Vreau o listă cu toţi agenţii lor - ştii tu, 
comercianţi care vând pentru comision. 

— E vorba de cazul ABC, domnule? 


— Da. E una dintre ideile lui Hercule Poirot. Tonul 
inspectorului era plin de dispreţ. Nu vom afla nimic, probabil, 
dar nu trebuie neglijat nici un amănunt, oricât de mic ar fi. 

— Da, domnule. Domnul Poirot a fost bun la vremea lui, dar 
acum cred că e mai mult vorba de el. 

— E un şarlatan, zise inspectorul. Tot timpul se preface şi îi 
duce cu zăhărelul pe unii, dar pe mine, nu. Lasă asta, despre 
aranjamentele de la Doncaster... 


III 


Tom Hartigan îi spuse lui Lily Marbury: 

— Ţi-am văzut moşul, azi-dimineaţă. 

— Pe cine? Pe domnul Cust? 

— Chiar el. Era la Euston şi arăta ca o găină speriată, ca de 
obicei. Cred că tipul e cam dus cu pluta. Are nevoie de cineva 
care să aibă grijă de el. Mai întâi i-a căzut ziarul şi apoi biletul 
din mână. I le-am cules eu, nici nu-şi dăduse seama că le-a 
pierdut. Mi-a mulţumit foarte agitat, dar nu cred că m-a 
recunoscut. 

— Probabil că nu. Nu te-a văzut trecând pe hol decât de 
câteva ori. 

Incepură să danseze pe hol. 

— Nu dansezi rău, îi zise Tom. 

— Continuă, îl îndemnă Lily şi îl trase mai aproape. 

Mai dansară puţin. 

— Ai spus Euston sau Paddington? întrebă Lily brusc. Unde 
l-ai văzut pe bătrânul Cust? 

— Euston. 

— Eşti sigur? 

— Normal că sunt sigur! 

— Ciudat. Eu credeam că merge la Cheltenham din gara 
Paddington. 

— Aha! Dar bătrânul Cust nu se ducea la Cheltenham, ci la 
Doncaster. 

— Cheltenham. 

— Doncaster. Sigur, fata mea! Doar eu i-am ridicat biletul, 
nu? 

— Mie mi-a spus că merge la Cheltenham, sunt sigură. 


— Ai înţeles greşit. A plecat la Doncaster. Unii chiar au 
noroc. Am pariat pe un cal la Leger şi chiar aş vrea să văd 
cursa. 

— Nu cred că domnul Cust s-a dus la curse, pentru că nu 
pare genul. Of, Tom, sper că nu va fi ucis. La Doncaster va avea 
loc următoarea crimă ABC. 

— Cust va fi bine. Numele lui nu începe cu D. 

— Ar fi putut fi ucis data trecută, pentru că era la Torquay, 
în apropiere de Churston, când a avut loc crima. 

— Da? Ce coincidenţă, nu-i aşa? 

Izbucni în râs. 

— N-a fost şi la Bexhill data trecută, nu? 

Lily se încruntă. 

— A fost plecat... Da, ştiu sigur că a fost plecat, pentru că îşi 
uitase halatul de baie. Mama i l-a cârpit şi zicea că domnul Cust 
a plecat până la urmă fără el. lar eu am spus: „Lasă halatul, s-a 
întâmplat o crimă oribilă - o fată a fost strangulată la Bexhill”. 

— Ei bine, dacă voia halatul de baie, înseamnă că a fost la 
mare. Ei bine, Lily, zise bărbatul amuzat, ce-ai zice dacă moşul 
tău ar fi criminalul? 

— Bietul domn Cust? N-ar răni nici o muscă, râse Lily. 

Dansară fericiţi, bucurându-se de simplul fapt că sunt 
împreună. 

Totuşi, mintea lor era puţin tulburată... 


Capitolul 23 - 11 SEPIEMBRIE. DONCASTER 


Doncaster! 

Imi voi aminti ziua de 11 septembrie toată viaţa. 

De câte ori văd undeva menţionat ceva despre St Leger, 
gândul meu nu se mai duce la o întrecere, ci la o crimă. 

De câte ori îmi rememorez senzațiile, cel mai acut îmi revine 
în minte un sentiment bolnăvicios de neputinţă. Ne-am dus toţi 
acolo, Poirot, eu, Clarke, Fraser, Megan Barnard, Thora Grey şi 
Mary Drower, dar, până la urmă, ce puteam face noi? 

Aveam foarte puţine speranţe şi ne bazam pe mica şansă de 
a recunoaşte, dintr-o mulţime de sute de oameni, o faţă abia 
zărită cu două sau cu trei luni în urmă. 

Şansele erau oricum foarte mici, având în vedere că, dintre 
noi, singura persoană care-l putea recunoaşte era Thora Grey. 
Ceva din calmul ei dispăruse pe parcurs şi felul ei de-a fi, senin, 
de asemenea. Îşi frângea mâinile, suspinând, şi vorbea într-un 
mod incoerent cu Poirot. 

— Nici nu l-am privit. De ce n-am făcut-o? Ce proastă am 
fost. Depindeţi de mine, toţi... Şi chiar dacă-l văd din nou, poate 
n-o să-l recunosc. Nu am o memorie prea bună a feţelor. 

Chiar dacă mie îmi spusese altceva şi oricât de sever părea 
să o critice pe fată, Poirot era destul de blând acum. Era amabil 
până la extrem şi mă izbi faptul că nici el nu era imun la 
frumusețe, chiar şi în mijlocul unor evenimente grave. 

O bătu cu blândeţe pe umeri. 

— Hai, petite, lasă isteria. Nu-i momentul pentru asta. Dacă- 
l vezi pe acest om, îl vei recunoaşte. 

— Cum puteţi fi atât de sigur? 

— O, din multe motive, spre exemplu pentru că după negru 
urmează roşu. 

— Ce vrei să spui, Poirot? am întrebat eu. 

— Vorbesc în limbajul jocurilor de noroc. La ruletă poate 
ieşi mult timp culoarea negru, dar până la urmă iese şi roşu 
câştigător. E vorba despre legile matematice ale norocului. 

— Vrei să spui că norocul se întoarce? 

— Exact, Hastings. lar în acel moment jucătorul (ca şi 
criminalul, care este, la urma urmei, doar un tip superior de 
jucător, din moment ce nu-şi riscă banii, ci viaţa) nu prea 


reuşeşte să anticipeze lucrurile într-un mod inteligent. Şi asta 
pentru că, din moment ce a câştigat deja, el crede că va mai 
câştiga! Nu se ridică de la masă atunci când trebuie, cu 
buzunarul plin. La fel şi în cazul crimelor - asasinul neprins nu 
poate concepe posibilitatea de a da greş! Îşi asumă tot meritul 
pentru succesul avut, dar vă spun, prieteni, oricât de atent ar fi 
plănuită, nici o crimă nu poate fi dusă la bun sfârşit fără noroc! 

— Nu exageraţi, totuşi? obiectă Franklin Clarke. 

Poirot dădu din mâini agitat. 

— Nu, nu. Există şanse egale, dacă vreţi, dar trebuie să fie 
în favoarea ta. Gândiţi-vă! Să presupunem că ar fi intrat cineva 
în magazinul doamnei Ascher exact în momentul în care 
criminalul pleca. Persoana s-ar fi uitat după tejghea, a fi văzut-o 
pe femeie moartă şi ar fi fugit imediat după criminal sau, chiar 
dacă nu-l prindea, ar fi putut face o descriere amănunţită a 
acestuia, astfel încât poliţia l-ar fi arestat în scurt timp. 

— Da, e posibil, admise Clarke. Ideea e că un asasin trebuie 
să rişte. 

— Exact. Un ucigaş e întotdeauna un jucător. Şi, la fel ca 
mulţi jucători, un criminal nu ştie adesea când să se oprească. 
Cu fiecare crimă reuşită încrederea în forţele proprii creşte şi 
nu mai are un simţ exact al proporţiilor. Nu spune: „Am fost 
inteligent şi norocos!” ci spune numai: „Am fost inteligent!” Iar 
părerea bună despre inteligenţa lui creşte şi apoi, mes amis, 
roata se învârte, culoarea se schimbă, bila cade pe un număr 
nou iar crupierul strigă: Rouge!! 

— Credeţi că asta se va întâmpla şi în acest caz? întrebă 
Megan încruntându-şi sprâncenele. 

— Trebuie să se întâmple, mai devreme sau mai târziu. Până 
acum, criminalul a avut noroc, dar mai devreme sau mai târziu 
norocul se va întoarce de partea noastră. Cred că s-a întors 
deja! Pista asta cu ciorapii e începutul. Acum, în loc să-i 
meargă totul bine, îi va merge rău. Şi va începe să facă 
greşeli... 

— E bine să fiţi optimist, zise Franklin Clarke, mai ales că 
toţi avem nevoie de încurajare. Eu am un sentiment paralizant 
de neputinţă încă de când m-am trezit. 

— Mi se pare puţin probabil să reuşim ceva concret, zise 
Donald Fraser. 


1 Roşu (lb. franceză, în original) 


Megan îl repezi: 

— Nu mai fi atât de pesimist, Don. 

Mary Drower roşi puțin. 

— Eu cred că nu se ştie niciodată. Acel ticălos se află aici, 
iar noi la fel, şi uneori poţi da peste cineva în cele mai 
neaşteptate momente. 

— Numai dacă am putea face ceva mai mult, am zis eu 
fumând. 

—  Aminteşte-ţi că poliţia face tot posibilul. Au fost 
mobilizate trupe speciale. Dragul nostru inspector Crome o fi 
având un comportament enervant, dar e un poliţist competent, 
iar colonelul Anderson, şeful poliţiei, e un om de acţiune. Au 
luat cele mai drastice măsuri pentru patrularea oraşului şi 
supravegherea cursei de cai. Poliţiştii vor fi peste tot şi mai e şi 
campania din presă. Oamenii au fost deja puşi în gardă. 

Donald Fraser clătină din cap. 

— Nu cred că va mai încerca, zise el plin de speranţă. Ar 
însemna să fie într-adevăr nebun. 

— Din păcate, replică sec Clarke, e într-adevăr nebun! Ce 
credeţi domnule Poirot? Va renunţa să mai ucidă, ori va merge 
până la capăt? 

— După părerea mea, obsesia lui e puternică, aşa că trebuie 
să încerce să-şi ţină promisiunea! Dacă va renunţa, înseamnă 
că îşi va recunoaşte eşecul, iar egoismul lui dement nu va 
accepta niciodată aşa ceva. Este şi părerea doctorului 
Thompson, iar noi sperăm să-l prindem de data aceasta. 

Donald clătină iar din cap. 

— Va fi foarte şiret. 

Poirot îşi privi ceasul. Aluzia lui fu înţeleasă. Stabiliseră un 
program pentru toată ziua şi voiam să cutreierăm cât mai multe 
străzi posibil dimineaţa, iar după-amiază urma să ne oprim în 
diferite puncte ale cursei. 

Am spus „noi”. În ceea ce mă priveşte, o asemenea 
patrulare nu avea să fie de mare ajutor, din moment ce era 
improbabil să fi dat vreodată ochii cu ABC. Dar pentru că ideea 
era să ne despărţim pentru a extinde aria cercetărilor, m-am 
oferit s-o însoțesc pe una dintre doamne. 

Poirot a fost de acord, neputându-şi stăpâni o sclipire a 
ochilor. 


Fetele plecară să-şi pună pălăriile. Donald Fraser stătea la 
fereastră şi părea a fi cu mintea departe. 

Franklin Clarke îi aruncă o privire şi, după ce se lămuri că 
Donald era prea adâncit în propriile gânduri pentru a-l auzi, i 
se adresă lui Poirot: 

— Domnule Poirot, ştiu că aţi fost la Churston şi că aţi 
văzut-o pe cumnata mea. A spus, a lăsat să se înţeleagă... sau a 
sugerat ceva? 

Se opri încurcat. 

Poirot îi răspunse cu o mutră de inocent care-mi trezi cele 
mai mari suspiciuni. 

— Comment? Cumnata dumneavoastră a spus, a lăsat să se 
înţeleagă sau a sugerat... ce? 

Franklin Clarke se înroşi. 

— Poate consideraţi că nu e momentul să pierdem vremea 
cu probleme personale... 

— Du tout!! 

— Dar mi-ar plăcea să clarific lucrurile. 

— Prea bine. 

În acel moment, cred că Franklin a început să bănuiască 
faptul că Poirot se cam amuza în sinea lui. Continuă destul de 
împiedicat: 

— Cumnata mea e o femeie extrem de cumsecade, iar eu am 
îndrăgit-o mereu, dar e adevărat şi faptul că e bolnavă de ceva 
vreme şi, pentru că i se dau tot felul de pastile, are tendinţa , 
de a-şi închipui anumite lucruri despre oameni! 

— Da? 

De data asta lui Poirot chiar îi sclipeau ochii, însă Clarke, 
absorbit de demersul lui diplomatic, nu-şi dădu seama. 

— E vorba despre Thora... domnişoara Grey, continuă el. 

— A, despre domnişoara Grey vorbeaţi? făcu Poirot pe un 
ton nevinovat. 

— Da, Lady Clarke are tot felul de idei ciudate în cap. Ştiţi, 
Thora, adică domnişoara Grey e o fată frumoasă... 

— Poate... da, aşa este, consimţi Poirot. 

— Iar femeile, chiar şi cele mai bune dintre ele, sunt puţin 
mai suspicioase în legătură cu celelalte femei. Thora a fost un 
ajutor de nepreţuit pentru fratele meu - spunea mereu că este 
cea mai bună secretară pe care a avut-o, iar el ţinea mult la ea. 


1 Ba deloc (lb. franceză, în original) 


Dar era o relaţie strict profesională. Vreau să spun că Thora nu 
e genul de fată... 

— Nu? întrebă Poirot cu o nuanţă de complezenţă. 

— Însă cumnatei mele i-a intrat altceva în cap şi e geloasă, 
cred, nu că s-ar fi manifestat vreodată. Dar după moartea lui 
Car, când s-a pus problema ca domnişoara Grey să rămână, ei 
bine, Charlotte a izbucnit. Fireşte, a fost o reacţie cauzată, în 
parte, de boală şi de morfină. Sora Capstick spune că nu 
trebuie s-o învinovăţim pe Charlotte pentru ideile ei. 

Făcu o pauză. 

— A, da? 

— Ceea ce vreau să înţelegeţi, domnule Poirot, este că de 
fapt nu e nimic la mijloc. E vorba doar despre imaginaţia unei 
femei bolnave. Uitaţi, zise el scotocindu-se prin buzunar, o 
scrisoare pe care am primit-o de la fratele meu pe când eram în 
Malay States. Aş vrea s-o citiţi pentru că reflectă exact situaţia 
reală. 

Poirot o luă. Franklin i se alătură şi citi cu voce tare câteva 
pasaje, urmărind scrisul cu un deget. 


„„. Pe aici lucrurile merg ca întotdeauna. Charlotte are 
mai puţine dureri, dar aş vrea să am veşti şi mai bune. Ţi- 
o mai aminteşti pe Thora Grey? E o fată drăguță şi mă 
ajută mai mult decât ţi-ai putea închipui. Dacă nu era ea, 
nu ştiu ce m-aş fi făcut în această situaţie cumplită. 
Compasiunea şi dăruirea ei sunt nemărginite. Are un gust 
deosebit şi fler pentru lucrurile frumoase şi îmi 
împărtăşeşte pasiunea pentru arta chinezească. Am avut 
noroc că am găsit-o. Nici o fiică nu mi-ar putea fi mai 
apropiată. Viaţa ei a fost dificilă şi plină de amărăciune, 
dar mă bucur să simt că aici are parte de un cămin şi de 
afecţiune sinceră. 


— Vedeţi, asta simţea fratele meu pentru ea. Vedea în ea o 
fiică. Ceea ce mi se pare nedrept e că, după moartea fratelui 
meu, soţia lui a dat-o practic afară din casă! Femeile sunt 
adevărate diavoliţe, domnule Poirot. 

— Cumnata dumneavoastră e suferindă, nu uitaţi asta. 

— Ştiu şi îmi repet acest lucru tot timpul. Nu trebuie să o 
judecăm. Oricum, m-am gândit să vă arăt scrisoarea pentru că 


nu vreau să vă faceţi o impresie greşită despre Thora din cauza 
spuselor lui Lady Clarke. 

Poirot îi înapoie scrisoarea. 

— Vă asigur, spuse el zâmbind, că niciodată nu-mi permit 
să-mi fac păreri greşite bazate pe ce-mi spun alţii. Mă bazez pe 
propria judecată. 

— Mă bucur că v-am arătat-o, oricum, mai adăugă Clarke, 
vârând scrisoarea în buzunar. lată, vin fetele. Ar fi bine să 
plecăm. 

Ne pregăteam să părăsim camera, când Poirot mă reţinu. 

— Eşti hotărât să te alături legiunii, Hastings? 

— Da. Nu m-aş simţi bine dacă aş sta aici fără să fac nimic. 

— Există şi o activitate a minţii, Hastings. 

— Tu te pricepi mai bine la asta decât mine. 

— Ai foarte mare dreptate, Hastings. Presupun corect că 
vrei să fii cavalerul uneia dintre doamne? 

— Exact. 

— Şi pe care dintre doamne te-ai gândit s-o onorezi cu 
prezenţa ta? 

— Păi... ă... încă n-am hotărât. 

— Ce spui despre domnişoara Barnard? 

— Ea e mai degrabă genul independent. 

— Domnişoara Grey? 

— Da. Mai degrabă ea. 

— Hastings, mi se pare că eşti ostentativ de necinstit. Te-ai 
gândit de la bun început să-ţi petreci ziua cu îngerul tău blond! 

— Să fim serioşi, Poirot! 

— Îmi pare rău căci stric planurile, dar te voi ruga să 
însoţeşti pe altcineva. 

— Bine! Cred că ai o slăbiciune pentru fata asta cu faţă de 
păpuşă olandeză. 

— Persoana pe care o vei însoţi este Mary Drower, şi o să te 
rog să n-o laşi singură. 

— Dar de ce? 

— Pentru că numele ei începe cu litera D, prietene şi nu ne 
permitem să riscăm. 

A trebuit să recunosc că avea dreptate. La început mi se 
părea prea puţin probabil, dar mi-am dat seama că, dacă ABC îl 
ura foarte tare pe Poirot, putea fi la curent cu mişcările 


acestuia, caz în care eliminarea lui Mary Drower ar fi fost o 
ipoteză de luat în calcul. 

I-am promis că voi fi atent. 

Am plecat lăsându-l pe Poirot pe un scaun, lângă fereastră. 
În faţa lui era o mică ruletă. O învârti şi strigă după mine în 
timp ce ieşeam: 

— Rouge - e un semn bun, Hastings. Roata norocului 
se întoarce! 


Capitolul 24 - ÎN AFARA POVESTIRII CĂPITANULUI 
HASTINGS 


Domnul Leadbetter scoase un sunet de nerăbdare, în timp 
ce vecinul său de alături urcă şi îl depăşi stângaci, scăpându-şi 
pălăria pe scaunul din faţă şi aplecându-se apoi pentru a o 
recupera. 

Acest lucru se întâmpla exact în punctul culminat al filmului 
Not a Sparrow, o dramă încântătoare, plină de patos, pe care 
domnul Leadbetter aşteptase cu nerăbdare s-o vadă toată 
săptămâna. 

Eroina cu păr bălai jucată de Katherine Royal (care, după 
domnul Leadbetter, era cea mai bună actriţă din lume) tocmai 
scotea un strigăt de indignare: 


Niciodată. Mai repede mor de foame. Dar nu va fi aşa. 
Ţine minte aceste cuvinte: vrabia nu cade... 


Domnul Leadbetter se uită iritat de la dreapta la stânga. 
Oamenii! De ce naiba nu puteau aştepta până la finalul 
filmului... Şi să pleci tocmai în punctul culminant! 

Aha, acum era mai bine. Bărbatul enervant plecase, 
iar domnul Leadbetter putea să vadă perfect tot ecranul 
cu Katherine Royal stând lângă fereastră în conacul Van 
Schreiner din New York. 

Acum se suia în tren cu copilul în braţe... Ce trenuri ciudate 
aveau în America, nu semănau deloc cu cele englezeşti. 

Şi iată-l iar pe Steve în cabana lui din munţi... 

Filmul îşi urmă cursul până la finalul său emoţionant şi 
semireligios. 

Domnul Leadbetter oftă mulţumit şi se aprinse lumina. 

Se ridică încet, clipind uşor. Nu ieşea niciodată de la cinema 
foarte repede. li lua ceva timp să se întoarcă la realitatea 
prozaică a vieţii de zi cu zi. 

Se uită în jur. Nu erau prea mulţi oameni în acea după- 
amiază... normal. Erau toţi la curse. Domnului Leadbetter nu-i 
plăceau cursele, nici jocurile de noroc, nici băutura, nici 
fumatul. Această atitudine îi lăsa mai multă energie pentru a se 
bucura de filme. 


Toată lumea se grăbea să iasă, iar domnul Leadbetter se 
urni şi el. Omul care stătea pe scaunul din faţa lui aţipise, 
tolănit pe scaun. Domnul Leadbetter fu indignat să constate că 
cineva putea adormi la o dramă precum Not a Sparrow. Un 
domn enervat că picioarele celui adormit atârnau în drum i se 
adresă: 

— Scuzaţi-mă, domnule! 

Domnul Leadbetter ajunse la ieşire. Privi înapoi. 

Se crease ceva agitaţie. Un paznic... câţiva oameni... Poate 
că bărbatul din faţa lui era beat criţă şi nu adormit... 

Ezită, după care ieşi, şi făcând asta pierdu senzaţia zilei, 
una şi mai mare decât victoria lui Not Half la St Leger cu o cotă 
de 85 la 1. 

Paznicul zise: 

— Cred că aveţi dreptate, domnule... E bolnav... De ce... Ce 
s-a întâmplat, domnule? 

Celălalt cercetă o pată roşie şi lipicioasă şi exclamă: 

— Sânge... 

Paznicul scoase un țipăt gâtuit. 

Zărise într-un colţ ceva galben ieşind de sub scaun. 

— Doamne Dumnezeule! zise el. E un a... b... ABC! 


Capitolul 25 - ÎN AFARA POVESTIRII CĂPITANULUI 
HASTINGS 


Domnul Cust ieşi din Regal Cinema şi privi către cer. 
Era o seară frumoasă... o seară foarte frumoasă... 
li veni în minte un citat din Browning. 


Dumnezeu este în Ceruri, iar pe Pământ este pace. 


Întotdeauna îi plăcuse acest citat. Numai că, de multe ori, 
simţise că nu era tocmai adevărat... Se plimbă puţin pe stradă, 
zâmbind în sinea lui, până când ajunse la Black Swan, acolo 
unde se cazase. 

Urcă scările până la camera lui - o încăpere micuță de la 
etajul al doilea, cu vedere spre curtea interioară, către un 
garaj. În momentul în care intră în cameră, zâmbetul îi păli 
brusc. Avea o pată pe mânecă, aproape de manşetă. O atinse cu 
teamă - umedă şi roşie - sânge... 

Îşi băgă mâna în buzunar, de unde scoase ceva - un cuţit 
lung şi ascuţit. Şi lama cuţitului era lipicioasă şi roşie... 

Domnul Cust rămase nemişcat o bună bucată de vreme. 
Apoi, brusc, se uită în stânga şi-n dreapta, precum un animal 
hăituit. Îşi umezi febril buzele cu limba... 

— Nu e vina mea, rosti domnul Cust. 

Părea că se ceartă cu cineva, ca un elev care se disculpă în 
faţa profesorului. 

Îşi trecu din nou limba peste buze şi iar îşi pipăi mâneca 
hainei. Cercetă din priviri întreaga cameră, căutând ligheanul 
de spălat. Un minut mai târziu turna apă în el din carafa 
demodată. Îşi scoase haina şi începu să-şi frece mâneca, atent... 

Of! Apa devenise roşie... 

O bătaie în uşă. 

Înlemni, holbându-se speriat. 

Uşa se deschise şi intră o tânără rotofeie cu o carafa în 
mână. 

— Scuzaţi-mă, domnule! V-am adus apa caldă. 

— Mulţumesc, dar am spălat cu rece... reuşi să îngăime. 

De ce spusese asta? În secunda următoare fata privi către 
lighean. 

— M-am... m-am tăiat la mână, preciză el, agitat. 


Urmă o pauză, desigur o pauză foarte lungă, înainte ca fata 
să zică: 

— Da, domnule. 

leşi, închizând uşa. Domnul Cust rămase ca împietrit. 

Ascultă. 

Sosise... în sfârşit... 

Se auzeau voci, strigăte, paşi pe scări? 

Tot ce putea auzi erau bătăile propriei inimi... 

Deodată ieşi din starea de încremenire şi se puse pe treabă. 
Îşi îmbrăcă haina, merse în vârful picioarelor până la uşă, pe 
care o deschise. Nu se auzea nici un zgomot, cu excepţia 
murmurelor care veneau dinspre bar. Se furişă pe scări în jos... 

Nu întâlni pe nimeni. Avea noroc. Se opri la capătul 
scării. Si acum încotro? 

Se hotări, o luă printr-un pasaj şi ieşi pe uşa care dădea spre 
curtea interioară. Vreo doi şoferi meştereau la maşini discutând 
despre cursă. 

Domnul Cust traversă repede curtea şi ieşi în stradă. 

La primul colţ făcu la dreapta, apoi la stânga, apoi iar la 
dreapta... 

Să rişte să meargă la gară? Da, acolo vor fi mulţi oameni şi 
trenuri speciale, iar cu puţin noroc, totul va merge bine... 

Doar dacă-ar avea noroc... 


Capitolul 26 - ÎN AFARA POVESTIRII CĂPITANULUI 
HASTINGS 


Inspectorul Crome asculta relatarea exaltată a domnului 
Leadbetter. 

— Vă asigur, inspectare, că inima stă să-mi sară din piept 
când mă gândesc. Probabil a fost lângă mine tot timpul 
filmului! 

Inspectorul Crome, absolut neînduioşat de starea inimii 
domnului Leadbetter, zise: 

— Să lămurim lucrurile. Bărbatul acesta a plecat către 
sfârşitul filmului? 

— Not a Sparrow - Katherine Royal, murmură automat 
domnul Leadbetter. 

— A trecut pe lângă dumneavoastră şi s-a împiedicat... 

— Acum îmi dau seama că s-a prefăcut că se împiedică. Apoi 
s-a aplecat peste scaunul din faţă ca să-şi ia pălăria şi probabil 
că atunci l-a înjunghiat pe bietul om. 

— N-aţi auzit nimic? Un țipăt, un geamăt? 

Domnul Leadbetter nu auzise nimic în afară de glasul 
răguşit al lui Katherine Royal, dar, sub presiunea momentului, 
inventă un geamăt. 

Inspectorul Crome îl luă de bun şi îl rugă să continue 
declaraţia. 

— După aceea a plecat. 

— L-aţi putea descrie? 

— Era un bărbat foarte înalt. Avea pe puţin 1,80 metri. Un 
uriaş. 

— Blond sau brunet? 

— Păi, nu sunt foarte sigur, dar cred că era chel. Un individ 
cu adevărat sinistru. 

— Nu şchiopăta, nu-i aşa? 

— Dacă stau să mă gândesc mai bine, cred că şchiopăta. Era 
întuneric, dar e posibil să fi fost metis. 

— Era pe scaun înainte să se stingă luminile? 

— Nu. A venit după începerea filmului. 

Inspectorul Crome încuviinţă şi îi dădu domnului Leadbetter 
o declaraţie de semnat, apoi scăpă de el. 


— E unul dintre cei mai proşti martori pe care i-ai fi putut 
găsi, remarcă, pesimist. Ar spune orice, dacă ştii cum să-l iei. E 
clar că habar nu are cum arată omul nostru. Să-l chemăm pe 
paznic. 

Paznicul, foarte rigid şi cu o atitudine militărească, intră, 
luă poziţie de drepţi şi-şi fixă privirea asupra colonelului 
Anderson. 

— Ei bine, Jameson, să auzim ce ai de spus! 

Jameson salută. 

— Să trăiţi! Sfârşitul filmului... Mi s-a spus că în sală era un 
bărbat bolnav. Domnul stătea pe unul dintre locurile de 2 lire şi 
4 penny, tolănit pe scaun. Alţi domni se strânseseră în jurul lui. 
Bărbatul nu arăta prea bine. Unul dintre domnii de alături a 
pus mâna pe haina celui bolnav şi mi-a atras atenţia. Era sânge. 
Era clar că bărbatul era mort şi că fusese înjunghiat. Am zărit 
un mers al trenurilor ABC sub scaun şi, dorind să procedez cum 
trebuie, nu l-am atins, ci am informat imediat poliţia despre 
tragedia care avusese loc. 

— Ai procedat foarte bine, Jameson. 

— Mulţumesc, domnule. 

— N-ai observat un bărbat plecând de pe locurile de 2 lire şi 
4 penny cu cinci minute mai devreme? 

— Au fost mai mulţi, domnule. 

— I-ai putea descrie? 

— Mă tem că nu, domnule. Unul dintre ei a fost domnul 
Geoffrey Parnell, pe urmă tânărul Sam Baker cu prietena lui. N- 
am observat pe nimeni în mod special. 

— Păcat! Mulţumesc, Jameson. 

— Să trăiţi! 

Paznicul salută şi plecă. 

— la să vedem ce amănunte medicale avem, zise colonelul 
Anderson. N-ar fi rău să-l chemăm acum şi pe individul care l-a 
găsit. 

Un ofiţer de poliţie intră şi salută. 

— Au sosit domnul Hercule Poirot şi un alt domn. 

Inspectorul Crome se încruntă. 

— Bine. Cred că n-avem altă soluţie decât să-i inviţi 
înăuntru. 


Capitolul 27 - CRIMA DE LA DONCASTER 


Intrând în încăpere în urma lui Poirot, am prins sfârşitul 
spuselor inspectorului Crome. 

Atât el cât şi şeful poliţiei păreau îngrijoraţi şi supăraţi. 

Colonelul Anderson ne salută printr-o mişcare a capului. 

— Mă bucur că aţi venit, domnule Poirot, spuse el politicos. 

Cred că îşi dăduse seama că am auzit ce spusese Crome. 

— După cum ştiţi, am dat iar de bucluc. 

— O altă crimă ABC? 

— A naibii lucrătură! Omul nostru s-a aplecat şi şi-a 
înjunghiat victima în spate. E versat, nu-i aşa? Acestea sunt 
detaliile medicale, dacă vă interesează. 

Îi arătă o hârtie lui Poirot. 

— Un mers al trenurilor ABC a fost găsit pe jos, între 
picioarele mortului, mai adăugă el. 

— Victima a fost identificată? întrebă Poirot. 

— Da. lar ABC a mai scăpat o dată, spre dezamăgirea 
noastră. Decedatul se numeşte Earlsfield, George Earlsfield, de 
profesie frizer. 

— Curios, comentă Poirot. 

— Poate a sărit o literă, sugeră colonelul. 

Prietenul meu clătină din cap în semn de dubiu. 

— Vedem următorul martor? întrebă Crome. E nerăbdător 
să plece acasă. 

— Da, da, să intre. 

Intră un domn între două vârste, care semăna foarte mult cu 
lacheul-broască din Alice în fara Minunilor. Era foarte nervos 
şi avea vocea gâtuită de emotie. 

— A fost cea mai şocantă experienţă din viaţa mea, 
bolborosi el. Am o inimă slabă, domnule, foarte slabă, aşa că 
întâmplarea îmi putea fi fatală. 

— Cum vă numiţi? întrebă inspectorul. 

— Downes. Roger Emmanuel Downes. 

— Profesia? 

— Predau la şcoala de băieţi Highfield. 

— Si acum, domnule Downes, vă rog să ne explicaţi cum 
puteţi mai bine ce s-a întâmplat. 


— Vă pot spune asta foarte pe scurt, domnilor. La sfârşitul 
spectacolului m-am ridicat de pe scaun. Locul din stânga mea 
era gol, însă pe următorul stătea un om care părea că doarme. 
Mi-era imposibil să trec de el din cauza poziţiei picioarelor, aşa 
că l-am rugat să mă lase să trec. Nu mi-a răspuns, aşa că l-am 
rugat din nou, de data asta pe un ton ceva mai... ridicat. Tot 
nimic. Atunci l-am mişcat de umăr pentru a-l trezi. Corpul i s-a 
aplecat şi mai mult, aşa că m-am gândit că ori e inconştient, ori 
foarte bolnav. Am strigat: „Omul acesta e bolnav! Chemaţi 
paznicul”. Paznicul a venit, iar când mi-am luat mâna de pe 
umărul individului am văzut că era umedă şi roşie... Vă asigur, 
domnilor, am avut un şoc îngrozitor! Se putea întâmpla orice, 
având în vedere că de atâţia ani sufăr cu inima. 

Colonelul Anderson se uita la domnul Downes cu o expresie 
foarte curioasă. 

— Se poate spune că sunteţi un om foarte norocos, 
domnule Downes. 

— Da, domnule. N-am avut nici măcar o palpitaţie. 

— Cred că nu m-aţi înţeles prea bine. Spuneaţi că vă aflaţi la 
două scaune distanţă de victimă, nu-i aşa? 

— De fapt, la început am stat chiar lângă el, dar apoi m-am 
mutat, pentru a vedea mai bine. 

— Sunteţi cam de aceeaşi statură cu victima şi purtaţi un 
fular de lână în jurul gâtului ca şi el, nu? 

— Nu am observat, răspunse domnul Downes un pic înţepat. 

— O să vă explic de ce aţi avut noroc. într-un fel sau altul, 
când criminalul a intrat după dumneavoastră, s-a încurcat. A 
ales greşit spatele. Pariez pe cât vreţi, domnule Downes, că 
acel cuţit vă era destinat. 

Oricât de bine ar fi trecut peste alte încercări, inima 
domnului Downes nu mai făcu faţă momentului. 

— Apă, şopti el, apă... 

I se aduse un pahar cu apă. Downes sorbi încet şi culoarea îi 
reveni treptat în obraji. 

— Eu? De ce, eu? 

— Aşa pare, zise Crome. De fapt e singura explicaţie. 

— Vreţi să spuneţi că acest om, acest, acest diavol, nebunul 
ăsta însetat de sânge, m-a urmărit, pândind o oportunitate? 

— Cam aşa ceva. 


— Dar, pentru numele lui Dumnezeu, de ce eu? întrebă 
profesorul, siderat. 

Inspectorul Crome abia se abţinu să nu-i răspundă: „De ce 
nu?”, dar zise în schimb: 

— Mă tem că nu trebuie să ne punem prea multe întrebări 
asupra motivelor unui nebun. 

— Domnul fie lăudat! şopti domnul Downes. 

Se ridică tremurând şi brusc îmbătrânit. 

— Dacă nu mai aveţi nevoie de mine, cred că mă voi retrage, 
domnilor. Nu mă simt prea bine. 

— Puteţi pleca, domnule Downes. Voi trimite pe cineva cu 
dumneavoastră, să se asigure că sunteţi bine. 

— O, nu, vă mulţumesc, dar nu e nevoie. 

— Cred că ar fi mai bine, insistă colonelul Anderson pe un 
ton ferm. 

Ochii lui îl căutară pe Crome cu o întrebare imperceptibilă, 
iar acesta din urmă răspunse printr-o mişcare a capului. 

Domnul Downes ieşi clătinându-se. 

— Bine că nu i s-a făcut rău, spuse colonelul Anderson, altfel 
am fi avut două victime. 

— Da, domnule. Inspectorul Rice s-a ocupat de asta şi casa 
omului va fi supravegheată. 

— Credeţi că, atunci când îşi va da seama că a greşit, ABC 
va încerca din nou? întrebă Poirot. 

Anderson încuviinţă. 

— E o posibilitate. Băiatul acesta, ABC, pare un tip foarte 
riguros şi poate se va supăra că lucrurile n-au ieşit conform 
planului. 

Poirot căzu pe gânduri. 

— Mi-aş fi dorit să avem o descriere a individului, reluă 
colonelul iritat. Suntem în aceeaşi situaţie ca la început. 

— Poate o vom afla, zise Poirot. 

— Credeţi? Da, cine ştie. Fir-ar să fie, chiar n-are nimeni 
ochi în cap? 

— Aveţi răbdare. 

— Păreţi foarte încrezător, domnule Poirot. Există şi vreun 
motiv pentru acest optimism? 

— Da, colonele. Până acum, criminalul n-a făcut nici o 
greşeală, dar e pe cale să facă una în curând. 


— Dacă asta e tot ce aveţi... începu şeful poliţiei 
pufnind, dar fu întrerupt. 

— Domnul Ball de la Black Swan e aici cu o tânără, 
domnule. Spune că ştie ceva ce v-ar putea ajuta. 

— Adu-i încoace, poate ne sunt de folos. 

Domnul Ball de la Black Swan era un om greoi, care gândea 
încet şi se mişca greu. Răspândea un puternic iz de bere. Era 
însoţit de o fată durdulie, cu ochi rotunzi şi aflată într-o stare 
de mare agitaţie. 

— Sper că nu deranjez şi că nu risipesc timp preţios, începu 
domnul Ball pe un ton jos şi grav. Dar fata asta, Mary, susţine 
că are ceva important să vă spună. 

Mary bâlbâi ceva a încuviinţare. 

— Despre ce e vorba, fata mea? o încurajă Anderson. Cum 
te cheamă? 

— Mary, domnule, Mary Stroud. 

— Spune, Mary. 

Mary se întoarse către şeful ei. 

— E datoria ei să ducă apă caldă clienţilor, îi sări în ajutor 
domnul Ball. La noi stau vreo şase oameni, unii veniţi la curse, 
alţii cu afaceri. 

— Da, da, făcu Anderson pierzându-şi răbdarea. 

— Hai, fetiţo, spune ce ai de spus fără teamă. 

Mary tuşi, îşi drese vocea apoi vorbi cu un glas pierdut: 

— Am bătut la uşă, dar nu mi-a răspuns nimeni, altfel n-aş fi 
îndrăznit. Aşa că am intrat ca să-i las apă caldă pentru mâini. 

Făcu o pauză şi respiră adânc. 

— Continuă, o îndemnă Anderson. 

Mary se uită iar către şeful ei, parcă pentru a mai prinde 
curaj, după care reluă: 

— „Poftiţi apă caldă, domnule”, am spus eu şi am bătut. „O, 
mi-a răspuns el, m-am spălat cu rece”, iar eu, fireşte, m-am 
uitat în lighean şi, o, ferească Sfântul, apa era roşie! 

— Roşie? întrebă Anderson tăios. 

Ball interveni: 

— Fata mi-a spus că îşi dăduse haina jos şi că mâneca 
acesteia era udă, nu-i aşa, fato? 

— Da, domnule, aşa este. 

Fata continuă: 

— Iar el, domnule, arăta ciudat, avea o faţă... M-am speriat. 


— Când s-a întâmplat asta? întrebă Anderson. 

— Cam pe la cinci şi un sfert, dacă nu greşesc. 

— Acum trei ore, făcu Anderson. De ce n-ai venit imediat? 

— N-am aflat mai devreme ce s-a întâmplat, mă refer la 
crimă. Pe urmă fata a ţipat de parcă ar fi lovit-o cineva şi am 
întrebat-o ce are, iar ea mi-a povestit. Nu mi s-a părut normal, 
aşa că am urcat, dar nu mai era nimeni în cameră. Am pus 
câteva întrebări, iar unul dintre băieţii din curte mi-a spus că a 
văzut un bărbat strecurându-se afară, iar din descrierea făcută 
am înţeles despre cine era vorba. Atunci i-am sugerat lui Mary 
că mai bine mergem la poliţie. La început n-a vrut, dar i-am 
promis că vin cu ea. 

Inspectorul Crome îi întinse o bucată de hârtie. 

— Descrieţi persoana, cât de repede puteţi. Nu avem timp 
de pierdut. 

— Avea o înălţime medie şi purta ochelari. 

— Cum era îmbrăcat? 

— Un costum negru şi o pălărie Homburg. Părea destul de 
umil. 

Cam asta fu descrierea fetei. 

Inspectorul Crome nu mai insistă. Imediat începură să dea 
telefoane, dar nimeni nu părea prea optimist. 

Crome sublinie faptul că, în momentul plecării, bărbatul nu 
avea nici un bagaj. 

— Ar fi o şansă, spuse. 

Doi oameni fură trimişi la Black Swan. 

Domnul Ball, simțindu-se important, şi Mary, puţin 
temătoare, îi însoţiră. 

Sergentul se întoarse după vreo zece minute. 

— Am adus registrul, domnule. lată semnătura! Toată lumea 
se strânse laolaltă. Scrisul era mărunt şi ilizibil. 

— A.B. Case... sau Cash? întrebă şeful poliţiei. 

— ABC, observă Crome. 

— Dar bagajul? întrebă Anderson. 

— O valiză destul de mare, plină cu mici cutii de carton, 
domnule. 

— Cutii? Ce era în ele? 

— Ciorapi, domnule. Ciorapi de mătase. 

Crome se întoarse către Poirot. 

— Felicitări, zise el. Aţi intuit corect. 


Capitolul 28 - ÎN AFARA POVESTIRII CĂPITANULUI 
HASTINGS 


Inspectorul Crome se afla în biroul său de la Scotland Yard. 
Telefonul de pe biroul lui sună discret, iar el ridică receptorul. 

— Jacobs la telefon, domnule. Am aici un tânăr cu o poveste 
care v-ar putea interesa. 

Inspectorul oftă. În fiecare zi apăreau cam douăzeci de 
oameni care pretindeau că au informații importante despre 
cazul ABC. Unii erau nebuni inofensivi, alții persoane bine 
intenționate, care credeau că informația lor e de valoare. 
Datoria sergentului Jacobs era să trieze aceste mărturii şi să 
trimită inspectorului doar cazurile cu adevărat interesante. 

— Foarte bine, Jacobs, trimite-l la mine. 

Peste câteva momente cineva bătu la uşa inspectorului, iar 
Jacobs apăru însoţit de un tânăr înalt şi destul de arătos. 

— Dânsul este domnul Tom Hartigan, domnule. Ştie ceva 
care ar putea fi legat de cazul ABC. 

Inspectorul se ridică şi dădu mâna cu tânărul. 

— Bună dimineaţa, domnule Hartigan! Vă rog să luaţi loc. 
Doriţi o ţigară? 

Tom Hartigan luă loc puţin stânjenit, cercetându-l pe cel pe 
care îl considera unul dintre „cei grei”.  Infăţişarea 
inspectorului îl cam dezamăgi. Arăta ca un om obişnuit! 

— Am înţeles că aveţi informaţii despre care credeţi că ne 
pot fi de folos în cazul ABC. Să auzim! 

Tom începu nervos. 

— E posibil ca informaţiile mele să nu vă ajute cu nimic. E 
doar o supoziţie de-a mea, dar pentru dumneavoastră poate fi 
doar o pierdere de vreme. 

Inspectorul oftă discret. Cât timp pierdea să-i asculte pe toţi 
aceşti oameni! 

— Asta rămâne de văzut, dar să auzim mai întâi ce aveţi de 
spus. 

— Păi, să vedeţi, cunosc o domnişoară a cărei mamă 
închiriază camere în Camden Town. La etajul doi stă de vreun 
an şi ceva un om pe nume Cust. 

— Cust? 


— Exact. Un om între două vârste şi destul de cumsecade, 
dar şi puţin dus cu pluta, aş adăuga eu. Genul de persoană care 
nu ar face rău nici unei muşte. Nu aş fi gândit niciodată ceva 
negativ despre el, dacă n-ar fi fost această întâmplare cam 
ciudată. 

Intr-un fel destul de confuz şi repetându-se de vreo două ori, 
Tom relată întâlnirea lui cu domnul Cust din gara Euston şi 
incidentul cu biletul căzut. 

— Vedeți, domnule, oricum ai privi problema, e ceva ciudat 
la mijloc. Lily, prietena mea, era foarte sigură că domnul Cust i- 
a zis că pleacă la Cheltenham, iar mama ei susține acelaşi 
lucru, pentru că îşi aminteşte că au vorbit în dimineaţa plecării 
lui. In momentul respectiv n-am dat prea multă atenţie acestui 
lucru, dar Lily a precizat că speră ca domnul Cust să nu dea 
peste tipul acela, ABC, la Doncaster. Apoi şi-a amintit, ca o 
coincidenţă, că domnul Cust fusese şi la Churston în momentul 
producerii crimei. In glumă, am întrebat-o unde era în timpul 
celorlalte două crime, iar ea mi-a răspuns că nu ştie exact unde 
a fost, ci numai faptul că a fost la mare. Am zis că ar fi ciudat 
ca tocmai el să fie criminalul ABC, iar Lily mi-a replicat că 
domnul Cust ar fi incapabil să rănească pe cineva. Cam asta am 
discutat atunci, după care nu ne-am mai gândit la asta. Cel 
puțin, nu conştient. Apoi am început să-mi pun întrebări în 
legătură cu tipul ăsta, Cust, şi mi-a trecut prin cap că, deşi 
părea inofensiv, ar putea fi în stare de ceva atrocități. 

Tom luă o pauză de respiraţie, după care continuă. 
Inspectorul îl asculta acum cu atenţie. 

— lar după crima de la Doncaster, domnule, am citit în ziare 
că se cereau informaţii despre un anume A B Case sau Cash, a 
cărui descriere fizică se potrivea destul de mult. În prima seară 
liberă m-am dus la Lily şi am întrebat-o care erau inițialele 
domnului Cust. Ea nu şi-a amintit, însă mama ei, da. Erau chiar 
A. B. Apoi am început să ne gândim unde era plecat Cust în 
momentul crimei de la Andover. După cum vă puteţi imagina, 
domnule, nu e uşor să-ţi aminteşti lucruri care s-au întâmplat 
acum mai multe luni. Am avut ceva de furcă, dar până la urmă 
ne-am dat seama, pentru că, în data de 21 iunie, la doamna 
Marbury a venit în vizită un frate de-al ei din Canada. Pentru că 
a sosit pe neaşteptate şi nu avea unde să doarmă, Lily a sugerat 
că, având în vedere că domnul Cust era plecat, Bert Smith ar fi 


putut dormi în patul lui. Însă doamna Marbury n-a fost de 
acord, pentru că i se părea că nu e corect faţă de chiriaşul ei. Li 
place ca lucrurile să fie întotdeauna corecte. Am reuşit să ne 
dăm seama exact de dată datorită faptului că vasul lui Bert 
Smith a ancorat în acea zi la Southampton. 

Inspectorul Crome ascultă foarte atent, luând şi câteva 
notițe. 

— Asta e tot? întrebă el. 

— Da, domnule! Sper să nu considerați că am exagerat. 

Tom roşi uşor. 

— Dimpotrivă, cred că aţi venit unde trebuia. Bineînţeles că 
nu excludem nici posibilitatea ca aceste date să fie o pură 
coincidenţă, dar m-aţi convins să am o discuţie cu domnul Cust. 
Acum este acasă? 

— Da, domnule! 

— Când s-a întors? 

— În seara crimei de la Doncaster. 

— Şi ce a făcut de atunci? 

— A stat mai mult pe acasă, iar doamna Marbury susţine că 
arată foarte ciudat. Cumpără multe ziare... iese dis-de- 
dimineaţă pentru a nu rata primele ediţii şi încă o dată seara 
pentru a le lua şi pe cele de după-amiază. Doamna Marbury mai 
susţine şi că vorbeşte foarte mult singur. Crede că devine din 
ce în ce mai dubios. 

— Care este adresa doamnei Marbury? 

Tom îi dădu adresa. 

— Mulţumesc. Probabil că o voi suna chiar azi. Nu cred că 
mai este nevoie să vă spun să aveţi grijă cum vă purtaţi în 
preajma acestui Cust. 

Se ridică şi-şi dădură mâna. 

— Aţi făcut foarte bine venind la noi. O zi bună, domnule 
Hartigan! 

— Ei bine, domnule? întrebă Jacobs reintrând în cameră. 
Veşti bune? 

— Informaţii promițătoare, preciză inspectorul. Asta dacă se 
verifică tot ce a spus băiatul. N-am avut încă noroc cu furnizorii 
de ciorapi, aşa că era momentul să apară ceva interesant. 
Apropo, dă-mi, te rog, dosarul Churston. 

Inspectorul cercetă câteva momente dosarul cerut. 


— A, iată! E vorba despre o declaraţie făcută la Poliţia din 
Torquay. Un tânăr pe nume Hill. Susţine că pleca din Torquay 
Palladium după vizionarea filmului Not a Sparrow, când a 
observat un om cu un comportament ciudat. Vorbea singur, iar 
Hill l-a auzit spunând: „E o idee”. Not a Sparrow - ăsta nu e 
filmul care rula şi la cinema Regal din Doncaster? 

— Ba da, domnule. 

— Ar putea fi o legătură. E posibil ca ideea de modus 
operandi pentru următoarea crimă să-i fi venit atunci. Din câte 
văd, avem adresa lui Hill. Descrierea persoanei e vagă, dar se 
potriveşte destul de bine cu cea a lui Mary Stroud şi a acestui 
Tom Hartigan... 

Dădu din cap, rămas pe gânduri. 

— Urma devine tot mai caldă, zise inspectorul Crome, o 
afirmaţie care nu i se potrivea, având în vedere că se mândrea 
tot timpul cu sângele lui rece. 

— Ceva instrucţiuni, domnule? 

— Trimite vreo doi oameni să supravegheze această adresă 
din Camden Town, dar nu vreau să speriaţi prada. Trebuie să 
vorbesc cu comandantul adjunct. Pe urmă, cred că ar fi bine ca 
acest Cust să fie dus acolo şi întrebat dacă vrea să declare 
ceva. Se pare că e pregătit să ciripească. 

Afară, Tom Hartigan se îndrepta spre Lily Marbury, care îl 
aşteptase să iasă. 

— E totul în regulă, Tom? 

Tom încuviinţă. 

— L-am văzut pe inspectorul Crome în persoană. E cel care 
se ocupă de caz. 

— Şi cum e? 

— E cam tăcut şi cam mocăit, nu e idealul meu de detectiv. 

— E modelul impus de lordul Trenchard, zise Lily cu 
respect. Unii dintre ei sunt cu adevărat magnifici. Ei, şi ce-a 
spus? 

Tom îi rezumă interogatoriul. 

— Deci, ei chiar cred că el e criminalul? 

— Cred că ar putea fi. Oricum, o să vină să-l întrebe câte 
ceva. 

— Bietul domn Cust! 

— Nu e cazul să-l compătimeşti, fata mea. Dacă el este ABC, 
a comis patru crime groaznice. 


Lily oftă şi dădu din cap. 

— Oricum, pare îngrozitor. 

— Şi acum vom merge să mâncăm, draga mea. Gândeşte-te 
că, dacă avem dreptate, mă aştept ca numele meu să apară în 
ziare! 

— O, Tom, crezi? 

— Desigur! Şi al tău la fel. Şi cel al mamei tale. Şi 
îndrăznesc să spun că o să îţi apară şi poza. 

— O, Tom! îl strânse Lily de mână, entuziasmată. 

— Şi până atunci, ce-ai zice dacă am merge la Corner 
House? 

Lily îl strânse şi mai tare. 

— Hai să mergem! 

— Mai aşteaptă o jumătate de minut, pentru că trebuie să 
dau un telefon. 

— Cui? 

— Unei fete cu care aveam întâlnire. 

Traversă şi se întoarse trei minute mai târziu, puţin 
îmbujorată. 

— Ei bine, Tom... 

Îl luă de braţ. 

— Mai povesteşte-mi despre Scotland Yard. Nu era şi 
celălalt acolo? 

— Care celălalt? 

— Domnul belgian. Cel căruia îi scrie mereu ABC. 

— Nu, nu era acolo. 

— Mai spune-mi. Ce s-a întâmplat când ai intrat? Cu cine şi 
ce anume ai vorbit? 


II 


Domnul Cust puse receptorul încet în furcă. 

— Nu primiţi prea des telefoane, nu, domnule Cust? 

— Ăă... nu prea, doamnă Marbury. 

— Sper că n-aţi primit veşti proaste? 

— Nu, nu. 

Ce insistente erau femeile astea. Ochii îi alunecară pe ziarul 
din mână. Naşteri, căsătorii, decese... 


— Sora mea a născut un băieţel, izbucni el. El... care nu 
avusese niciodată o soră. 

— O, ce frumos! („Şi n-a zis nimic despre nici o soră, în toţi 
aceşti ani. Tipic pentru un bărbat!”) Trebuie să vă mărturisesc 
că am fost surprinsă atunci când doamna a cerut să vorbească 
cu domnul Cust. Pentru o clipă mi s-a părut că e vocea lui Lily a 
mea, dar nu era ea, pentru că avea vocea mai ascuţită. Oricum, 
felicitări, domnule Cust! E singurul dumneavoastră nepot? 

— Da, singurul, zise domnul Cust. Singurul pe care-l am şi 
probabil îl voi avea. Eu... trebuie să plec imediat, pentru că... 
m-au chemat. Cred că pot prinde un tren dacă mă grăbesc. 

— Veţi lipsi mult, domnule Cust? strigă doamna Marbury în 
timp ce el urca scara. 

— A, nu, doar vreo două zile sau trei. 

Dispăru în dormitorul lui, iar doamna Marbury se retrase în 
bucătărie, gândindu-se cu nostalgie la „gâza ei mică”. 


Brusc, îşi aminti de discuţiile dintre Tom şi Lily de seara 
trecută despre date şi coincidenţe! Cum încercaseră ei să-şi 
dea seama dacă domnul Cust era monstrul oribil, ABC, din 
cauza iniţialelor sale şi a câtorva coincidenţe. 

„Nu cred că au vorbit serios, îşi spuse ea ca să se 
liniştească, iar acum probabil le e ruşine că au gândit aşa 
ceva.” 

Dintr-un motiv pe care nu şi-l putea explica, vestea pe care 
i-o dăduse domnul Cust, în legătură cu nepotul său îi risipise 
orice dubiu pe care îl avusese despre bona fide a chiriaşului ei. 

— Sper că nu s-a chinuit prea tare, draga de ea, se gândi 
doamna Marbury încercând fierul de călcat pe obraz, înainte să 
înceapă să calce fusta de mătase a lui Lily. 

Mintea ei se întoarse cuminte la rutina de fiecare zi. 

Domnul Cust cobori încet scările cu o valiză în mână, iar 
privirea lui fixă pentru câteva momente telefonul. Scurta 
conversaţie avută îi reveni în minte. 

— Dumneavoastră sunteţi, domnule Cust? Vreau să vă spun 
că un inspector de la Scotland Yard s-ar putea să vină să vă 
vadă... 

Ce răspunsese? Nu-şi mai amintea. 

— Mulţumesc, mulţumesc, draga mea... drăguţ din partea 
ta... 

Ceva de genul ăsta. 

De ce-i telefonase? Oare ghicise? Sau dorea să se asigure că 
el va aştepta vizita inspectorului? 

Dar cum de ştia că inspectorul va veni? 

Şi vocea ei... se prefăcuse să nu fie recunoscută de mama 
ei... 

Era, era ca şi cum ar fi ştiut... 

Dar, dacă ar fi ştiut, n-ar mai fi...Sau poate da. Femeile sunt 
foarte ciudate. Inexplicabil de crude şi inexplicabil de bune. O 
văzuse o dată pe Lily eliberând un şoarece dintr-o cursă. 

O fată bună... 

O fată bună şi drăguță... 

Se opri lângă cuierul din hol, încărcat de umbrele şi de 
haine. 

Oare să...? 

Un zgomot venit din bucătărie îl făcu să se decidă... 


Nu, nu era timp... 

Doamna Marbury ar fi putut ieşi... 

Deschise uşa de la intrare, îi trecu pragul şi o închise în 
urma lui... 

Încotro...? 


Capitolul 29 - LA SCOTLAND YARD 


Din nou şedinţă. 

Comandantul adjunct, inspectorul Crome, Poirot şi eu. 

Comandantul adjunct spuse: 

— Aţi făcut o sugestie foarte bună în legătură cu verificarea 
afacerii cu ciorapii, domnule Poirot. 

Poirot îşi ridică mâinile. 

— Verificarea trebuia făcută, pentru că acest om nu putea fi 
un agent obişnuit. Vindea cu amănuntul şi nu era inclus într-o 
corporație. 

— E totul clar până acum, domnule inspector? 

— Cred că da, domnule, răspunse Crome consultând un 
dosar. Doriţi să vă prezint situaţia? 

— Da, te rog! 

— Am verificat datele de la Churston, Paignton şi Torquay. 
Am aici o listă cu persoanele la care a fost încercând să le 
vândă ciorapi. Se poate spune că a făcut totul ca la carte. A stat 
la Pitt, un mic hotel de lângă gara Torre. S-a întors la hotel la 
ora 22.30, în noaptea crimei. Putea să ia un tren de la Churston 
la 21.57 şi să ajungă la Torre la 22.20. Nu a fost văzut nimeni 
care să corespundă descrierii sale nici în tren şi nici în gară, 
dar în acea vineri a fost Dartmouth Regatta, iar trenurile de 
întoarcere dinspre Kingswear erau destul de aglomerate. 

La Bexhill s-a întâmplat cam acelaşi lucru. A stat la Globe şi 
s-a înregistrat cu propriul nume. A încercat să vândă ciorapi 
cam la douăsprezece adrese, inclusiv doamnei Barnard şi 
inclusiv la cafeneaua Ginger Cat. A plecat de la hotel la 
începutul serii. A ajuns la Londra la 11.30, în dimineaţa 
următoare. Cât despre Andover, a procedat cam la fel. A stat la 
Feathers. A oferit ciorapi doamnei Fowler, vecina doamnei 
Ascher, şi altor oameni de pe stradă. Perechea doamnei Ascher, 
pe care a adus-o nepoata ei (pe nume Drower) este identică cu 
cele găsite în stocul lui Cust. 

— Până acum e totul clar, spuse comandantul adjunct. 

— Având toate aceste date, continuă inspectorul, m-am dus 
la adresa dată de Hartigan, dar am aflat că domnul Cust 
plecase de acasă cu o jumătate de oră înainte. Din câte mi s-a 


spus, a primit un apel, iar proprietăreasa a afirmat că a fost şi 
primul telefon pe care l-a avut de când locuieşte acolo. 

— Un complice? sugeră comandantul adjunct. 

— Nu prea cred, zise Poirot. Ar fi ciudat, dar poate... 

L-am privit cu toţii întrebători, în timp ce făcu o pauză. 

Ridică din umeri, în vreme ce inspectorul continuă: 

— Am cercetat camera în care locuia şi am găsit dovezi de 
necontestat. Am descoperit un top de hârtie la fel cu cea a 
scrisorilor trimise, o cantitate considerabilă de ciorapi de 
damă, iar în fundul bufetului unde erau depozitate lucrurile am 
descoperit opt ghiduri ABC noi! 

— O dovadă bună, comentă comandantul adjunct. 

— Am mai descoperit ceva, făcu inspectorul cu glas 
triumfător. S-a întâmplat azi-dimineaţă şi n-am mai avut timp 
să vă raportez, domnule. Nu era nici urmă de cuţit în cameră... 

— Ar fi un imbecil dacă l-ar ţine acolo, remarcă Poirot. 

— La urma urmei nu e un om normal, îi replică inspectorul. 
M-am gândit că l-ar fi putut aduce acasă, dar, dându-şi seama 
de pericolul de a fi descoperit (aşa cum a sugerat domnul 
Poirot), l-a ascuns în altă parte. Oare ce loc din casă ar fi putut 
alege? Ideea mi-a venit imediat. Cuierul din hol - nimeni nu 
mişcă niciodată cuierul din hol. L-am mişcat cu mare greutate 
şi am găsit ce căutam! 

— Cuţitul? 

— Cuţitul. Nu am nici o îndoială, având în vedere că sângele 
uscat e încă pe el. 

— Bravo, Crome, zise comandantul adjunct cu satisfacţie. 
Acum ne mai lipseşte un singur lucru. 

— Ce anume? 

— Omul. 

— O să-l prindem. Fiţi fără grijă. 

Tonul inspectorului era încrezător. 

— Ce părere aveţi, domnule Poirot? 

Poirot se trezi din reverie. 

— Ce spuneaţi? 

— Spuneam că e o chestiune de timp până să-l prindem pe 
criminal, nu sunteţi de acord? 

— A, da, fără nici o îndoială! 

Era atât de adâncit în gânduri, încât ceilalţi îl priviră mirati. 

— Vă îngrijorează ceva, domnule Poirot? 


— Da! E ceva ce mă îngrijorează foarte mult. Motivul. 

— Dar, dragul meu, omul e nebun, îşi pierdu răbdarea 
comandantul adjunct. 

— Înţeleg unde bate domnul Poirot, îi sări Crome în ajutor. 
Are dreptate. Trebuie să existe o anumită obsesie. Cred că 
rădăcinile problemei trebuie căutate într-un mare complex de 
inferioritate. Poate fi şi o manie a persecuției, şi aici poate 
interveni şi legătura cu domnul Poirot. Poate că i se pare că 
domnul Poirot este detectivul care îl vânează cu orice preţ. 

— Hm, zise comandantul adjunct. Aşa se vorbeşte astăzi. Pe 
vremea mea, atunci când un om era nebun, era nebun, şi nu 
mai căutam termeni ştiinţifici ca să îndulcim realitatea. 
Presupun că un doctor modern va sugera să internăm un om 
precum ABC într-un spital de nebuni şi la finalul tratamentului 
să-l eliberăm, făcând din el un membru responsabil al 
societăţii. 

Poirot zâmbi, dar nu răspunse. 

Şedinţa luă sfârşit. 

— Prin urmare, trase concluzia comandantul adjunct, după 
cum spui tu, prinderea lui e iminentă. 

— L-am fi prins mai din timp, zise inspectorul, dacă n-ar fi 
fost atât de şters şi dacă nu arăta ca un cetăţean inofensiv. 

— Mă întreb unde se află acum, mai adăugă coman- 
dantul adjunct. 


Capitolul 30 - ÎN AFARA POVESTIRII CĂPITANULUI 
HASTINGS 


Domnul Cust stătea lângă un magazin de legume şi privea 
peste drum. 

Da, acolo era. 

„Doamna Ascher. Ziare şi tutun...” 

În fereastră era un anunţ. 

De închiriat. 

Gol... 

Fără viaţă... 

— Scuzaţi-mă, domnule! 

Soţia patronului prăvăliei încerca să ajungă la nişte lămâi. 

Se scuză şi se dădu la o parte. 

O porni încet către strada principală a oraşului... 

Era greu, foarte greu, acum că rămăsese fără bani... 

Văzu o reclamă la ieşirea unui chioşc de ziare. 

„Cazul ABC. Crimele încă neelucidate. Interviu cu domnul 
Hercule Poirot.” 

Domnul Cust îşi spuse: „Hercule Poirot. Mă întreb dacă el 
ştie...” 

Porni iar, pentru că nu era bine să rămână cu privirea lipită 
de acel anunţ... 

Se gândi: „Nu mai rezist mult în felul ăsta...” 

Un pas după altul... ce lucru ciudat era şi mersul... 

Un picior înaintea celuilalt picior - ridicol. Foarte ridicol... 

Dar omul era oricum un animal ridicol... 

Iar el, Alexander Bonaparte Cust era în mod special ridicol. 

Oamenii râseseră întotdeauna de el... 

Nu-i putea învinui... 

Unde se ducea? Nu ştia. Ajunsese la limită şi nu-şi mai 
privea decât picioarele. 

Pas după pas. 

Îşi ridică privirea. în faţa lui erau lumini. Şi litere... 

Sediul poliţiei. 

— Ce nostim, spuse domnul Cust chicotind. 

Apoi intră şi, trecând pragul, se clătină brusc şi căzu 
cu faţa în jos. 


Capitolul 31 - HERCULE POIROT PUNE ÎNTREBĂRI 


Era o zi senină de noiembrie. Doctorul Thompson şi 
inspectorul-şef Japp veniseră să-i comunice lui Poirot 
rezultatele anchetei desfăşurate de poliţie în cazul Rex vs. 
Alexander Bonaparte Cust. 

Poirot era un pic răcit şi de aceea nu reuşise să se implice 
aşa cum ar fi dorit. Din fericire, nu insistase să stau cu el. 

— I s-a intentat proces, zise Japp. Aşadar, cam asta e. 

— Ar fi ciudat, am întrebat eu, dacă în acest caz i s-ar oferi 
posibilitatea unei apărări? Mă gândesc că orice inculpat are 
dreptul să fie apărat. 

— Aşa se întâmplă de obicei, zise Japp. Presupun că tânărul 
Lucas s-a gândit să grăbească lucrurile. E perseverent. În acest 
caz, nebunia e singura apărare posibilă. 

Poirot ridică din umeri. 

— Când vine vorba despre nebunie, nu se poate vorbi 
despre achitare. Închisoarea din mila Maiestăţii Sale e 
preferabilă morţii. 

— Presupun că Lucas s-a gândit că există o şansă, spuse 
Japp. Cu un alibi tare pentru crima de la Bexhill, întregul caz ar 
putea fi zdruncinat. Oricum, Lucas vrea să fie original cu orice 
preţ. E tânăr şi vrea să fie în centrul atenţiei. 

Poirot se întoarse către doctor: 

— Ce părere aveţi, doctore? 

— Despre Cust? Sincer să fiu, nu ştiu ce să cred. Face pe 
sănătosul destul de bine. E epileptic, bineînţeles. 

— Ce deznodământ incredibil a avut povestea asta, am 
remarcat eu. 

— Leşinul lui la sediul Poliţiei din Andover? Da, a fost ca o 
cortină dramatică, căzută peste poveste. ABC şi-a regizat 
întotdeauna de minune mişcările. 

— E posibil să comită o crimă fără să fie conştient de ea? am 
întrebat eu. Negările lui păreau a avea un sâmbure de adevăr. 

Doctorul Thompson zâmbi puţin. 

— Nu trebuie să vă lăsaţi înşelat de acel teatral „jur pe 
Dumnezeu”. După părerea mea, Cust ştie prea bine că el a 
comis crimele. 

— Mai ales că pun şi multă pasiune în ceea ce fac. 


— Cât despre întrebarea dumneavoastră, aflaţi că este 
perfect posibil ca o persoană epileptică, în stare de som- 
nambulism, să facă lucruri pe care apoi să nu şi le amintească. 
Dar, în general, se crede că o asemenea acţiune „nu este 
împotriva voinţei persoanei aflate în stare de trezie”. 

Continuă să prezinte problema vorbind despre grand mal şi 
petit mal şi, ca să fiu sincer, mă ameţi de tot, aşa cum se 
întâmplă de fiecare dată când cineva începe să fie prea tehnic. 

— Oricum, nu susţin teoria conform căreia Cust a comis 
aceste crime fără să fie conştient de ce face. O astfel de teorie 
ar fi fost poate plauzibilă în absenţa acelor scrisori. Scrisorile 
distrug o astfel de idee de la bun început, pentru că sunt o 
dovadă a premeditării şi a planificării atente a crimelor. 

— Pentru scrisori n-avem încă o explicaţie, interveni Poirot. 

— Vă interesează? 

— Fireşte, din moment ce mi-au fost adresate. Iar, în 
privinţa scrisorilor, Cust continuă să fie mut. Până nu descopăr 
motivul pentru care aceste scrisori mi-au fost adresate, nu voi 
simţi că acest caz s-a soluţionat. 

— Da, vă înţeleg punctul de vedere. Nu există vreun motiv 
pentru care acest bărbat ar avea ceva împotriva 
dumneavoastră? 

— Aş avea o sugestie. Numele dumneavoastră! 

— Numele meu? 

— Da. Cust a fost botezat, după toate probabilitățile, 
conform fanteziei mamei sale (nu m-ar mira să fie vorba şi 
despre un complex al lui Oedip aici), cu două prenume extrem 
de bombastice: Alexander şi Bonaparte. Observaţi implicaţiile? 
Alexander - popularitatea de netăgăduit a cuceritorului de lumi 
şi Bonaparte - marele împărat al francezilor. Caută un 
adversar, şi nu oricum, ci unul pe măsura lui. Ei bine, 
dumneavoastră sunteţi, Hercule cel Puternic! 

— Cuvintele dumneavoastră sunt pline de sugestii şi îmi dau 
idei... 

— O, e numai o presupunere. Eu trebuie să plec. 

Doctorul plecă, dar Japp mai rămase. 

— Te îngrijorează alibiul? întrebă Poirot. 

— Putin, admise inspectorul. Oricum, nu cred în el, pentru 
că ştiu că nu este adevărat. Dar va fi şi foarte greu de 
contestat. Omul ăsta, Strange, e un tip dur. 


— Descrie-mi-l! 

— Are în jur de 40 de ani şi e un inginer puternic şi foarte 
încrezător în părerile şi forţele proprii. Cred că el a insistat ca 
declaraţia să-i fie luată acum. Vrea să plece în Chile şi a sperat 
că lucrurile se vor aranja. 

— Este unul dintre cei mai hotărâți oameni pe care i-am 
cunoscut, am spus eu. 

— Genul de om căruia nu i-ar plăcea să admită că s-a 
înşelat, murmură Poirot pe gânduri. 

— Îşi susţine în continuare povestea şi nu e o persoană care 
să se lase intimidată. Jură pe toţi sfinţii că l-a întâlnit pe Cust la 
hotelul Whitecross din Eastbourne, în seara de 24 iulie. Era 
singur şi voia să vorbească cu cineva. Din câte se pare, Cust a 
fost un ascultător minunat, nu l-a întrerupt! După cină au jucat 
domino. Se pare că lui Strange îi place acest joc şi, spre 
surprinderea lui, Cust s-a dovedit a fi la rându-i un fan. Ciudat 
joc, dominoul! Oamenilor le place la nebunie şi ar juca ore în- 
tregi. Se pare că asta au făcut şi Strange şi Cust. Cust ar fi vrut 
să meargă la culcare, dar Strange nici n-a vrut să audă şi jură 
că au rezistat până la miezul nopţii, cel puţin. S-au despărţit la 
câteva minute după miezul nopţii. lar dacă Cust a fost la hotelul 
Whitecross din Eastbourne la 00.10, în dimineaţa zilei de 25, n- 
ar fi putut totuşi să o stranguleze pe Betty Barnard pe plaja de 
la Bexhill între miezul nopţii şi ora unu. 

— Problema pare de nerezolvat, zise Poirot rămas pe 
gânduri, şi te face să-ţi pui câteva întrebări. 

— I-a dat şi lui Crome de gândit, preciză Japp. 

— Omul acesta, Strange, e foarte sigur? 

— Da. Şi foarte încăpățânat. Aşa că e greu să găseşti o 
neconcordanţă în declaraţia asta. Presupunând că Strange se 
înşeală şi că omul nu era Cust, de ce naiba ar spune că acea 
persoană se numea Cust? Şi semnătura din registrul hotelului 
este în regulă. Nu se poate spune că e un complice, pentru că 
maniacii nebuni n-au complici! Oare fata a murit mai târziu? 
Doctorul era convins asupra orei decesului şi, oricum, lui Cust 
i-ar fi luat ceva timp să plece din hotel fără a fi văzut şi să 
meargă la Bexhill, adică la aproximativ 20 de km distanţă. 

— Asta e într-adevăr o problemă, zise Poirot. 

— Oricum, n-ar trebui să conteze. L-am prins pe Cust la 
crima de la Doncaster - haina pătată de sânge, cuțitul - aici nu 


mai încape nici un dubiu. Nici un juriu nu va putea fi convins 
să-l achite. Dar se strică un caz frumos. A ucis la Doncaster, a 
ucis la Churston şi la Andover. în cazul ăsta, pe toţi dracii, 
trebuie să fi comis şi crima de la Bexhill. Dar nu văd cum! 

Dădu din cap şi se ridică. 

— E şansa dumneavoastră, domnule Poirot, zise el. Crome e 
în ceaţă. E momentul să vă puneţi la bătaie acele faimoase 
metode despre care am auzit toţi şi să ne demonstraţi cum a 
comis acea crimă. 

Japp plecă. 

— Ce zici, Poirot? Micile celule cenuşii îşi fac treaba? 

Poirot îmi răspunse printr-o altă întrebare: 

— Spune-mi, Hastings, tu consideri acest caz încheiat? 

— Da, practic vorbind. Am prins omul şi avem multe dovezi. 
Mai lipsesc doar câteva detalii. 

Poirot mă contrazise din priviri. 

— Cazul nu s-a terminat Cazul! Cazul este omul, Hastings! 
Până nu aflăm totul despre om, misterul este la fel de mare ca 
întotdeauna. Faptul că l-am pus la răcoare nu e o victorie! 

— Dar ştim o grămadă de lucruri despre el. 

— Nu ştim nimic! Ştim unde s-a născut, că a luptat în război 
şi că, din cauza unei răni uşoare la cap, a fost lăsat la vatră 
pentru că s-a ales cu epilepsie. Ştim că locuia la doamna 
Marbury de aproape doi ani. Ştim că e tăcut şi retras, genul de 
om pe care nimeni nu-l observă. Ştim că a pus la cale şi în 
practică o schemă foarte sistematică a unor crime, dar şi că a 
făcut nişte greşeli incredibile. Ştim că a ucis fără milă şi 
oarecum sălbatic şi că a fost îndeajuns de amabil să nu lase să 
se creadă că alţii sunt vinovaţi pentru crimele lui. Dacă voia să 
ucidă fără griji, ar fi fost simplu să-i facă pe alţii să plătească 
pentru faptele sale. Tu nu vezi, Hastings, că bărbatul ăsta e un 
amalgam de contradicții? Prost şi viclean, nemilos şi mărinimos 
- şi trebuie să existe vreo trăsătură dominantă care împacă cele 
două naturi. 

— Da, dacă îl vezi ca pe un studiu psihologic, am început eu. 

— Ce altceva a fost acest caz de la începuturile lui? Am 
bâjbâit tot timpul încercând să-l cunosc pe criminal. Şi acum 
îmi dau seama, Hastings, că nu-l cunosc deloc! Sunt într-un 
mare impas. 

— Setea de putere, am continuat eu. 


— Da, asta explică multe... Dar nu mă satisface. Sunt 
anumite lucruri pe care aş vrea să le ştiu. De ce a comis aceste 
crime? De ce a ales tocmai aceşti oameni? 

— În ordine alfabetică, am zis eu. 

— Era Betty Barnard singura persoană din Bexhill al cărei 
nume începea cu litera B? Betty Barnard - acolo mi-a venit o 
idee... Poate fi adevărat... trebuie să fie adevărat. Dar dacă e 
aşa... 
Tăcu un timp şi nu mi-am permis să-l întrerup. De fapt, cred 
că am şi adormit şi m-am trezit cu mâna lui Poirot pe umăr. 

— Mon cher Hastings, zise el cu afecţiune. Geniul meu cel 
bun. 

M-a surprins puţin această bruscă manifestare de afecţiune. 

— E adevărat, insistă Poirot. Întotdeauna mă ajuţi şi-mi porţi 
noroc. Mă inspiri. 

— De câte ori te-am inspirat de data asta? am întrebat 
eu. 

— În timp ce îmi puneam nişte întrebări, mi-am amintit o 
remarcă de-a ta, una absolut surprinzătoare în claritatea 
viziunii ei. Odată ţi-am spus că eşti genial în observarea 
evidenţelor şi tocmai evidenţa este cea pe care am neglijat-o. 

— Şi care e acea strălucită remarcă a mea? am întrebat eu. 

— Face totul limpede precum cristalul. Acum am răspunsuri 
la toate întrebările mele. Motivul morţii doamnei Ascher (pe 
acesta l-am întrezărit mai demult), motivul morţii lui Sir 
Carmichael Clarke, motivul crimei de la Doncaster şi, în sfârşit 
şi cel mai important, motivul pentru Hercule Poirot. 

— Eşti drăguţ să-mi explici şi mie? 

— Deocamdată nu. Îmi mai trebuie nişte informaţii, după 
care voi putea convoca legiunea noastră specială. Şi apoi, după 
ce voi avea răspunsul la o anumită întrebare, voi merge şi-l voi 
vedea pe ABC. Vom fi în sfârşit faţă în faţă - ABC şi Hercule 
Poirot - adversarii. 

— Şi pe urmă? 

— Pe urmă vom vorbi. Je vous assure, Hastings, nimic nu-i 
mai periculos decât o conversaţie pentru cineva care are ceva 
de ascuns! Vorbitul este, după cum mi-a spus un francez bătrân 
şi înţelept, o invenţie a omului care să-l împiedice să 
gândească. Şi mai este şi o modalitate infailibilă de a descoperi 
ceea ce doreşte să ascundă. O fiinţă umană, Hastings, nu poate 


rezista ocaziei de a se dezvălui şi de a-şi exprima personalitatea 
în timpul unei conversații. De fiecare dată se dă de gol. 

— Ce te aştepţi să-ţi spună Cust? Poirot zâmbi. 

— O minciună, zise el. Şi prin ea voi şti adevărul! 


Capitolul 32 - ŞI PRINDE O VULPE 


În următoarele zile, Poirot fu foarte ocupat. Dispăru în mod 
misterios, vorbi foarte puţin, se încruntă şi refuză încontinuu 
să-mi satisfacă naturala curiozitate pe care o aveam în legătură 
cu sclipirea pe care el mi-o atribuia în trecut. 

N-am fost invitat să-l însoțesc în ieşirile lui misterioase şi 
acest lucru m-a afectat. 

Totuşi, către sfârşitul săptămânii, şi-a anunţat intenţia de a 
face o vizită la Bexhill şi prin împrejurimi, sugerându-mi să vin 
cu el. Nu trebuie să mai spun că am acceptat bucuros. 

Am descoperit că nu eram singurul invitat şi că membrii 
legiunii speciale fuseseră, de asemenea, chemaţi. 

Erau la fel de intrigaţi de ideea lui Poirot ca şi mine. Cu 
toate acestea, până la sfârşitul zilei am început să înţeleg 
încotro se îndreptau gândurile lui Poirot. 

Mai întâi am fost în vizită la domnul şi la doamna Barnard şi 
am aflat ora exactă la care domnul Cust le bătuse la uşă şi tot 
ceea ce le spusese. Apoi merse la hotelul unde se cazase Cust şi 
obţinu detalii despre plecarea acestuia. Din câte mi-am dat 
seama, nu apăruseră elemente noi după noua anchetă, însă el 
păru destul de mulţumit. 

Apoi am mers pe plajă, în locul unde fusese descoperit 
trupul lui Betty Barnard. Ne-am plimbat pe acolo câteva 
minute, studiind cu atenţie pietrişul. Mi-am dat seama şi de ce 
insistase să facem asta - în timpul fluxului locul era inundat de 
două ori pe zi. 

Cu această ocazie am descoperit că acţiunile lui Poirot sunt 
de obicei dictate de o anumită idee, oricât de neînsemnată ar 
putea părea. 

După aceasta am mers de la plajă către cel mai apropiat loc 
în care o maşină ar fi putut fi parcată, iar de acolo în staţia în 
care autobuzele de Eastbourne opreau înainte să plece din 
Bexhill. 

Până la urmă ne-a dus pe toţi la cafeneaua Ginger Cat, unde 
am luat un ceai, servit de chelneriţa cea durdulie, Milly Higley. 

Poirot i-a complimentat într-un stil galic grațios forma 
gleznelor. 


— Picioarele englezoaicelor sunt atât de subţiri! Dar 
dumneavoastră, domnişoară, aveţi picioare perfecte. Au o 
formă... au nişte glezne! 

Milly Higley a chicotit ceva vreme, rugându-l să înceteze. 
Ştia cum sunt domnii francezi. 

Poirot nu s-a obosit s-o corecteze în legătură cu 
naționalitatea lui. Aproape că i-a făcut ochi dulci, lucru care 
aproape m-a şocat. 

— Voila, zise Poirot, am terminat cu Bexhill. Acum voi 
merge la Eastbourne, unde trebuie să fac o mică anchetă. N-are 
sens să veniţi toţi cu mine. Între timp am putea să bem ceva la 
hotel întrucât ceaiul ăla Carlton a fost îngrozitor! 

În timp ce ne sorbeam băuturile, Franklin Clarke zise 
curios: 

— Presupun că putem ghici ce urmăriţi? Vreţi să distrugeţi 
acel alibi, dar cred că nu aţi găsit nimic nou. 

— Aşa este! 

— Şi atunci? 

— Răbdare! Lucrurile se vor lămuri în timp. 

— Oricum, păreţi destul de mulţumit. 

— Asta pentru că nimic nu pare să-mi contrazică ipoteza 
până acum. 

Deveni serios. 

— Prietenul meu, Hastings, mi-a spus că odată, în tinereţe, a 
jucat un joc numit Adevărul. În acest joc, fiecărei persoane i se 
adresau câte trei întrebări, iar la două dintre acestea erau 
obligaţi să răspundă adevărul; întrebările erau, bineînţeles, 
dintre cele mai indiscrete. Dar toată lumea era pusă să jure că 
va spune într-adevăr adevărul. 

Făcu o pauză. 

— Şi? făcu Megan. 

— Eh bien, vreau să joc şi eu acest joc. Numai că nu e 
nevoie să avem trei întrebări. Una va fi suficientă, una de 
fiecare. 

— Bineînţeles, spuse Clarke, nerăbdător. Vom răspunde la 
orice întrebare. 

— A, dar vreau să fie mai serios de atât. Juraţi că veţi spune 
adevărul? 

Fu atât de solemn, încât ceilalţi, surprinşi, deveniră şi ei la 
fel şi jurară aşa cum le ceruse. 


— Bon, conchise Poirot pe un ton aspru. Să începem! 

— Sunt gata, spuse Thora Grey. 

— A, de data aceasta nu vom fi politicoşi şi nu vom începe 
cu doamnele, ci cu altcineva. 

Se întoarse către Franklin Clarke. 

— Ce părere aveţi, mon cher Monsieur Clarke, despre 
pălăriile pe care le-au purtat doamnele la Ascot anul acesta? 

Franklin Clarke făcu ochii mari. 

— E o glumă? 

— În nici un caz! 

— E o întrebare serioasă? 

— Da! 

Clarke începu să rânjească. 

— Păi, domnule Poirot, eu n-am fost la Ascot, dar, din câte 
am remarcat privind doamnele în maşini, la Ascot se poartă 
nişte pălării mult mai caraghioase decât de obicei. 

— Excentrice? 

— Cam. 

Poirot zâmbi şi se întoarse către Donald Fraser. 

— Când aţi avut concediu anul acesta, monsieur? 

A fost rândul lui Fraser să fie uimit. 

— Concediu? Păi, mi-am luat primele două săptămâni în 
august. 

Faţa lui se crispă brusc. Probabil întrebarea îi adusese 
aminte de pierderea iubitei sale. 

Oricum, Poirot păru că nu dă multă atenţie răspunsului. 
Când se întoarse către Thora Grey se simţi o mică diferenţă în 
tonul lui, care se înăspri. Întrebarea sa fu precisă şi clară. 

— Mademoiselle, în eventualitatea morţii lui Lady Clarke, v- 
aţi fi măritat cu Sir Carmichael, dacă v-ar fi cerut? 

Fata izbucni. 

— Cum îndrăzniţi să mă întrebaţi aşa ceva? Este o, o... 
insultă! 

— Poate. Dar aţi jurat să spuneţi adevărul. Eh bien, da sau 
nu? 

— Sir Carmichael a fost extrem de drăguţ cu mine şi mă 
considera o fiică. Şi exact la fel simţeam şi eu pentru el, 
afecţiune şi recunoştinţă. 

— Vă rog să mă scuzaţi, dar acesta nu este un răspuns. Da, 
sau nu, mademoiselle! 


Ezită. 

— Răspunsul este, bineînţeles, nu! 

Poirot nu comentă. 

— Mulţumesc, mademoiselle. 

Îşi îndreptă atenţia către Megan Barnard, care era foarte 
palidă şi respira greu, de parcă ar fi cărat o povară. 

Vocea lui Poirot plesni ca o lovitură de bici. 

— Mademoiselle, care sperati să fie rezultatul investigaţiilor 
mele? Vreţi să descopăr adevărul sau nu? 

Îşi dădu capul pe spate, mândru. Era destul de sigur de 
răspunsul ei. Ştiam că Megan avea o pasiune fanatică pentru 
adevăr. 

Răspunsul ei se auzi clar şi mă lăsă cu gura căscată. 

— Nu! 

Am tresărit toţi. Poirot îi studie faţa. 

— Mademoiselle Megan, continuă el, poate nu doriţi 
adevărul, dar, ma foi, puteţi să-l spuneţi! 

După aceasta îşi aminti ceva şi, întorcându-se către uşă, 
merse la Mary Drower. 

— Spune-mi, mon enfant, ai un iubit? 

Mary, care îl ascultase cu mare atenţie, păru surprinsă şi 
roşi. 

— O, domnule Poirot, eu... ăăă.... nu sunt sigură. 

El zâmbi. 

— Alors c'est bien, mon enfant.? 

Mă căută din priviri. 

— Hai, Hastings, trebuie să plecăm la Eastbourne! 

Maşina ne aştepta şi am pornit pe drumul de coastă care 
duce de la Pevensey la Eastbourne. 

— Are rost să te întreb ceva, Poirot? 

— În momentul acesta, nu. Trage singur nişte concluzii, aşa 
cum fac şi eu. 

Am tăcut. 

Poirot, care părea mulţumit, fredona o melodie. Când am 
trecut pe lângă Pevensey, a sugerat să ne oprim şi să aruncăm 
o privire castelului. 


1 Pe legea mea (lb. franceză, în original) 
2 Atunci e bine, copila mea. (lb. franceză, în original) 


Pe drumul de întoarcere către maşină, ne-am oprit puţin să 
privim un grup de copii, costumaţi în spiriduşi, care fredonau 
un cântecel pe un ton fals... 

— Ce spun, Hastings? Nu-mi dau seama. 

Am ascultat nereuşind să prind decât un refren. 


Şi prinde o vulpe 
Şi închide-o într-o cuşcă 
Şi nu-i mai da drumul. 


— Şi prinde o vulpe şi închide-o într-o cuşcă şi nu-i mai da 
drumul! repetă Poirot. 

Brusc, se încruntă şi deveni serios. 

— Ce îngrozitor, Hastings! 

Pentru câteva secunde nu mai spuse nimic. 

— Se vânează vulpi aici? 

— Eu nu. N-am fost niciodată în stare să particip la o 
vânătoare şi nici nu cred că se mai organizează multe partide 
de vânătoare în această regiune. 

— Mă refeream la Anglia în general. Ciudat sport! Mai întâi 
aşteaptă în adăpost, după care sună din corn, nu-i aşa? Şi 
începe cursa, de-a lungul ținutului, peste garduri vii şi peste 
şanţuri... lar vulpea aleargă şi uneori reuşeşte să-i păcălească, 
dar câinii... 

— Ogarii! 

— Ogarii sunt pe urmele ei şi la sfârşit o prind şi moare, 
repede şi oribil. 

— Sună crud, dar în realitate... 

— Crezi că vulpii îi place? Nu spune des bêtises, pri- 
etene. Tout de memet, e mai bine aşa... o moarte rapidă 
şi nemiloasă... decât ce cântau copiii... 

— Să fii închis într-o cuşcă, pentru totdeauna... Nu e prea 
plăcut. 

Dădu din cap cu amărăciune, apoi spuse pe alt ton: 

— Mâine îl voi vizita pe omul acela, pe Cust. Îi zise şoferului: 

— Înapoi, la Londra. 

— Nu mai mergi la Eastbourne? am strigat eu. 

— Nu mai am nevoie. Ştiu deja destul de multe. 


Oricum, (lb. franceză, în original) 


Capitolul 33 - ALEXANDER BONAPARTE CUST 


Nu am fost de faţă la conversaţia dintre Poirot şi acel bărbat 
ciudat, Alexander Bonaparte Cust. Datorită relaţiilor lui cu 
poliţia şi a circumstanțelor speciale ale cazului, lui Poirot nu i-a 
fost greu să obţină un permis de vizitare, dar nu a mai putut să 
facă rost de încă unul pentru mine. În orice caz, din punctul lui 
de vedere era important ca această întrevedere să fie absolut 
privată - doar ei doi, faţă în faţă. 

Poirot mi-a povestit totul în cele mai mici amănunte, aşa 
încât nu mi-a fost greu să aştern pe hârtie dialogul lor, ca şi 
cum aş fi fost prezent. 

Domnul Cust părea că intrase la apă şi avea o apariţie mult 
mai umilă decât de obicei. Mototolea încet cu degetele o bucată 
de haină. 

Mă gândesc, că pentru o vreme, Poirot nu spuse nimic, ci 
doar stătu şi-l privi pe acel bărbat care şedea în faţa lui. 

Atmosfera deveni tihnită, liniştitoare şi plină de calm 
infinit... 

Probabil a fost un moment dramatic - întâlnirea dintre 
adversarii unei lungi drame. Dacă aş fi fost în locul lui Poirot, 
aş fi simţit fiorul dramatic. Poirot este însă un om bine ancorat 
în realitate, aşa că se concentra să obţină un anumit efect 
asupra bărbatului din faţa lui. 

Până la urmă începu cu blândeţe: 

— Ştiţi cine sunt? 

Celălalt scutură din cap. 

— Nu, nu ştiu. Dar poate sunteţi, cum se spune... sub- 
alternul domnului Lucas. Sau poate veniţi din partea domnului 
Maynard? 

(Maynard & Cole erau avocaţii apărării.) 

Vorbea pe un ton politicos, dar destul de indiferent, şi părea 
preocupat de nişte gânduri interioare. 

— Eu sunt Hercule Poirot... 

Poirot vorbi calm şi aşteptă efectul vorbelor sale. 

Domnul Cust îşi ridică privirea. 

— A, da? 

Spuse această replică cu aceeaşi naturaleţe ca şi inspectorul 
Crome, dar fără condescendenţa acestuia din urmă. 


Un minut mai târziu, repetă ce spusese, dar de data aceasta 
tonul era diferit şi trăda un oarecare interes. Se uită cu atenţie 
la Poirot. 

Hercule Poirot îi întâlni privirea şi încuviinţă amabil, o dată 
sau de două ori, printr-o mişcare a capului. 

— Da, zise el. Eu sunt omul căruia i-aţi trimis acele scrisori. 

Deodată, legătura creată se rupse, iar domnul Cust vorbi 
iritat şi arţăgos. 

— Nu v-am scris niciodată! Nu eu am scris acele scrisori! 
Am repetat acest lucru de mii de ori. 

— Ştiu, zise Poirot. Dar dacă nu le-aţi scris dumneavoastră, 
atunci cine? 

— Un duşman. În mod sigur am un duşman. Toţi sunt 
împotriva mea. Poliţia, toată lumea e împotriva mea. E o 
conspirație uriaşă! 

Poirot nu răspunse. 

Domnul Cust continuă: 

— Toţi au avut ceva cu mine, dintotdeauna. 

— Chiar şi în copilărie? 

Domnul Cust păru că se gândeşte. 

— Nu, nu chiar de atunci. Mama mea mă iubea mult. Dar 
era ambițioasă, îngrozitor de ambițioasă, şi de asta mi-a şi pus 
prenumele acesta ridicol. Avea o idee absurdă că o să fac ceva 
ieşit din comun. Mă împingea tot timpul de la spate să mă 
afirm... vorbea despre voinţă şi zicea că oricine poate fi 
stăpânul propriului destin. Spunea că pot face tot ce vreau! 

Făcu o pauză de vreun minut. 

— Se înşela, bineînţeles, iar eu aveam să-mi dau seama de 
asta în curând. Nu am fost genul de om care să se descurce în 
viaţă şi tot timpul n-am făcut decât gafe prin care am devenit 
ridicol. Eram timid şi mă temeam de oameni. La şcoală n-a fost 
deloc bine... băieţii mi-au aflat prenumele şi râdeau tot timpul 
de mine din cauza lor. Mi-a mers foarte prost la şcoală pe toate 
planurile. 

Clătină din cap. 

— După asta a murit şi săraca mama. Fusese dezamăgită... 
Chiar şi când mă găseam la Colegiul de Comerţ eram prost. Mi- 
a luat mult mai mult decât altora să învăţ să bat la maşină. Cu 
toate acestea, nu mă simţeam prost, dacă înţelegeţi ce vreau să 
spun! 


Se uită rugător la Poirot. 

— Ştiu la ce vă referiţi, îi confirmă acesta. Continuaţi! 

— Aveam sentimentul că toţi cei din jur mă considerau 
prost. Foarte descurajant. Acelaşi lucru s-a întâmplat şi mai 
târziu, la serviciu. 

— Şi în război? îl întrerupse brusc Poirot. 

Faţa domnului Cust se lumină dintr-odată. 

— Ştiţi, zise el, chiar mi-a plăcut în război. Atât cât am 
apucat din el. Pentru prima oară m-am simţit un om ca toţi 
ceilalţi. Ne aflam toţi în aceeaşi barcă, iar eu eram la fel de bun 
ca oricare altul. 

Zâmbetul îi păli. 

— După care am fost rănit la cap. A fost o rană superficială, 
dar au descoperit că am momente de colaps... Ştiusem acest 
lucru dintotdeauna - erau momente în care nu mai ştiam ce fac. 
Momente de cădere, ştiţi, iar o dată sau de două ori mi s-a 
întâmplat chiar să leşin. Dar nu cred că au procedat bine că m- 
au lăsat la vatră din acest motiv. Nu a fost deloc corect. 

— Şi după aceea? întrebă Poirot. 

— Mi-am găsit o slujbă de funcţionar. Bineînţeles, banii erau 
buni, mai ales în perioada aceea. Şi n-am dus-o chiar aşa de rău 
după război. Desigur, salariul meu era mai mic şi nu prea mă 
mai descurcam. Întotdeauna îmi trecea rândul când era vorba 
de promovării. Nu eram destul de incisiv. Situaţia mea s-a 
înrăutățit... Mai ales în timpul crizei. Ca să fiu sincer, abia 
reuşeam să supraviețuiesc (şi ştiţi şi dumneavoastră că un 
funcţionar trebuie să fie prezentabil), când am primit oferta 
acestei slujbe legată de vânzarea ciorapilor. Salariu şi 
comision! 

Poirot spuse cu amabilitate: 

— Dar sunteţi conştient că firma despre care afirmaţi că v-a 
angajat neagă acest lucru? 

Domnul Cust se enervă iar. 

— Asta se întâmplă pentru că sunt implicaţi în conspirație... 
trebuie să fie implicaţi în conspirație. Am hârtii care dovedesc 
acest lucru, am hârtii, continuă el. Am scrisori de la ei prin care 
îmi dau instrucţiuni cu locuri unde să merg şi cu liste de 
oameni pe care trebuie să-i sun. 

— Nu aveţi tocmai hârtii scrise, ci dactilografiate. 


— E acelaşi lucru! Şi, oricum, o firmă mare care vinde marfă 
îşi dactilografiază scrisorile. 

— Domnule Cust, nu ştiţi că o maşină de scris poate fi 
identificată? Toate acele scrisori au fot bătute la o anumită 
maşină. 

— La care? 

— La maşina dumneavoastră, cea care a fost descoperită în 
camera dumneavoastră. 

— Mi-a fost trimisă de firmă atunci când m-au angajat. 

— Da, dar aţi primit aceste scrisori ulterior. Aşa că se pare 
că dumneavoastră le-aţi dactilografiat şi vi le-aţi trimis singur! 

— Nu, nu! Asta face parte din complotul împotriva mea! 

Dintr-odată adăugă: 

— Oricum, scrisorile lor ar putea fi scrise la acelaşi tip de 
maşină. 

— Acelaşi tip, dar nu chiar aceeaşi maşina de scris. 

Domnul Cust repetă cu încăpățânare: 

— E o conspirație! 

— Şi ABC-urile care au fost găsite dosite în bufetul 
dumneavoastră? 

— Nu ştiu nimic despre ele. Eu credeam că acolo sunt tot 
ciorapi. 

— De ce aţi bifat numele doamnei Ascher pe acea primă 
listă de oameni din Andover? 

— Pentru că am hotărât să încep cu ea. Trebuie să începi de 
undeva. 

— Nu asta am vrut să spun! Nu am gândit ce insinuaţi 
dumneavoastră. 

— Dar ştiţi ce am insinuat eu? 

Domnul Cust tăcu. Tremura. 

— Nu am făcut-o eu! Sunt nevinovat! E o greşeală. Luaţi de 
exemplu cea de-a doua crimă, cea de la Bexhill. Eu jucam 
domino la Eastbourne, n-aveţi cum să negati asta! 

Vocea lui era triumfătoare. 

— Da, admise Poirot pe gânduri. Şi totuşi e atât de uşor să 
te înşeli în legătură cu o zi, nu-i aşa? lar daca eşti o persoană 
încăpăţânată precum domnul Strange, nu ai recunoaşte 
niciodată că te-ai fi putut înşela, ţii cu dinţii de ce ai afirmat... 
Aşa este domnul Strange. Cât despre registrul hotelului, nu e 


greu să pui o altă dată atunci când semnezi... probabil nimeni 
nu va observa pe loc. 

— În seara aceea am jucat domino! 

— Presupun că jucaţi domino destul de bine. 

— Păi, cred că da! 

— E un joc care cere multă concentrare şi talent, nu-i aşa? 

— Da, chiar trebuie să ştii să joci. Obişnuiam să joc mult în 
oraş, la prânz. Aţi fi surprins să vedeţi câţi străini se adună 
laolaltă datorită acestui joc. Chicoti. Imi amintesc de un bărbat, 
nu l-am putut uita pentru că mi-a spus ceva. Tocmai începusem 
să vorbim la o ceaşcă de cafea şi ne-am apucat să jucăm 
domino. După 20 de minute, am simţit că îl cunoşteam de-o 
viaţă. 

— Şi ce v-a spus? întrebă Poirot. 

Faţa domnului Cust se înnegură. 

— Mi-a prevestit ceva, ceva rău. Ghicea în palmă. Mi-a 
arătat în palma lui liniile care indicau faptul că fusese la un pas 
de a se îneca de două ori. Apoi s-a uitat în palma mea şi mi-a zis 
nişte lucruri uimitoare. Mi-a spus că voi fi unul dintre cei mai 
cunoscuţi oameni din Anglia înainte să mor şi că toată lumea va 
vorbi despre mine. Dar a mai spus şi că... 

Domnul Cust se poticni, sleit de puteri. 

— Da? 

Privirea lui Poirot avu un efect magnetic. Domnul Cust îl 
privi, după care se uită în dreapta şi-n stânga ca un iepure 
încolţit. 

— Mi-a spus că se pare că voi avea o moarte violentă, după 
care a râs şi a zis: „E ca şi cum ai muri pe eşafod”, după care a 
râs iar şi mi-a spus că a fost o glumă...Tăcu brusc. Ochii lui nu 
îl mai fixară pe Poirot, ci începură să alerge prin cameră... 

— Capul meu... mă doare foarte rău... durerile astea mă 
omoară uneori. Şi pe urmă sunt momente în care nu ştiu... nu 
ştiu... 

Se opri iar, epuizat. 

Poirot se aplecă spre el şi vorbi foarte încet, dar cu multă 
siguranţă. 

— Dar ştiţi, nu-i aşa, că aţi comis crimele? 

Domnul Cust îşi ridică privirea. Nu mai opuse nici un fel de 
rezistenţă şi păru împăcat cu soarta lui. 

— Da, zise, ştiu. 


— Dar... am dreptate, nu-i aşa? Nu ştiţi de ce le-aţi comis? 
Domnul Cust clătină din cap. 
— Nu, nu ştiu. 


Capitolul 34 - POIROT EXPLICĂ 


Toată lumea era cu atenţia încordată la maximum pentru a 
asculta ultimele explicaţii ale lui Poirot referitoare la caz. 

— Tot timpul m-am frământat să descopăr motivația acestui 
caz. Acum câteva zile, Hastings mi-a spus că am ajuns al 
sfârşitul acestui caz. Eu i-am replicat că omul era cazul! 
Misterul nu era cel al crimelor, ci misterul lui ABC. De ce i s-a 
părut necesar să comită aceste crime? De ce m-a ales pe mine 
ca adversar? 

Răspunsul acestei întrebări nu este explicaţia că omul 
nostru este instabil din punct de vedere psihic. A motiva faptele 
rele ale unui om prin faptul că e nebun este o atitudine 
simplistă şi stupidă. Un nebun acţionează la fel de logic şi de 
raţional precum un om sănătos - dând propria motivaţie 
ciudată actelor sale. Spre exemplu, dacă un om insistă să iasă 
din casă acoperit numai cu o bucată de pânză, comportamentul 
lui este considerat unul foarte excentric. Dar odată ce afli că 
omul însuşi e ferm convins că e Mahatma Gandhi, 
comportamentul lui ţi se pare perfect plauzibil. 

În cazul nostru, era necesar să-ţi imaginezi o minte pentru 
care era logic şi raţional să comită patru sau mai multe crime, 
pe care să le anunţe din timp prin intermediul unor scrisori 
adresate lui Hercule Poirot. 

Prietenul meu, Hastings, vă va confirma faptul că, din 
momentul în care am primit cea dintâi scrisoare, am fost 
supărat şi tulburat. Mi s-a părut imediat că nu era în regulă 
ceva cu acea scrisoare. 

— Şi aţi avut dreptate, comentă Franklin Clarke ferm. 

— Da. Dar atunci, la început, am comis o mare eroare. Am 
permis sentimentului meu, de altfel destul de intens, să rămână 
la stadiul de senzaţie. L-am tratat ca pe o intuiţie. O minte 
raţională nu poate accepta existenţa unei intuiţii, ghicitul unui 
lucru din pură întâmplare! Poţi ghici, bineînţeles, iar un astfel 
de lucru poate fi adevărat sau fals. Dacă se adevereşte, atunci îl 
numeşti intuiţie, iar dacă te-ai înşelat, de obicei nu mai vorbeşti 
despre el. Dar, ceea ce e denumit în mod curent intuiţie este o 
impresie bazată pe o deducție logică sau pe experienţă. Când 
un specialist simte că nu e în ordine ceva în legătură cu o 


pictură, o mobilă sau o semnătură de pe un cec, îşi bazează 
acel sentiment pe o sumedenie de semne şi detalii. Nu trebuie 
să intre în amănunte, pentru că experienţa i-o permite, iar 
rezultatul clar este cel al unei puternice impresii că nu e în 
regulă ceva. Dar nu e vorba de o simplă intuiție, ci de o 
senzaţie bazată pe experienţă. 

Eh bien, admit că nu am privit acea primă scrisoare în felul 
în care ar fi trebuit să o fac. Situaţia mi se părea totuşi 
incomodă. Poliţia a considerat totul o farsă, însă eu am luat 
mesajul în serios. Eram convins că la Andover se va comite o 
crimă, aşa cum se afirmase. Şi, după cum ştiţi, crima chiar a 
avut loc. 

În acel moment mi-am dat seama că era imposibil să aflu 
cine era persoana care comisese crima. Sigura mea şansă era 
să încerc să-mi dau seama ce fel de persoană era. 

Au existat anumite indicii. Scrisoarea, felul în care fusese 
comisă crima, motivul scrisorii. 

— Publicitate, sugeră Clarke. 

— Acest lucru trădează şi un complex de inferioritate, 
adăugă Thora Grey. 

— Da, toate aceste lucruri se deduceau logic. Dar de ce eu? 
De ce Hercule Poirot? S-ar fi obţinut o publicitate şi mai mare 
dacă scrisorile erau trimise la Scotland Yard sau unui ziar. 
Poate că un ziar n-ar fi publicat prima scrisoare, dar în 
momentul comiterii celei de-a doua crime, ABC ar fi avut parte 
de toată publicitatea pe care o poate oferi presa. Prin urmare, 
de ce Hercule Poirot? Existau motive personale? Din scrisoare 
reieşea un uşor resentiment faţă de străini, dar nu mi se părea 
un motiv satisfăcător. 

Apoi a sosit cea de-a doua scrisoare, urmată de uciderea lui 
Betty Barnard la Bexhill. Devenise clar acum ceea ce deja 
suspectasem, şi anume că aceste crime urmau o schemă 
alfabetică, dar răspunsul la întrebarea pe care majoritatea o 
credeau elucidată rămânea neclar în mintea mea. De ce trebuia 
ABC să comită aceste crime? 

Megan Barnard se mişcă agitată pe scaun. 

— Nu există ceea ce se numeşte o „sete de sânge”? întrebă 
ea. 

Poirot i se adresă: 


— Aveţi dreptate, domnişoară. Există aşa ceva. Pofta de a 
ucide. Dar această posibilitate nu se potrivea acestui caz. Un 
maniac care doreşte să ucidă vrea să aibă cât mai multe 
victime. E ca o sete de nepotolit. lar scopul unui astfel de 
ucigaş este să-şi şteargă urmele, nu să le facă publice. Dacă ne 
gândim la cele patru victime alese, dar mai ales la trei dintre 
ele (pentru că ştiu foarte puţine despre domnul Downes sau 
despre domnul Earlsfield), ne dăm seama că, dacă ar fi vrut, 
criminalul ar fi putut să nu trezească nici o suspiciune. Franz 
Ascher, Donald Fraser sau Megan Barnard, şi poate domnul 
Clarke sunt oameni pe care poliţia i-ar fi bănuit chiar dacă ar fi 
avut un alibi bun. Nimeni nu s-ar fi gândit la un criminal în 
serie maniac! Şi atunci, de ce a simţit criminalul nevoia să 
atragă atenţia asupra lui? Era nevoie să lase lângă fiecare 
cadavru câte o copie a unui mers al trenurilor ABC? Fra vorba 
despre un viciu? Exista vreun complex legat de mersul 
trenurilor? 

În acest moment mi se părea imposibil să intru în mintea 
criminalului. Era vorba despre generozitate? De oroarea de a 
arunca responsabilitatea crimei pe umerii unor nevinovaţi? 

Deşi nu mi-am putut da un răspuns la întrebarea principală, 
mi-am dat seama că ştiam anumite lucruri despre criminal. 

— Şi anume? întrebă Fraser. 

— Păi, pentru început, faptul că avea o minte tabulară. 
Crimele lui erau făcute în ordine alfabetică, iar acest lucru era 
important pentru el. Pe de altă parte, nu-şi alegea victimele 
după un anumit tipar - doamna Ascher, Betty Barnard, Sir 
Carmichael Clarke nu aveau nimic în comun. Nu se putea vorbi 
nici despre un complex sexual, nici despre unul al vârstei, iar 
acest lucru mi s-a părut destul de curios. Daca un om omoară la 
întâmplare înseamnă că elimină de obicei persoane care-i stau 
în cale sau care îl enervează. Dar ordinea alfabetică demonstra 
în acest caz că nu era vorba despre aşa ceva. Un alt gen de 
criminal este acela care îşi alege un anumit tip de victimă - cel 
mai adesea de sex opus. Era ceva hazardat în alegerile lui ABC 
care nu prea se potrivea cu selecţia alfabetică. 

Mi-am permis totuşi să trag o concluzie mică. Alegerile lui 
ABC mi-au sugerat ceea ce aş numi un bărbat obsedat de 
trenuleţe. Acest lucru e mai frecvent în cazul bărbaţilor decât 
în cel al femeilor. Băieţeii iubesc trenurile mai mult decât 


fetiţele. Putea fi semnul unei minţi într-un fel nedezvoltate, iar 
motivul „băieţel” era încă dominant. 

Moartea lui Betty Barnard şi felul în care a fost ucisă mi-a 
oferit alte indicii. Modul în care a omorât-o mi-a părut destul de 
sugestiv. (lertaţi-mă, domnule Fraser). În primul rând, a fost 
strangulată cu propria curea, de aceea, mai mult ca sigur, 
ucigaşul era cineva cu care era în termeni de prietenie. Când 
am mai aflat câte ceva despre ea, deja mi s-a conturat un 
scenariu în minte. 

Lui Betty Barnard îi plăcea să flirteze. De aceea, pentru a o 
convinge să meargă cu el, ABC trebuia să fie un om destul de 
atrăgător, să aibă le sex appeal! Trebuia s-o „dea pe spate”, 
cum se spune. Trebuia s-o cucerească! Aşa că am vizualizat 
scena de pe plajă: bărbatul îi admiră cureaua. Ea şi-o scoate, el 
i-o înfăşoară în joacă în jurul gâtului, spunând poate: „Te voi 
strangula”. Totul pare o joacă. Ea chicoteşte, iar el strânge... 

Donald Fraser se ridică în picioare, livid. 

— Domnule Poirot, pentru numele lui Dumnezeu! 

Poirot schiţă un gest. 

— Gata! Nu mai spun nimic. Vom trece la următoarea crimă, 
cea a lui Sir Carmichael Clarke. Aici criminalul se întoarce la 
prima metodă - lovitura în cap. E vorba de acelaşi complex 
alfabetic, dar un lucru mă îngrijorează puţin. Pentru a fi 
consecvent, criminalul ar fi trebuit să-şi aleagă oraşele într-o 
anumită ordine. 

Dacă Andover e al 155-lea nume sub A, atunci crima B ar fi 
trebuit să aibă loc într-un oraş aflat tot la numărul 155 sau 156, 
iar crima C la numărul 157. Dar şi oraşele păreau a fi alese 
într-un mod prea întâmplător. 

— Poate că şi tu erai puţin obsedat de acest lucru, Poirot, 
am sugerat eu. Şi tu eşti de obicei foarte metodic şi ordonat. 
Eşti chiar maniac în privinţa asta. 

— Nu, nu e o manie! Quelle idée” Dar recunosc că ţin 
destul de mult la aceste lucruri! Passons’ 

Crima de la Churston nu mi-a adus prea multe indicii. 
Oricum, am avut ghinion în cazul ei, pentru că scrisoarea care 
o anunţa a întârziat, aşa că n-am avut timp să facem nimic. 


1 Ce idee! (lb. franceză, în original) 
2 Să trecem peste asta! (lb. franceză, în original) 


Însă, până la producerea crimei D, a fost pus la punct un 
formidabil sistem de apărare. Era clar că ABC nu mai avea cum 
sa scape. În orice caz, cam atunci mi-a venit în minte şi ideea 
cu ciorapii. Era clar ca prezenţa unui anume vânzător de 
ciorapi nu putea fi doar o coincidenţă. De aceea, vânzătorul de 
ciorapi trebuia să fie criminalul. Dar trebuie sa spun că 
descrierea lui, oferită de  domnişoara Grey, nu prea 
corespundea imaginii pe care mi-o făcusem despre omul care o 
strangulase pe Betty Barnard. 

Voi trece în revistă repede celelalte etape. S-a comis o a 
patra crimă, cea a unui bărbat numit George Earlsfield, şi s-a 
presupus ca e o greşeală şi ca victima trebuia să fie un om 
numit Downes care arăta cam la fel şi care stătea lângă 
victimă, la cinema. 

În acel moment s-a întors roata. Evenimentele s-au întors 
împotriva lui ABC. A fost reperat, vânat şi, în sfârşit, arestat. 
Iar cazul a fost soluţionat, după cum a spus Hastings! Şi aşa şi 
este, în ochii publicului. Bărbatul este la închisoare si va ajunge 
până la urmă la Broadmoor. Nu vor mai fi crime. Exit! Finis! 
Fie-i ţărâna uşoară! 

Dar nu şi pentru mine! Eu nu ştiu nimic, chiar nimic! Nici 
motivul, nici motivaţia! 

Şi mai este un mic detaliu iritant. Cust are un alibi pentru 
noaptea crimei de la Bexhill. 

— Lucrul acesta mă îngrijorează de ceva timp, interveni 
Franklin Clarke. 

— Da, şi pe mine. Pare sincer în ceea ce priveşte alibiul. Dar 
nu poate fi sincer decât în cazul în care... şi acum vom ajunge 
la speculaţii foarte interesante. 

Să presupunem, prieteni, că, într-adevăr, Cust a comis trei 
dintre crime - A, C şi D - dar nu a comis crima. 

— Domnule Poirot, nu e... 

Poirot o reduse la tăcere pe Megan Barnard cu o privire. 

— Linişte, domnişoară. Acum vreau adevărul! Gata cu 
minciunile! Să presupunem deci că ABC nu a comis cea de-a 
doua crimă. După cum vă amintiţi, a avut loc în primele ore ale 
zilei de 25, în ziua în care ajunsese pentru a ucide. Dar dacă 
cineva i-a stricat planurile? Ce ar fi făcut în acest caz? Să 
comită o a doua crimă sau să mintă şi să o accepte pe prima ca 
fiind în mod sinistru tot opera lui? 


— Domnule Poirot! exclamă Megan. Acest gând e absurd! 
Toate crimele trebuie să fi fost comise de aceeaşi persoană! 

Poirot o ascultă, după care continuă: 

— O asemenea ipoteză merită explicarea unui lucru - 
discrepanța dintre personalitatea lui Alexander Bonaparte Cust 
(care n-ar fi capabil să atragă nici o fată) şi personalitatea 
ucigaşului lui Betty Barnard. Şi se ştie prea bine că anumiţi 
criminali au profitat de crimele comise de alţii. Nu toate 
crimele lui Jack Spintecătorul au fost comise de el, spre 
exemplu. Toate bune şi frumoase, însă ajuns în acest punct m- 
am lovit de o mare dificultate. Până în momentul crimei de la 
Bexhill, nu fusese făcut public nici un amănunt despre crimele 
ABC. Crima de la Andover a suscitat puţin interes, iar detaliul 
referitor la mersul trenurilor nici n-a fost menţionat în presă. 
De aici rezulta că oricine ar fi omorât-o pe Betty Barnard ar fi 
trebuit să aibă acces la lucruri ştiute numai de câteva persoane 
- eu, poliţia şi anumite rude şi vecini ai doamnei Ascher. 

Această pistă a cercetării părea că nu mă duce nicăieri. 
Absolut nicăieri. 

Feţele care îl priveau pe Poirot se albiseră şi păreau total 
contrariate. 

Donald Fraser rosti, rămas pe gânduri: 

— La urma urmei şi poliţiştii sunt fiinţe umane. Şi arată şi 
bine... 

Se opri uitându-se întrebător la Poirot. 

Poirot clătină din cap, cu blândeţe. 

— Nu, nu e chiar atât de simplu. V-am spus că mai e vorba şi 
despre o a doua speculație. 

Să zicem că nu Cust este responsabil de moartea lui Betty 
Barnard şi că altcineva a omorât-o. Oare acest altcineva ar 
putea fi responsabil şi pentru celelalte crime? 

— Dar acest lucru n-are nici un sens! strigă Clarke. 

— Nu? După aceasta am făcut ceea ce ar fi trebuit să fac de 
la început. Am examinat scrisorile primite din cu totul alt punct 
de vedere. Am simţit de la început că ceva nu era în ordine cu 
ele, aşa cum un specialist îşi dă seama că un tablou nu e 
autentic... Presupusesem, fără a sta mult timp pe gânduri, că 
mi s-au părut în neregulă din cauza că fuseseră scrise de un 
nebun. 


Dar când le-am examinat a doua oară, am ajuns la o 
concluzie total diferită. Ceea ce era în neregulă cu ele era 
faptul că fuseseră scrise de un om întreg la minte! 

— Ce?! am strigat eu. 

— Da, ăsta este adevărul. Erau în neregulă, aşa cum un 
tablou este în neregulă, pentru că erau un fals! Pretindeau a fi 
scrisorile unui nebun, ale unui criminal în serie, dar în realitate 
nu era aşa. 

— Nu are sens, repetă Franklin Clarke. 

— Mais si” Gândiţi-vă mai bine. Care era scopul acelor 
scrisori? Să atragă atenţia asupra expeditorului, asupra 
criminalului! En vérité, nu părea să aibă nici un sens la prima 
vedere. După care mi-a venit ideea. Trebuiau să atragă atenţia 
asupra unor crime, a unui grup de crime... Marele vostru 
Shakespeare a spus: „Nu poţi vedea copacii din cauza pădurii”. 

Nu m-am grăbit să corectez reminiscenţele literare ale lui 
Poirot. Încercam să-mi dau seama ce vrea să spună, când m-a 
străfulgerat o idee. 

Continuă: 

— Când se întâmplă cel mai adesea să nu vezi un bold? 
Când e înfipt într-o pernuţă de ace! Când nu recunoşti un 
criminal individual? Când este implicat într-o serie de crime. 

Am avut de-a face cu un criminal foarte inteligent, plin de 
idei, îndrăzneţ, temerar şi bun jucător. Nu cu domnul Cust! N- 
ar fi putut niciodată să comită aceste crime! Nu, am avut de-a 
face cu un alt tip de om, un om cu temperament de copil (şi 
pentru asta stau mărturie modul lui de a scrie şi mersul 
trenurilor), în acelaşi timp atrăgător, care nu pune prea mare 
preţ pe viaţa umană şi care trebuia să fie o persoană 
importantă în una dintre crime! 

Să presupunem că un bărbat sau o femeie sunt ucişi. Ce 
întrebări pune poliţia? Ocazia. Unde erau toţi în momentul 
crimei? Motivul. Cine ar avea de câştigat de pe urma morţii 
respective? lar dacă ocazia şi motivul sunt prea evidente, ce ar 
face un presupus asasin? Ar fabrica un alibi, adică ar manipula 
timpul într-un fel. Dar acest lucru e întotdeauna destul de 
periculos. Criminalul nostru s-a gândit la o apărare mult mai 
impresionantă. A creat un criminal în serie! 


Ba da! (lb. franceză, în original) 
De fapt (lb. franceză, în original) 


Trebuia acum să trec în revistă crimele şi să găsesc posibilul 
vinovat. Crima de la Andover? Cel mai suspect era Franz 
Ascher, dar nu mi-l puteam imagina pe Ascher inventând şi 
ducând la bun sfârşit o schemă atât de elaborată, după cum nu- 
l credeam în stare nici de o crimă premeditată. Crima de la 
Bexhill? Donald Fraser ar fi fost o variantă. Avea şi mintea, şi 
puterea şi părea un tipicar. Dar motivul pentru care şi-ar fi ucis 
iubita nu putea fi decât gelozia, iar gelozia nu ucide cu pre- 
meditare. Am mai aflat şi că a avut concediu Ja începutul lui 
august, aşa că nu putea comite crima de la Churston. Am ajuns 
la crima de la Churston, iar aici am găsit un teren mult mai 
promiţător. 

Sir Carmichael Clarke era un om foarte bogat. Cine îl 
moştenea? Soţia lui, care era pe moarte, iar după moartea 
acesteia, totul avea să-i revină fratelui, Franklin. 

Poirot îşi întoarse încet privirea, care o întâlni pe cea a lui 
Franklin Clarke. 

— În acel moment am fost sigur. Omul pe care-l 
cunoscusem de multă vreme în mintea mea era același cu 
persoana pe care o ştiam deja. ABC și Franklin Clarke 
erau aceeaşi persoană! Caracterul aventuros, cu o viaţă 
pe măsură, partizan al Angliei în mod special şi uşorul 
dispreţ pe care-l afişa faţă de străini erau ale lui. 
Bărbatul atractiv şi curtenitor - nu era nimic mai uşor 
pentru el decât să agaţe o fată într-o cafenea. Mintea lui 
metodică şi ordonată - la un moment dat a făcut o listă 
aici, punând la începutul deciziilor literele A, B şi C - şi, 
nu în ultimul rând, mintea de copil menţionată de Lady 
Clarke şi sugerată şi de preferinţele lui literare - are o 
carte în bibliotecă numită The Railway Children! de E. 
Nesbit. Nu mai aveam nici un dubiu - ABC, omul care 
comisese crimele şi scrisese acele scrisori era Franklin 
Clarke. 

Clarke izbucni brusc în râs. 

— Foarte ingenios! Dar cum rămâne cu prietenul nostru, 
Cust, prins cu mâinile mânjite de sânge? Şi ce-i cu haina lui 
pătată? Şi cuțitul pe care-l ţinea ascuns? Poate neagă că a 
comis crimele... 

Poirot îl întrerupse. 


1 Copiii drumului de fier 


— Vă înşelaţi. El recunoaşte. 

— Ce? spuse Clarke, surprins. 

— Da, zise Poirot cu blândeţe. Imediat ce-am vorbit cu el, 
mi-am dat seama că Cust se crede vinovat. 

— Şi nici acest lucru nu v-a mulţumit, domnule Poirot? 
întrebă Clarke. 

— Nu. Pentru că, de cum l-am văzut, mi-am dat seama că nu 
poate fi vinovat! Nu ar fi avut nici curajul, nici îndrăzneala şi 
nici mintea, aş putea adăuga, pentru a plănui aşa ceva! Am fost 
conştient de dubla personalitate a criminalului şi acum înţeleg 
în ce constă. Sunt implicaţi doi oameni - adevăratul criminal, 
viclean, imaginativ şi îndrăzneţ - şi pseudocriminalul, prost, 
şovăitor şi influenţabil. 

Influenţabil - acesta este cuvântul-cheie care rezolvă 
misterul domnului Cust! Nu v-a fost de ajuns, domnule Clarke, 
să puneţi la cale acest plan al seriei, care să distragă atenţia 
acordată unei singure crime. Trebuia să aveţi şi un ţap 
ispăşitor! 

Cred că ideea a încolţit în mintea dumneavoastră atunci 
când aţi întâlnit într-o cafenea un bărbat ciudat care avea un 
prenume extrem de bombastic. În acea perioadă vă gândeaţi la 
un plan pentru uciderea fratelui dumneavoastră. 

— Chiar aşa? Şi de ce aş fi făcut un asemenea lucru? 

— Pentru că eraţi destul de alarmat în privinţa viitorului. Nu 
ştiu dacă vă daţi seama, domnule Clarke, dar mi-aţi căzut în 
cursă când mi-aţi arătat o anumită scrisoare de la fratele 
dumneavoastră. În ea îşi exprima afecțiunea şi admiraţia 
resimţite pentru domnişoara Thora Grey. Poate că avea 
sentimente paterne sau doar gândea că sunt paterne. Oricum, 
exista o şansă ca, în urma morţii soţiei sale şi a singurătăţii 
resimţite, să accepte consolarea oferită de tânăra şi frumoasa 
fată şi să se căsătorească cu ea. lar teama dumneavoastră era 
sporită prin faptul că o ştiaţi pe domnişoara Grey. Sunteţi, 
cred, un excelent şi oarecum cinic cunoscător al caracterelor. 
Şi v-aţi dat seama, corect sau nu, că domnişoara Grey este o 
tânără „profitoare”. Ştiaţi că nu va rata ocazia de a deveni Lady 
Clarke. Fratele dumneavoastră era un om sănătos şi în putere. 
Puteau apărea şi copii - aşa că şansele să moşteniţi averea s-ar 
fi spulberat. 


Îmi închipui că, în esenţă, aţi fost toată viaţa un om 
dezamăgit. Aţi fost un rătăcitor şi n-aţi prins cheag pe nicăieri. 
În plus, eraţi un pic gelos pe averea fratelui dumneavoastră. 

Repet faptul că, exact în momentul în care fabricaţi 
diverse scheme în mintea dumneavoastră, întâlnirea cu 
domnul Cust v-a dat o idee. Prenumele lui bombastic, 
problemele lui cu epilepsia cauzate de durerile de cap şi 
întreaga lui personalitate insignifiantă v-au făcut să 
vedeţi în el unealta de care aveaţi nevoie. Planul alfabetic 
v-a răsărit în minte. Iniţialele lui Cust, faptul că numele 
fratelui dumneavoastră începe cu litera C şi că locuieşte 
la Churston au constituit nucleul schemei. Aţi mers atât 
de departe încât i-aţi sugerat lui Cust şi posibilul său 
sfârşit - deşi nu aveaţi nici o garanţie că acele aluzii îl 
vor marca aşa cum au făcut-o! 

Aţi aranjat totul de minune. Aţi scris în numele lui Cust unor 
fabrici de ciorapi de damă, rugându-i să-i trimită marfă. În 
acelaşi tip de ambalaj, i-aţi trimis şi mai multe ABC-uri. l-aţi 
scris şi lui - o scrisoare dactilografiată ca din partea aceleiaşi 
firme, prin care îi ofereaţi un salariu bun şi comision. Planul 
dumneavoastră era atât de riguros, încât aţi dactilografiat toate 
scrisorile dinainte, după care acestea au fost trimise progresiv. 
lar după dactilografiere i-ați trimis şi maşina la care au fost 
bătute. 

Acum trebuia să găsiţi două victime ale căror nume să 
înceapă cu A şi cu B şi care să locuiască în două oraşe care 
începeau cu aceeaşi literă. 

Aţi ales să începeţi cu Andover şi, după ce aţi cercetat 
locurile, aţi selectat prăvălia doamnei Ascher drept prima 
scenă a crimei. Numele ei era scris clar deasupra uşii şi aţi 
constatat că de obicei era singură în magazin. Uciderea ei 
impunea prezenţă de spirit, curaj şi noroc. 

Pentru litera B trebuia să schimbaţi tactica, pentru că 
femeile singure şi proprietare de magazine puteau fi puse în 
gardă. Presupun că aţi colindat prin câteva cafenele şi ceainării 
râzând şi glumind cu fetele de acolo, până aţi aflat-o pe cea al 
cărei nume începea cu litera convenabilă. 

În Betty Barnard aţi găsit genul de fată pe care o căutaţi. Aţi 
invitat-o în oraş o dată sau de două ori, explicându-i că sunteţi 
însurat şi că trebuie să vă vedeţi mai pe ascuns. Apoi, 


pregătirile preliminare fiind gata, v-aţi pus pe treabă! I-aţi 
trimis lui Cust lista cu Andover, spunându-i să meargă acolo 
într-o anume zi şi mi-aţi trimis şi mie prima scrisoare ABC. 

În ziua stabilită, v-aţi dus la Andover şi aţi ucis-o pe doamna 
Ascher, fără ca nimic să vă strice planul. Crima numărul 1 
fusese dusă la bun sfârşit. 

În ce priveşte cea de-a doua crimă, v-aţi luat precauţiunea 
să o comiteţi, de fapt, cu o zi înainte. Sunt sigur că Betty 
Barnard a fost ucisă înainte de miezul nopţii, pe data de 24 
iulie. 

Ajungem acum la crima numărul 3, cea mai importantă, de 
fapt adevărata crimă din punctul dumneavoastră de vedere. În 
acest caz, întregul merit îi revine lui Hastings, a cărui remarcă 
pertinentă mi-a atras atenţia. 

A sugerat că scrisoarea cu numărul trei a fost trimisă 
intenționat mai târziu! 

Și a avut dreptate.!... 

Aici am găsit şi răspunsul întrebării care m-a 
frământat de atâta timp. De ce au fost adresate aceste 
scrisori lui Hercule Poirot, un detectiv particular, şi nu 
poliţiei? 

În mod eronat, m-am gândit la nişte motive personale 

În nici un caz! Scrisorile mi-au fost adresate pentru că 
esenţa planului era ca una dintre ele să fie adresată în 
mod greşit şi să se rătăcească, dar nu poţi aranja ca o 
scrisoare adresată Departamentului criminalistic de la 
Scotland Yard să se rătăcească! De aceea era nevoie de o 
adresă particulară. M-aţi ales pentru că eram o persoană 
destul de cunoscută şi eraţi sigur că o să merg cu 
scrisorile la poliţie. În plus, v-a plăcut să provocaţi un 
străin. Pe plic aţi scris foarte inteligent - Whitehaven - 
Whitehorse - o greşeală ce părea o scăpare nevinovată. 
Numai că Hastings a fost suficient de perspicace să lase 
la o parte subtilităţile şi să vadă ceea ce era evident! 

Bineînţeles că se voise ca scrisoarea să se rătăcească! Iar 
poliţia avea să fie anunţată numai după ce crima se încheiase 
cu succes. Ocazia s-a ivit datorită plimbărilor nocturne ale 
fratelui dumneavoastră. Iar teroarea provocată de ABC avusese 
atâta succes la public, încât nimeni nu s-a gândit să vă 
suspecteze. 


După moartea fratelui dumneavoastră, obiectivul fusese 
îndeplinit, aşa că nu mai era nevoie să comiteţi alte crime. Pe 
de altă parte, dacă asasinatele se opreau fără nici un motiv, 
cineva ar fi putut bănui adevărul. 

Ţapul dumneavoastră ispăşitor, domnul Cust, îşi îndeplinise 
cu atâta succes rolul de om nesemnificativ, încât nimeni nu-şi 
dăduse seama că a fost în preajma tuturor celor trei crime 
atunci când s-au comis! Spre neplăcerea dumneavoastră, nici 
vizita lui la Combeside nu fusese menţionată, pentru că 
domnişoara Grey uitase complet acest amănunt. 

Îndrăzneţ din fire, aţi hotărât că trebuie să mai aibă loc o 
altă crimă, de data aceasta bine supravegheată. 

Aţi ales Doncaster ca scenă a operaţiunilor, iar planul era 
foarte simplu. Dumneavoastră urma să fiţi prezent acolo în 
văzul tuturor. Domnul Cust a fost trimis de firmă în acelaşi loc, 
iar planul era să-l urmăriţi pentru a găsi o bună ocazie. Totul a 
mers ca pe roate. Domnul Cust a mers la cinema, iar 
dumneavoastră v-aţi aşezat la câteva locuri distanţă de el. Când 
s-a ridicat să plece, aţi făcut la fel. V-aţi prefăcut că vă 
împiedicaţi, v-aţi aplecat înainte şi aţi înjunghiat un om care 
moţăia pe un scaun din faţă, aţi lăsat un ABC pe jos, sub scaun, 
şi aţi reuşit să vă şi ciocniţi de domnul Cust în întuneric pentru 
a şterge cuțitul de mâneca lui şi a i-l strecura în buzunar. 

Nici măcar nu v-aţi deranjat să alegeţi o victimă al cărei 
nume să înceapă cu litera D. Oricine ar fi făcut-o! 

Aţi presupus, corect, că va fi considerată o greşeală. Era 
imposibil să nu fi fost cineva al cărui nume să înceapă cu litera 
D în sală şi se va presupune că el era potenţiala victimă. 

Iar acum, prieteni, haideţi să privim lucrurile din punctul de 
vedere al falsului ABC, adică al domnului Cust. 

Crima de la Andover nu-i spune nimic. E şocat şi surprins de 
crima de la Bexhill - şi el era acolo când a avut loc! Apoi 
urmează crima de la Churston şi titlurile din ziare. O crimă 
ABC la Andover, când el a fost acolo, alta la Bexhill, iar acum 
alta în apropiere... Trei crime, iar el fusese acolo de fiecare 
dată. Persoanele care suferă de epilepsie au deseori pierderi de 
memorie şi nu-şi mai amintesc ce au făcut... lar Cust este o per- 
soană extrem de nervoasă şi de influenţabilă. 

Apoi primeşte ordin să meargă la Doncaster. 


Doncaster! lar următoarea crimă ABC urma să aibă loc tot 
la Doncaster! Probabil a simţit că soarta era de vină. Şi-a 
pierdut cumpătul şi, pentru că proprietara lui începuse să-l 
privească suspicios, i-a spus că merge la Cheltenham. 

A mers la Doncaster pentru că era datoria lui, iar după- 
amiaza s-a dus la cinema şi probabil a şi moţăit câteva minute. 

Imaginaţi-vă ce a simţit când, la întoarcerea la hotel a 
descoperit că avea sânge pe mâneca hainei şi că în buzunarul 
lui se afla un cuțit mânjit de sânge. Totul trebuia să aibă 
legătură cu pierderile lui de memorie. 

El, chiar el, era criminalul! Şi-a amintit durerile de 
cap şi pierderile de memorie. Era aproape sigur de 
adevăr - el, Alexander Bonaparte Cust, era un criminal 
nebun! 

Comportamentul lui ulterior a fost cel al unui animal hăituit. 
Se întoarce la locuinţa din Londra. Acolo e în siguranţă, e 
cunoscut. Ei cred că a fost la Cheltenham. Mai are cuțitul cu el 
încă, ceea ce nu e un lucru prea înţelept, desigur. Aşa că îl 
ascunde după cuierul din hol. Apoi, într-o zi e avertizat că vine 
poliţia. E sfârşitul. Au aflat! 

Animalul hăituit încearcă să scape pentru ultima oară... 

Nu ştiu de ce s-a dus la Andover, poate dintr-un impuls 
morbid, pentru a vedea locul crimei, crima comisă de el, despre 
care nu-şi amintea însă nimic... 

Nu mai avea nici un ban, era foarte obosit, iar picioarele l- 
au condus către secţia de poliţie. Dar chiar şi un animal prins 
luptă. Domnul Cust e convins că a comis crimele, dar pledează 
hotărât pentru nevinovăția lui. Şi se agaţă disperat de alibiul pe 
care îl are în cazul celei de-a doua crime. Măcar aceea nu i se 
putea imputa. 

Cum spuneam, de cum l-am văzut mi-am dat seama că nu e 
criminalul şi că numele meu nu-i spunea nimic. Dar ştiam şi că 
se considera un criminal! 

După ce mi-a mărturisit că-i vinovat, teoria mea a fost 
confirmată. 

— Teoria dumneavoastră, interveni Franklin Clarke, e 
absurdă! 

Poirot clătină din cap. 


— Nu, domnule Clarke. Nimeni nu v-a suspectat în tot acest 
timp. Dar, în momentul în care ați devenit suspect, dovezile au 
fost uşor de găsit. 

— Dovezi? 

— Da. Am găsit bastonul pe care l-aţi folosit la crimele de la 
Andover şi Churston într-un bufet de la Combeside. E un baston 
obişnuit cu un mâner gros. A fost îndepărtată o bucată de lemn 
de pe el in care s-a turnat plumb topit. Fotografia 
dumneavoastră a fost aleasă dintre multe altele de doi oameni 
care v-au văzut ieşind de la cinema, când se presupunea că 
erati la curse, în Doncaster. Aţi fost identificat la Bexhill ieri de 
către Milly Higley şi de fata de la restaurantul Scarlet Runner, 
unde aţi scos-o la masă pe Betty Barnard în noaptea crimei. Şi, 
în sfârşit, cea mai surprinzătoare dovadă, aţi uitat să vă luaţi o 
precauție elementară. Aţi lăsat o amprentă pe maşina de scris a 
domnului Cust, o maşină de scris pe care, dacă ați fi nevinovat, 
n-aţi fi avut cum s-o atingeti! 

Clarke stătu destul de liniştit preţ de câteva secunde, apoi 
izbucni: 

— Rouge, impair, manque!! - aţi câştigat, domnule Poirot, 
dar a meritat să încerc! 

Cu o mişcare incredibil de rapidă îşi scoase un mic pistol 
automat din buzunar şi şi-l puse la tâmplă. 

Am ţipat fără să vreau, aşteptând ca pistolul să se descarce. 

Dar nu se auzi nici o împuşcătură, iar pistolul avu un declic 
inofensiv. 

Clarke îl privi înmărmurit şi trase o înjurătură. 

— Nu, domnule Clarke, spuse Poirot. Poate n-aţi observat că 
am un nou majordom astăzi. Este un prieten al meu, un hoţ 
profesionist. V-a luat pistolul din buzunar, l-a descărcat şi apoi 
l-a pus la loc, fără să vă daţi seama. 

— Lua-te-ar naiba de străin înfumurat! urlă Clarke, roşu de 
furie. 

— Da, da, ştiu cum vă simţiţi. Nu, domnule Clarke, nu 
meritaţi o moarte uşoară. l-aţi spus domnului Cust că aţi fost la 
un pas dea vă îneca. Ştiţi ce înseamnă acest lucru, nu? Că v-aţi 
născut pentru o altă soartă. 

— Eşti... 


1 Roşu, impar, pierde! (lb. franceză, în original) 


Nu mai putu să articuleze un cuvânt. Era livid şi-şi încleştă 
pumnii ameninţător. 

Doi detectivi de la Scotland Yard apărură din camera 
alăturată, unul dintre ei fiind Crome. Înaintă şi spuse formula 
binecunoscută: „Orice veţi spune poate fi folosit împotriva 
dumneavoastră...” 

— A spus destul, zise Poirot, după care i se adresă lui 
Clarke. Sunteţi plin de superioritate insulară, dar eu nu 
vă consider crima drept una englezească, nu a fost deloc 
onestă şi nici măcar sportivă... 


Capitolul 35 - FINAL 


Îmi pare rău să mărturisesc, dar, după ce uşa s-a închis în 
urma lui Franklin Clarke, am izbucnit într-un râs isteric. 

Poirot m-a privit surprins. 

— E din cauză că i-ai spus că n-a comis o crimă sportivă, i- 
am explicat gâfâind. 

— Aşa e. A fost abominabil - nu mă refer numai la uciderea 
fratelui său , dar şi la cruzimea cu care a trimis un inocent la o 
moarte sigură. Să prinzi o vulpe, s-o bagi într-o cuşcă şi să nu-i 
mai dai niciodată drumul! Asta nu e fair-play! 

Megan Barnard oftă adânc. 

— Nu pot crede, nu pot! E adevărat? 

— Da, domnişoară! Coşmarul s-a terminat. 

Îl privi şi culoarea îi reveni în obraji. 

Poirot se întoarse către Fraser. 

— Domnişoara Megan a fost hărţuită tot timpul de teama de 
a nu fi comis dumneavoastră cea de-a doua crimă. 

Donald Fraser spuse încet: 

— Şi eu m-am gândit că ar fi posibil. 

— Din cauza acelui vis? 

Se apropie de tânăr şi-i şopti confidenţial: 

— Visul dumneavoastră are o explicaţie naturală. E faptul că 
imaginea unei surori vă păleşte deja în minte, iar locul ei este 
luat de cealaltă soră. Domnişoara Megan o înlocuieşte pe sora 
ei în inima dumneavoastră, dar pentru că nu puteţi îndura 
gândul că i-aţi putea fi necredincios moartei atât de curând, 
aveţi această viziune a faptului că o omorâţi! Asta este 
explicaţia. 

Ochii lui Fraser se îndreptară către Megan. 

— Nu vă temeţi să uitaţi, îi şopti Poirot. Nu merită să-i fiţi 
atât de credincios. lar Mademoiselle Megan este foarte 
specială - un coeur magnifique! 

Donald Fraser îşi ridică privirea. 

— Cred că aveţi dreptate. 

L-am înconjurat toţi pe Poirot pentru a-i cere amănunte care 
să ne lămurească mai bine. 

— Şi acele întrebări pe care ni le-ai pus tuturor ce rost au 
avut, Poirot? 


1 Un suflet minunat (lb. franceză, în original) 


— Unele au fost simplement une blague. Dar am aflat ceva 
ce voiam să ştiu - şi anume că Franklin Clarke era în Londra 
atunci când a fost trimisă prima scrisoare - şi mai voiam să-i 
văd şi faţa când i-am pus întrebarea domnişoarei Grey. L-am 
prins cu garda jos, pentru că i-am surprins răutatea şi furia din 
privire. 

— Dar nu prea v-a păsat de sentimentele mele, îi reproşă 
Thora Grey. 

— Nu m-am aşteptat să-mi daţi un răspuns sincer, 
domnişoară, răspunse Poirot dur. lar acum şi cea de-a doua 
speranţă vă e spulberată, pentru că Franklin Clarke nu va 
moşteni banii fratelui său. 

Se simţi ofensată. 

— Există vreun motiv să stau acolo unde sunt insultată? 

— Nici unul, răspunse Poirot şi îi deschise uşa politicos. 

— Menţionarea amprentei a fost decisivă, Poirot, am spus 
eu. I-a căzut masca când ai pomenit de ea. 

— Da, amprentele sunt utile. Adăugă, rămas pe gânduri: 

— Am spus asta ca să-ţi fac o plăcere, prietene. 

— Dar, Poirot, am strigat eu, nu e adevărat? 

— În nici un caz, mon ami, răspunse Hercule Poirot. 


II 


Trebuie să menţionez vizita pe care ne-a făcut-o domnul 
Alexander Bonaparte Cust câteva zile mai târziu. După ce îi 
strânse mâna lui Poirot, încercând foarte incoerent şi fără 
succes să-i mulţumească, domnul Cust se adună şi spuse: 

— Ştiţi, un ziar mi-a oferit o sută de lire - o sută de lire - 
pentru o scurtă istorisire a vieţii mele şi chiar nu ştiu ce să fac 
în privinţa aceasta. 

— Eu n-aş accepta suta, spuse Poirot. Fiţi ferm şi cereţi 
cinci sute. Şi nu vă limitați la un singur ziar. 

— Chiar credeţi că ar trebui... 

— Trebuie să vă daţi seama, spuse Poirot zâmbind, că 
sunteţi o persoană faimoasă în Anglia. 

Domnul Cust se simţi din ce în ce mai bine şi pe faţă i se citi 
o urmă de încântare. 


2 Doar o glumă (lb. franceză, în original) 


— Cred că aveţi dreptate! Celebru! În toate ziarele. Vă voi 
urma sfatul, domnule Poirot. Banii îmi vor prinde foarte bine şi 
îmi voi lua o vacanţă. După care îi voi cumpăra un frumos 
cadou de nuntă lui Lily Marbury, draga de ea, o fată cu 
adevărat cumsecade, domnule Poirot. 

Poirot îl bătu pe umăr, încurajindu-1. 

— Aveţi dreptate. Simţiţi-vă bine. Şi încă ceva, ce părere 
aveţi despre o vizită la oftalmologie? Durerile acestea de cap 
pot indica că aveţi nevoie de ochelari noi. 

— Credeţi că acesta ar putea fi motivul? 

— Da! 

Domnul Cust îi strânse mâna cu multă căldură. 

— Sunteţi un mare om, domnule Poirot! 

Poirot primi cu bucurie complimentul, ca de obicei, şi nici 
nu încercă să pară modest. 

Când domnul Cust plecă simțindu-se un om important, 
vechiul meu prieten îmi zâmbi. 

— Ei bine, Hastings, am mai fost o dată la vânătoare, nu-i 
aşa? Vive le sport. 

